text:
燒嘢食
燒嘢食(粵拼:siu1 je5 sik6;英文:Barbecue,又叫 BBQ,讀音似粵拼:bi1 bi1 kiu1)係一種煮食方法,通常認為係人類最原始嘅煮食方式,一般嚟講,燒嘢食係將啲嘢食放喺火上面燒熟,喺現代社會,由於有多種用火嘅方式,燒烤方式亦逐漸多元化,發展出各式燒烤爐,燒烤架,燒烤醬等.燒嘢食亦成為一種社交聚會休閒娛樂方式或者係生意.一個人燒嘢食喺現代社會係好少見,無論喺亞洲,美洲,歐洲等,燒嘢食通常係細至家庭,大至學校嘅集體活動.
由於肉類喺燒嗰陣會產生煙霧,燒嘢食通常都喺戶外進行.但煙霧可以用強力通風將佢大幅減少,因此亦有餐廳發展出室內燒烤嘅型式,喺亞洲例如日本,韓國,台灣,泰國等地方,稱之為燒肉店,亦即係喺枱中間有燒烤架,枱上面有強力抽風機,喺燒烤架上面放無煙木炭,網架或欄架畀客人自己將生肉燒熟嘅方式.
古今分別改
之前改
當人類重係晌捕獵同採摘野果充飢嘅時代,一切幾乎都係即食.士多啤梨蘋果橙係,飛禽走獸殺咗返嚟都係生食,停留晌茹毛飲血嘅階段.當人類發現鑽木可以取火,就開始利用火嚟改善生活,好似照明,取暖以及煮食等等.由於冇任何裝嘢嘅砂煲罎罉,一切都係用手又或者用樹枝代手去做.搵啲柴同葉返嚟去起火,用樹枝木棍直接拮住啲啱啱打返嚟嘅豬牛羊等等肉類,直接同火接觸,燒到佢出煙變色熟晒,食得,就係古代嘅燒烤,其實同家陣三五成群郊野燒嘢食好似,不過用具同玩法當然先進好多.
而家改
今時今日,燒嘢食唔再係醫肚咁簡單.燒嘢食成為飲食業中其中一門最撈得起嘅生意.世界各地發展出好多具備當地風格,各有所長嘅燒烤類型.韓燒,港式燒味,東南亞串燒等等都好受大眾歡迎.而且,古代燒烤通常一個人搞掂,為滿足生存必需充飢,食完就算.家陣啲人燒嘢食啱啱相反,一個人無論去郊外定係入餐廳燒嘢食都唔常見,因為除咗醫肚,好多時喺為咗聯誼,係人類社會一種人際交流活動.都市人會約埋去燒烤餐廳唰餐勁,鄉郊居民會叫埋鄰居老友嚟開個燒烤大會,邊食邊吹水,都見到燒嘢食呢件事晌現代嘅轉變同功能轉換.有得食有得玩有意義,一舉幾得.
燒嘢食用嘅嘢改
火:燒嘢食梗係要起火.一般郊遊/沙灘,又或者街邊串燒檔,用燒烤爐燒嘢食都係用炭.起火過程叫透爐或者起爐,並唔簡單,好講透爐條友學藝精唔精.餐廳就方便得多,燒嘢食甚至唔再一定見到火.利用電或煤氣爐加熱鐵板,一樣可以整熟板上食物.呢種方法多見於韓燒.
架生:露天燒烤一般係用燒烤叉,晌燒嘢食之前用水洗或插沙,之後燒一燒,再用紙抹,作為清潔程序.坐地式燒烤爐則用長鐵夾,放嘢食晌烤架燒,之後直接分畀食客.用嚟食嘅架生都係嗰堆木筷子膠刀叉同手,裝嘢食不外乎紙碟同膠碗.
各地燒嘢食用咗好多唔同嘅架生,港式燒乳豬用大鐵鈎,都係因應件嘢食大細而發展出嚟.
燒:直接叉住嚟燒.差唔多食得嗰陣,有人鍾意加蜜糖或者燒烤醬,帶出食物香味.有一門方法會用錫紙包住金菇牛肉,番薯粟米等等要耐啲先食得嘅嘢放晌炭執邊煨同烘,大概到中段開封就食得.不過由於火力大細好難控制,好多時拆開嗰陣啲嘢食都燶晒.錫紙包燒法一般會落較多料,好似豉油,蒜頭,BBQ醬等等以前唔會出現晌燒烤爐嘅醬.有另外一啲方法會將食物用半個人咁高嘅鐵叉拮起,然後晌啲火隔離係咁轉,都係要令每一部份嘅肉均勻變熟.
嘢食:香腸,牛/豬/魚/蝦等等種類嘅丸幾乎必定出現.其他生肉例如雞翼,牛/雞/豬/羊扒,魚蝦都係大眾選擇.一般街邊肉食店都有啲醃好晒,買嚟可以即燒嘅肉食.非肉食類嘢食通常有麵包,棉花糖,粟米,番薯,冬菇等等.菜少見啲.
餐廳以開放自助嘅形式任揀任攞,食物選擇都係大同小異.
燒嘢食地方改
歐美嘅人經常會晌屋企個花園度搞燒嘢食,叫埋三五知己隔離鄰舍一齊嚟聯誼.由於地方大,十幾廿人邊食邊玩邊吹水,悠悠閒閒過個歡樂下晝,非常寫意.
好似香港呢啲太細嘅地方,搵個後園燒嘢食唔係咁容易.唔少私人樓個天台都畀住客租嚟燒嘢食,而政府晌唔少沙灘同郊野公園都整咗好多石造嘅燒烤爐,畀市民燒嘢食.市民拎齊架生,先到先得,等到個爐就有得你燒.大時大節,免費爐例必供不應求.有啲有公眾爐嘅地方會有私人營業嘅燒烤檔,齋提供鐵架爐租畀人,不過收費幾揦脷,大節日更加會坐地起價,比閒日高一到兩倍不等,重要限制時間.
近年有新興燒烤樂園湧現,晌一啲位置離市區幾遠,但係風景幾正嘅地方開設一大個燒烤場.裏面提供所有嘢食同架生,重有玩嘅嘢,好似足球直播,麻雀耍樂等等,畀錢就有得玩有得食,成為好多家庭聚會或者集體活動嘅去處.
串燒好味抵食,晌各地嘅露天市集或食街都見到串燒檔開到成行成市.串燒流行令到市區任何一條街邊都變成燒嘢食嘅地方.
晌露天地方燒嘢食,好處係啲煙可以自然散走,唔會搞到一陣味.不過時下好多餐廳經營各國嘅燒烤菜,令到燒嘢食可以登堂入室.食客可以嘆住冷氣,自己一邊燒一燒食,又或者職員燒,顧客食.燒嘢食經已唔再一定搞到周身汗污糟邋遢,而係一年四季都可以舒舒服服.燒烤餐廳較常見係做韓燒,皆因佔地唔多,一個場可以開多幾圍.而且晌鐵板中間放個爐做埋打甂爐更係越嚟越普遍,令食客有雙重嘅享受.
睇埋改
參考改
- 香港燒烤露營指南,李日陽,萬里機構 ISBN 962-14-2347-3
出面網頁改
- 短線遊:郊野公園BBQ唔使帶炭 壹蘋果網絡
- 港式燒烤(英文)
- 港式燒烤嘅樂趣(英文)
- 港台中秋小不同


c: text/html

text:
「行業」
好多行業都會有自己嘅行規,當然嚟啲行規無人會白紙黑字咁寫出嚟,而且好多時亦都無人會大大聲咁同你講.所以有時係要自己執生!咁究竟邊個定嚟啲行規?老實講好多時都唔知,又或者其實係好耐之前嘅一啲規矩遺留落嚟,就係咁大家只要做就不要問啦!我印象中都好似有俾人問過係唔係新嚟㗎,你邊度㗎,乜你唔知行規㗎咩?有時真係唔係嗰行真係唔知佢哋有乜嘢行規,最好事前去探下風,問下前輩,或者識下嗰行嘅人了解下先!
「警察」
今日有一則新聞話有一名反黑組嘅警察疑似私吞證物轉售圖利!當然好多人或者好震驚,但係自己就覺得類似嘅事件應該都唔係一次半次咁簡單.因為講緊嘅唔係少量嘅毒品!要點樣先至可以私藏兩公斤冰毒?好明顯一個人係做唔到啦!而應該都唔係第一次,所以有可能真係食過翻尋味,越嚟越貪心而俾人調查同揭發.咁究竟有無潛行規?老實講真係無人知,而仲有幾多類似嘅事件,相信都應該有唔少.知法犯法真係罪加一等,咁點樣令市民再相信警察?雖然而家都已經唔信...
「行規」
行規有時係希望係一啲情況下互相尊重,就好似君子協定咁,一言既出,駟馬難追!如果用的士收費做例子,好多時搭車都會俾多幾毫子,一嚟司機唔會收毫子,二嚟乘客又唔想要毫子.慢慢變咗做行規,無人會因為俾多錢或者找少錢而爭拗車費.但係有一啲就係橫蠻霸道嘅行規,最主要就當然係保障自己嘅利益,地位同權力啦!而警察自己監守自盜,究竟係唔係有潛行規?你話無都無人信啦!

robotstxt: allowed

filter: keep


text:
較早時,有傳媒就爆出前港姐呂慧儀與「緋聞男友」張景淳一齊甜蜜拍拖,唔單止甜蜜拖手睇戲,兩個人仲一齊返女方嘅香閨,不過事後兩個人就堅稱雙方只係好友關係,令兩個人嘅感情更加撲朔迷離.
其實呂慧儀喺今年3月就正式與結婚7年嘅香港先生黃文迪宣佈離婚,男方畀爆喺巴士度公然抱新歡,但係呂慧儀仍表示雙方之間并唔係因為第三者而分開,實在令人心痛.
而家呂慧儀已恢復單身,直言工作為上嘅佢,就全身心投入到處境劇《愛回家之開心速遞》嘅拍攝當中,事關喺劇中佢同張景淳拍乸發展感情線,呢個CP組合更加係俘獲咗唔少觀眾嘅心,兩個人喺劇中嘅“龔水戀”可以講係人氣CP之一.
然而就有媒體爆料指,張景淳已經與最受歡迎女歌手菊梓喬秘密拍拖一年幾嘅時間,或者礙于兩個人正處於事業上升期,兩個人舊年年頭畀拍到行街睇戲時都顯得避忌,但係兩個人就澄清只係好友兼鄰居關係.
不過有細心嘅網民發現,張景淳與菊梓喬兩個人都喺社交網上曬過情侶表同情侶手機殼,雖然喺事件報道後已經急速刪相,但係翻查之前嘅相仲可以發現當中玄妙.
對于畀爆「一腳踏兩船」,張景淳喺接受訪問時就冷靜回應說:“1,同菊梓喬一直係朋友.2,同呂慧儀係拍擋同事,冇超越朋友嘅發展.3,為了不必要的麻煩,不回應.”
而菊梓喬就喺IG取消關注張景淳,而張景淳亦隨即取消關注菊梓喬,唔知係咪有所啓示?
唔理點樣,希望佢哋各自都可以更加精彩,都希望佢哋早日揾到心儀對象,祝福祝福!
Like MisshkNews Facebook!不出门也能知天下事~


text:
而家夏天喺屋企開冷氣硬係覺得有啲地方好似冇冷氣到咁,好鬼熱,有時多啲親戚朋友上嚟嘅話就仲熱而屋企嘅風扇都係固定咗喺幅牆度,對於打散啲冷氣都冇乜幫助咁🏻♀所以就想上網揾啲細細部唔阻埞嘅座地風扇,咁啱俾我揾到Epeios 二合一空氣淨化循環風扇,佢夠晒細部,但我真係估佢唔到可以咁大風!
佢話風力距離可以去到32米,但我屋企冇咁大可以試到佢呢個功能,但係由屋企嘅一個盡頭去到另一個盡頭都真係feel到佢好大風!佢最好就係可以360度咁轉,好有效咁將啲冷氣打散,而家就算啲角落位都可以有冷氣到到.前排不停落雨,開咗佢全屋真係乾爽好多,佢有12個風力揀,如果太凍就可以較翻風力1,真係啱晒屋企唔同人嘅需要
有時坐喺梳化唔想行過去較個風扇嘅話仲可以用個遙控嚟控制個風扇.
我一直都有鼻敏感呢個問題,而呢個 Epeios 二合一空氣淨化循環風扇 係有殺菌,去除甲醛同過敏原功能,而用咗佢一排,真係好似鼻敏感真係有改善到.
本身我都驚佢咁大風會唔會好嘈,但真係唔會,佢甚至靜過我屋企嗰啲掛牆風扇,同時又大風過佢地勁多,啊媽都對呢個風扇有讚冇彈,佢話屋企本身唔開冷氣會好焗促,但而家有咗Epeios 二合一空氣淨化循環風扇,真係通風咗好多,連晾嘅衫都快乾啲!👚👕
我屋企不嬲都有用開香薰,但就要將啲香薰放喺唔同角落先會全屋都有香味,但呢個 風扇係特登有個位係可以放香熏入去,強勁嘅風力就可以將啲香味吹到全屋都聞到,全屋就可以香噴之餘同時又可以保持涼爽,就算而家夏天咁熱都可以保持好心情!
雖然佢叫風扇,但其實係一年四季都用得的,佢係可以配合暖氣用,因為暖氣容易向天花板集中,造成空氣分佈唔匀同埋能源浪費. Epeios有助於提高能源效率並且平衡房間內唔均勻嘅熱量.
♡♡Epeios 二合一空氣淨化循環風扇♡♡
購買連結: https://searchingc.com/collections/epeios-apcfan/


text:
斐濟.7-11-2011~19-11-2011.Nadi, Denarau Island, Sigatoka, Beqa Lagoon, Coral Coast
分類彙整: 斐濟旅遊blog
19-11-2011:斐濟蜜月day 13.再見世外桃源
嚟到honeymoon最後一日咯,經過13日旅程要返屋企lu,之後都唔知幾時再有機會去到咁長嘅旅行﹗話晒day啲大假唔算多,要平衡去多一次定係去長啲時間要好好諗清楚~
本來我哋係早機返香港的,如果唔係又駛乜早一晚嚟到機場旁邊瞓呢,點知嚟到reconfirm先知航班改咗時間,呢個我哋一定要一而再再而三confirm清楚至得,如果miss咗飛機就大件事啦,事關我哋搭嘅Air Pacific(原來三年後嘅今天已經改名做Fiji Airways)來往香港一星期只有三班~好,既然飛機中午至起飛,我哋有充足時間食個靚早餐~
出動﹗day著呢件新衫就係尋日Coral Coast Sevens嘅紀念tee,係波衫質地,好通爽舒服,呢件衫之後幾時去旅行我都專登執俾佢著嚟搭長途機呢~ 閱讀全文
18-11-2011:斐濟蜜月day 12.國粹rugby之Coral Coast Sevens
唔好意思,差唔多要慶祝結婚三週年,我仲係度打埋最後兩篇honeymoon blog,真係慢到冇人有,不過,遲到好過冇到,點都係齊齊整整,有頭有尾嘅好﹗何況尾二呢日亦係我非常期待嘅一個節目啊~
早係網上book咗Fiji Hideaway Resort and Spa時,就係佢個官方網頁度發現咗有得代購Coral Coast Sevens嘅門票,雖然唔知Coral Coast Sevens係邊一類型嘅比賽,但始終㰖球係斐濟嘅國民運動,我哋香港人又唔太熟悉,點都要體驗一下現場氣氛啦﹗門票一啲都唔貴,我哋e-mail同concierge book好門票,yeah~到時至算啦﹗
酒店職員話運動場就係Sigatoka Town,我哋對於呢個地方都唔陌生了,之前都去過or經過幾次,既然只係一條路,我哋就搭巴士過去啦﹗ 閱讀全文
17-11-2011:斐濟蜜月day 11(part 2).Sigatoka小鎮四處走
完成咗Sigatoka River Safari之後就解散啦,原本個tour可以包載我哋返酒店,但我哋既然出到嚟,不如就係呢個Sigatoka小鎮度行下啦~睇番啲資料,雖然Sigatoka連接好多旅遊景點同埋Coral Coast resort,原來係Sigatoka本身一間酒店都冇噃,而且啲商店都好local,正好俾我哋認識下當地人嘅生活﹗
呢個熱愛rugby嘅國家,連垃圾筒設計都係rugby乎? 閱讀全文
17-11-2011:斐濟蜜月day 11(part 1).Sigatoka River Safari.探訪小村落
又一個晴朗嘅早上﹗我哋今日參加咗Sigatoka River Safari,會坐船仔遊河啦,之後會參觀村子,係個half day tour~
係酒店門口等pick up時影下Fiji Hideaway Resort & Spa個招牌先~ 閱讀全文


text:
來上一課西班牙地理(五):捐山窿學歷史同地質科學
上次講到翻越西班牙西北部嘅山脈,就會見到風光明媚,綠草如茵嘅Asturias —— 天主教西班牙嘅發源地,以及標誌收復失地運動開始嘅科瓦東加戰役 (Batalla de Covadonga) 所在.
Covadonga現時屬於歐羅巴山(los Picos de Europa,直譯爲「歐洲之巔」)國家公園一部分,最顯眼嘅係爲紀念戰役而修建嘅教堂(圖一),出面有打贏場仗嘅Pelayo嘅雕像(圖二).
而起喺山窿裏面嘅聖所,小教堂同相連嘅甬道(圖三,圖四),除咗供奉聖母之外,亦都係Don Pelayo(Don:尊稱「先生」)同家人嘅陵寢所在.
距離Covadonga 15分鐘車程左右,係Asturias王國最初嘅首都Cangas de Onís,城內嘅小教堂Santa Cruz始建於公元737年,相信係伊比利亞半島受穆斯林佔領以來嘅第一座基督教建築,不過經歷兩次完全重建,原裝嘅建築只有奠基石得以保存.教堂地基下面係公元前三世紀左右建造嘅石棚墓,1936年西班牙內戰後,當地政府喺重建時決定令佢重見天日,成爲另一考古景點.
鍾意地理同地質學嘅朋友可以反其道而行,深入國家公園行下山.呢度主要由石灰岩構造,係典型嘅喀斯特地形.雨水向下溶蝕岩石,造成山體表面千溝萬壑,而地貌下面就真正「別有洞天」—— 長期喀斯特作用構成溶洞(圖五),所以歐洲之巔呢度其實仲埋藏咗幾個歐洲最深,甚至世界最深嘅山窿.
兩個湖Lago Enol(圖六)同Lago la Ercina係當地山區少有嘅大片表面水體,可惜我去嘅時候大霧到莫講話湖,連路都睇唔到,雙程山路上直頭有警衛指揮交通以免撞車,於是無奈小心翼翼盲摸摸踏石而歸.
呢個故事教訓我哋呢個地方要晴天先至好去.
文中外語爲西班牙文
如果鍾意呢篇文,請你CLS支持 同系列文章請見留言區.
此系列逢星期三,星期日更新,敬請大大力追post :0)


text:
記得2年前買咗部Polaroid One Step 2即影即有相機,部機成日都卡相紙,就算相機差滿電都用得唔放心,驚撳一次快門就冇咗一包相紙,所以都開始冇再拎出嚟用.但係上個月上Amazon見到咁啱Star Wars特別版嘅Polaroid Now減價唔洗HK$600就即刻買咗番嚟,到而家影咗兩包i-Type相紙感覺都幾好,相紙都好正常咁褪出嚟,而且呢部比起其他同廠機款多咗自動對焦鏡頭,可以因應正常拍攝或者自拍,自動切換人像/標準鏡頭,減少相片「鬆郁朦」.
其他即影即有相機分享:Instax Mini 90使用體驗-推出多年仍然係功能最全面即影即有相機
Polaroid Now 機身介紹
Polaroid Now雖然係上年嘅產品,比起今年推出嘅Polaroid Go舊,但係因為Polaroid Now依然係用正常Size嘅i-Type 相紙/600系相紙,所以機身較大亦更加好揸手,如果想細想方便,Raven會建議買Instax Mini 90都唔買Polaroid Go,之後會分享埋Instax Mini 90嘅使用體驗畀大家.
機身正面可以見到鏡頭位於正中間,觀景窗就係左邊較上位置,所以我平時影相都好少透過觀景窗去取景度位,都係盡量將相機放喺景物中間位置,直接撳快門.
喺機身背後右上方就有其他重要控制相機嘅掣,包括相機On/Off,閃光燈On/Off,同相片指示燈.下面會教番大家點樣影相唔開閃光燈,自拍,雙重曝光.
Polaroid Now 左側面係開關相紙倉嘅掣,記得唔好未影曬就開倉呀!
Polaroid Now 右側面係差電位,可惜佢仲係用Micro-USB,如果係跟番上潮流用USB-C就好喇!而差電位上面係電量顯示燈.
Polaroid Now主要使用技巧
第一次買Polaroid即影即有嘅朋友記得買之前,或者買之後記得睇晒說明書一次,同埋上Polaroid YouTube Channel睇相關教學,因為佢哋好少完整咁放晒落一個地方…
1.可以用咩相紙?買度買最平?
同好多Polaroid i-Type相機一樣,Polaroid Now係支援唔同包裝嘅i-Type相紙,有彩色/黑白色相紙,亦有唔同顏色外框相紙.另外亦都支援600系列相紙,不過比起i-Type相紙有8張,600系列相紙一包只有6張,所以建議買i-Type相紙較抵.
我最近嘅相紙都係喺一間觀塘嘅鋪頭djslifestyle買,佢哋都有Online Shop有送貨,可以撳呢條Link睇下.如果唔係,我之前都喺旺角星際嘅相機鋪買過,價錢可以參考Price.com.hk
2.閃光燈點開點熄?
由於開機之後預設係會打開閃光燈,如果要停用閃光燈,就要撳一下閃光燈掣,嚟緊嗰下快門就會跳過閃光燈,之後相機會自動開番閃光燈.如果想持續唔用閃光燈嘅話,開機之後,連撳兩下閃光燈掣.如果停用完要開番閃光燈,就撳一下閃光燈掣.
3.點樣用自拍倒數?
開機之後,撳一下機身正面嘅自拍倒數掣,倒數顯示燈會著橙色燈,之後就可以撳快門掣,倒數時間全長9秒,應該都足夠大家走位.記得!記得!記得!想取消自拍,撳番一下個倒數掣.
如果想自拍唔開閃光燈,就先撳一下自拍倒數掣,見到橙色燈著左之後再撳一下閃光燈掣就可以.
4.點用雙重曝光?
開機之後,連撳兩下自拍倒數掣就會進入雙重曝光模式,喺機背嘅相片數指示燈會閃下閃下咁顯示1字,撳咗一次快門之後,指不燈就會閃下閃下咁顯示2字,再撳快門之後,一張雙重曝光嘅相就會褪出嚟.
5.相片數指示燈仲識顯示啲咩?
上面張圖係喺Polaroid官網搵嘅,可以參考下.
6.點先知道相機夠唔夠電?
喺Micro-USB差電位上面有一粒顯示燈,開機之後如果係綠燈就代表有足夠電量,如果係橙燈就係應該足夠一包相紙,如果係紅燈就記得拎去差電先好影相喇.
7.點樣保存未開相紙?
呢個相信好多人都冇留意,甚至知道都唔敢做.其實每包相紙個包裝都有寫到,係建議放入雪櫃保存.
8.點樣清潔Polaroid Now?
如果你發現相紙褪出嚟之後,相片入面有啲痕,或者顏色唔均勻,咁影完呢包相紙之後就需要去做一次清潔滾輪.官方建議影2-3包相紙之後就清潔一次.大家可以準備好似眼鏡布/棉花棒呢啲比較軟嘅清理工具,之後打開相片倉,轉動黑色齒輪可以令到滾輪轉動,慢慢輕力抹支滾輪就可以喇.(官方話就算相機入面有相紙都可以照打開相片倉做清潔,不過為咗安全,都係建議每影一包就抹一次,確保未用嘅相紙唔會曝光到最好)
Polaroid Now實拍分享
相信會考慮買Polaroid即影即有相機嘅朋友都係畀相紙Size吸引,相紙顏色表現都係其次.其實由Polaroid One Step 2用到Polaroid Now,如果天氣正常,相片都會夠清夠Sharp.好似上面3張相片咁,顏色偏暖,對白度唔會好勁,有啲暗位仲有detail嘅.如果以為相紙大張啲,鏡頭影嘅嘢就會廣角啲,呢個諗法係唔啱嘅,因為比起我另一部Instax Mini 90,Polaroid Now嘅鏡頭嘅角度係稍為窄少少嘅.不過,相紙大嘅好處係畫面真係大咗好多!


text:
大家仲記唔記得「米芝蓮」嘅「死亡之吻」呀?之前荃灣有間超好味嘅上海生煎包入選咗國際餐飲美食指標《米芝蓮指南香港澳門2016》街頭小食推介之後,唔係住嗰區嘅小編諗住去朝聖,點知未去就聽到消息話因為業主加租同埋租約期滿而要結業……食唔到真係覺得好遺憾,小編一直耿耿於懷……
估唔到,最近就喺尖沙咀巧遇「祥興記」!機會難逢,趁未有好多人知,小編就拿拿試下,係咪真係咁好食!
圖片來源:foodgasmic.hk @IG
去到店外,已經見到有啲師傅喺度即場包生煎包,有啲就係度煎包,煎好就即刻上碟,或者放入外賣盒……真係夠曬新鮮熱辣,即整即食!
圖片來源:littlemsfoodie @IG
生煎包即叫即煎,上檯時熱辣辣,仲冒緊煙.底部煎得焦香,灑上嘅芝麻和蔥花,更令人手指大動.一咬,肉汁湧出!大家食嗰時要小心,否則就會被肉汁燙到,舌頭受罪呢.生煎包皮薄而香脆,汁多而鮮甜!雖然中間嘅肉餡係用半肥瘦豬肉,不過食起嚟又唔覺得好肥膩,中間嘅汁其實係上湯,唔係油,所以小編食得好放心!
圖片來源:foodiehuntxx @IG
點食最好?
小編覺得原汁原味食最好,唔使特別蘸醋,辣椒醬或者其他調味料;蘸咗反而會食唔到湯汁嘅鮮味!大家去食,記得第一個一定要原汁原味食咗先喇!
圖片來源:lukeyl @IG
大家一定好想知到底呢度嘅生煎包有無上海嘅「小楊生煎」咁好味!咁啱小編曾經去過上海 Exchange,係小楊生煎嘅常客,返到嚟香港想食生煎包懷緬下「小楊」,但一直都搵唔到~估唔到今日終於可以喺香港食到同上海「小楊生煎」好似嘅生煎包,搵返喺上海嘆生煎包嘅感覺喇~巧感動!
祥興記上海生煎包
尖沙咀樂道48號地下6A號舖
相關文章:
(香港好去處)尖沙咀10大必試新餐廳
(搵食至上)走遍荃灣尋覓8大特色美食 齊齊食好西!
Edited by CLASSES


text:
義乳的秘密 - 重建乳房手術外的另一片天
幫我開刀嘅醫生冇得我揀,一定要成個乳房切晒,但我又唔想做重建乳房手術,唔想多條疤痕,咁仲有咩辦法?原來手術世界之外,仲有另一片天叫「義乳」⋯⋯
以禮待人
「其實我就唔貪靚,不過切晒成個乳房又唔重整嘅話,咁我點著衫?」
係,我同意所有女性無論中女,盛女,定沒女,無論作戰唔作戰都好,都係唔貪靚嘅.不過全乳房切除之後,一邊平一邊凸,諗起都怕D膚淺男人覺得自己冇禮貌.
係,我都同意男人無論鑽石唔鑽石都好,都係膚淺嘅.
「咪係囉,咁點先可以著衫有禮貌D?」
原來呢個世界上有樣野叫「義乳」.
唔好問我佢個「義」字係咪代表好有「義氣」?定係同「關二哥」有冇關係?
義乳的秘密
「唔明,咁義乳即係咩?」
恕我通俗D講,即係「裝假狗」,就好似平時姊妹墊pad/用砵仔糕/水餃墊咁.雖然咁講好粗鄙,但真係一講就明.不過為咗提升返呢度嘅文化水平,以下我都係用返「義乳」好D.
「哦~~咁我明喇,不過我係裝假狗方面又冇咩經驗,咁有咩義乳過我揀?」
唔同階段嘅你,有唔同嘅需要.主要分為:
1)啱啱做完手術
2)已經康復後
剛完成手術
「啱啱開完刀,有咩要留意?」
啱啱開完刀,嗰傷口如果順利嘅話,大概兩個星期埋口,引流幾時拆就因人而異(有人幾日拆,有人幾星期先拆).
呢個時候,通常咩都唔戴,不過亦有部分有禮貌嘅病友會揀戴胸圍加義乳.
胸圍就揀一D冇硬膠條/鐵線嘅,例如運動型胸圍(sport bra),貪佢有彈性同埋冇硬膠條/鐵線,唔會整親個傷口.
同埋最緊要前扣式,因為做完手術隻手開頭冇咁靈活,拗去後面解胸圍扣會好唔方便.
圖片來源:互聯網
義乳就揀一D輕身嘅義乳,例如纖維質地或者綿質(有D係內裡D綿花可填補嘅,可以自行調節理想嘅大細,想大D就入多D綿花,想細D就減咁D綿花).
圖片來源:互聯網
而呢D輕身型義乳,亦都好合適訓覺用,貪佢唔洗有舊重野壓住,同埋又透氣D,咁就可以訓得舒服D.
不過咁輕身,你都估到摸落去手感一定唔好,覺得好虛/冇彈性嘅,唔太合適長久用.
康復之後
「咁短暫手感差D都可以接受,但康復之後長期點算呢?」
康復之後,傷口已經穩定晒,佢唔再係一個考慮,呢個時候(手術後四至八星期後)就可以去義乳公司揀一D合適嘅胸圍同義乳.佢地會有專家去陪你試身(breast prosthesis fitting),介紹一D啱你/sell你一D產品.
義乳公司
「咁有冇義乳公司資料?」
有,以下資料係由病友搜集所得.(利益申報:我冇同任何一間公司有聯系,自己亦都未試用過佢地產品(我係冇易服癖嘅),所以我係唔知佢地嘅服務/產品係好定唔好.但都寫出黎嘅原因,係希望幫到大家,做咗第一浸搜集工夫,唔洗連個公司名都要周圍搵.排名只係分區加隨機,並不表示邊間好D,你可以自己排嘅.)
矽膠義乳
「咁佢地有咩產品啱我/sell我呢?」
喺去見sales之前,了解吓產品特性,係有助成為一個精明嘅消費者.
已經康復後,呢個時候「禮貌」嘅要決在於重量,手感,同埋型狀.
「點解重量咁緊要?」
首先,因為切晒成個乳房,脊骨兩邊嘅重量唔平衡,係可以搞到背脊痛嘅,呢個情況喺乳房豐滿嘅病友身上尤其嚴重.因此希望搵返個差唔多重嘅義乳,去平衡返佢.
「但我唔係太豐滿咋喎⋯⋯」
重量都緊要,冇返咁上下重量,係唔夠墜手嘅.如果上身太大動作,胸圍可能縮咗上去,如果喺社會場合發生D咁嘅事,會非常尷尬,就好似D女明星比記者影到高低胸一樣.
圖片來源:網易論壇
所以適當嘅重量,係有助墜住個胸圍,等成個外型/動態自然D,有禮貌D.
「咁我明喇,邊D義乳有重量D?」
通常都係矽膠義乳,佢無論喺重量定手感,佢都係勝人一籌,所以最多人揀,價錢亦只係貴少少.
圖片來源:東網
不過佢都有唔好處,就係如果太大嘅義乳,可能「過重」,返而令膊頭位痛.
仲有膠質嘅關係,佢係唔索汗嘅,夏天大熱天時/做運動時,配帶矽膠義乳就冇咁舒適.
「嗰間公司話有超輕身矽膠義乳喎~」
雖然都有D矽膠義乳標榜自己超輕身,不過唔好處通常就係手感硬身D,摸落去冇傳統矽膠咁自然.
當然有D品牌/型號講到自己無敵咁,又輕身,又自然,又透氣,手感又好,係咪真係咁正,定係違反商品說明條例,真係要試過先至知啱唔啱自己.
另外有樣野要留意,雖然膠質防水,但都唔好浸佢落太熱嘅水度/浸溫泉/焗桑拿,質地會變㗎.
「重量同手感我明喇,咁型狀呢?」
揀完重量/手感就揀型狀.
乳房型狀呢樣野,其實人人唔同,並唔係好似D明星隆胸咁,個個都警鐘型嘅.原來義乳胸型都有分幾款,有三角型,有雨滴型,有心型,有分左右嘅不規則型.自己鍾意咩類型,可以去試身(prosthesis fitting)時試清佢.
義乳胸圍
「吖,唔記得咗問埋配合義乳嘅胸圍添~」
胸圍除咗可以揀平時用開嘅款式之外,好多病友都會揀埋專登設計比配戴義乳所用嘅胸圍,貪佢令義乳冇咁易移位.
大部份特製胸圍都係含有暗袋/夾層,方便攝自己嘅義乳入去.
圖片來源:互聯網
有D公司可以幫你直情車埋纖維/綿質嘅義乳落去個胸圍度,連成一體咁就一定唔會移位.
「咁呢D義乳同特別胸圍貴唔貴?」
如果最基本嘅矽膠義乳,加埋一套有內格嘅胸圍,大概$800度起步,當然有D靚D貴D嘅選擇,去襯返高貴嘅妳.
「咁襟唔襟用㗎?」
一般正常耗損,義乳公司就話用2年度.如果保養得好,用幾年都得嘅.
義乳泳衣
「我鍾意游水㗎,戴義乳點游水呢?」
當然冇問題,呢D公司都有相應有暗袋/夾層嘅特製泳衣,可以配合充滿活力嘅你.
重建乳房手術外的另一片天
最後喺youtube搵咗幾段片比你睇,希望你見到原來除咗重建乳房手術之外,天空仲係好闊嘅⋯⋯
下回預告
當完成晒成個乳癌治療階段,而家連扮靚靚都搞掂埋,下一個最關心嘅問題當然係「醫好乳癌之後應該點跟進?乳癌點check?要做咩乳癌檢查?幾耐做一次先最好?」.
下次「乳癌檢查 - 醫好乳癌之後點跟進?」再見⋯⋯


text:
因為我嘅工作係見客居多,所以衣著外觀就好重要,更加唔可以有手毛嘅出現!所以我一直都好想做手臂脫毛,雖然毛毛唔算好粗,但細心啲睇d幼毛都幾明顯,唔想再係啲客面前遮遮掩掩,所以我就搵咗好多間激光脫毛中心,有d朋友就推介Dermes同Hairless兩間脫毛中心畀我,睇落兩間都好似唔錯,一邊係No.1專業脫毛專家,一邊就係價錢較親民嘅新興品牌,就等我分享下今次我脫毛嘅小小體驗同心得啦!
其實,Dermes同Hairless脫毛中心都各有優點,Hairless脫毛新開無耐,係用緊坊間一般所用嘅755機.價錢就平啲,但research過就唔係太多人寫過好評後感,無乜reference唔知做得好唔好.Dermes就係歷史悠久嘅脫毛龍頭,品牌比較大,我最記得朱千雪同劉心悠都係佢地代言人.歷史悠久嘅牌子一定有保證嘅,加上佢係用緊HPD雙波長激光脫毛新機,價錢都會相對地貴少少~ 所以我都諗住去試做下感受下有咩唔同先!
不過去之前都驚驚地,因為上網睇話激光脫毛,手臂唔會好痛,但手指同手背呢啲纖細位置就可能會痛啲.做之前治療師會幫你做毛髮測試,了解點樣先可以幫你做到最好嘅脫毛效果~同因為我太多毛毛,治療師會先用剃刀幫你剃咗多餘毛髮,以免受熱嘅毛髮降落皮膚引致燒傷~然後開始做機,治療師好快就幫我脫哂手指同手背嘅毛,痛都冇痛,只有溫暖感,佢話因為最新嘅雙波長激光脫毛,儀器用嘅智能冷凍系統,比起一般嘅凍風機,天然冷劑等更加先進,唔駛傳綜敷冰咁敷到暈一暈~
冇錯!其實我考慮Dermes除咗品牌大之外,仲因為佢哋最新嘅雙波長激光脫毛,呢個脫毛療程係網上好多人推介,因為兩種波長(810nm+910nm)結合埋一齊,威力大增!
其中810nm可以有效擊退黑色素,有效破壞任何膚色嘅黑色素;910nm就係擊退血紅素,令供應毛囊嘅血管萎縮,令毛髮失去再生能力.好似我前手臂d幼毛咁,都可以一次過清哂唔會脫唔乾淨~Before:
After:
治療師邊做邊介紹雙波長其他嘅優點,例如雙波長儀器機頭有30mm,比一般美容院脫毛儀器24mm大,所以脫毛速度就快好多,可以慳返多啲時間,好似我咁一般OL都可以用lunch time過嚟做療程.另外只要一年做6次,就可以達到永久脫毛效果.係度share下我淨係做完前臂嘅效果,已經好明顯右邊手白咗成截色仲滑咗,真係好誇張!
係Dermes脫毛過程十分順暢,治療師態度同手勢都幾好,環境好舒服,係一次好好嘅體驗~試做完後如果要我再喺Dermes同Hairless脫毛中心之間揀,我都會推介Dermes,價錢係貴少少,佢品牌悠久點都有返咁上下保證,仲有比起755更先進嘅HPD激光脫毛技術,做完個即時效果真係令我好心動~同埋佢話承諾一個療程6次就清哂,比起有d唔誠實嘅品牌打得唔好再不停sell你補打,令人感覺更加有保障.經歷過打完前臂後膚色亮白咗,好驚成隻手d顏色一忽忽咁 又唔想再經歷用剃刀留低d黑點紅點,所以我最尾都係揀咗係Dermes買全手~一次過買嘅價錢仲抵過之後分開買手嘅唔同parts,最終都係被說到,但有效果係值得嘅~


text:
「案件」
除咗大家關心嘅疫情之外,或者大家開始忘記香港上年因為反修例而引起嘅社會運動.而當中有唔同嘅案件仍然未處理,好多問題依然未解決.只不過而家大家因為疫情所以好似暫時放低咗,但係不公平不公義嘅事情就不斷發生.如果用大聲公會被控襲警,兼且定罪,咁邊個去調查啲警察?由雨傘到反修例,咁多不公義嘅事件,有幾多真係認真處理過?嗰啲唔係更加應該先要關注?點解會係大聲公?
「定罪」
點解用大聲公講嘢可以被定罪?真係唔知點解用大聲公講嘢可以變成襲警?係咁嘅時勢,大家仲為疫情煩惱嘅時候,竟然有啲咁荒謬嘅事情發生.好多人都會覺得香港係一個有法治嘅地方,但係而家好多嘅案件都俾大家感覺好似選擇性執法.當然唔係質疑法官嘅中立性,不過好多時啲判決真係令人摸不着頭腦.實際上過去近一年,好多不公平嘅事件發生,但係就無被公平對待.
「裁決」
時任立法會議員區諾軒,被指去年七月七日嘅「九龍大遊行」之後,係旺角警民衝突嘅現場中襲警.當時在場警司高振邦指區諾軒用「大聲公」係佢耳邊喊叫,令佢聽力受損,因此被控兩項襲警罪.案件早前經審訊後,今日係九龍城法院裁決.裁判官梁嘉琪裁決時指,即使區當日行為未有與事主有身體接觸,若其行為令對方憂慮受襲,亦可構成罪行.而當日區諾軒亦有敲打一名警員嘅盾牌,並以「毅進仔」稱呼佢,其說話具針對性,該名警員亦有憂慮受襲,故裁定兩項襲警罪均罪成.


text:
英國留學辛酸事 | 作為留學生嘅你一定會有同感!
留學對我嚟講絕對係一個好好嘅成長過程嚟,佢會令到你更加獨立同成熟.而加速我成長嘅好多時都係一啲比較辛酸嘅嘢~ 大家去得留學就遇咗要經得起唔同嘅磨練🤣 今日同大家分享幾樣哈哈!#吃得苦中苦方為人上人🔥 1. 病都要頂住,要繼續照顧自己 以前喺香港病咗嘅時候,屋企人都會照顧我,例如幫我煲吓粥,同我睇醫生.但去咗英國留學之後,我病咗就唔會有人喺我身邊照顧我.就算病得好嚴重,好唔舒服,都要繼續自己煮嘢食,搵藥食.之前好唔舒服嘅時候,有一刻簡直覺得自己暈咗喺間房都唔會有人知道哈哈哈.同埋嚟到英國之後唔好expect你有病就會去睇醫生.因為啲醫生好少開藥俾你㗎,都係叫你多啲休息(廢話lol),唯有自己喺香港帶定啲藥過去英國自己醫自己~ 我記得有一次我感冒得好嚴重,夜晚出完街食飯喺條街到諗住買咳藥水食,點知附近嘅藥房已經閂曬,搞到行咗十幾分鐘去超市到睇,點知都係冇...我得到嘅體會就係要好好確保自己身體健康防止自己病,飲食盡量健康啲 (喺香港嘅話我成日食啲邪惡嘅煎炸嘢),行多啲路當做運動,因為病咗比起平時真係有啲麻煩~ 2. 生活嘅大小事都要自己處理 留學嘅其中一個目的就係想自己更加獨立,但有時自己要處理咁多嘢少不免會覺得有啲辛苦哈哈.成日唔識啲嘢點搞,啲嘢食點煮,而又冇得問人嘅時候,我就會 Google ‘how to...’,然後自己再試驗吓~ 另外,有一次試過冬天嘅時候宿舍冇曬熱水沖涼 (其實平時沖涼啲水都好凍呀救命 TAT),我就唯有自己煲水沖涼,好似以前人地啲原始生活~ 學識處理曬啲家頭細務都係好嘅 #賢良淑德 (誤) 3. 想搵香港嘅人傾訴時,奈何有時差 喺異地少不免都有好多嘢想同喺香港嘅朋友/屋企人傾同分享~ 但問題就嚟啦,由於香港同英國有時差,好多時我夜晚返到dorm嘅時候佢地都已經瞓曬覺,嗰時唯有就揾其他嘢麻醉吓自己 (當然其實都可以揾喺英國嘅朋友傾訴嘅~),搵啱時間再同佢地講.


text:
英國升學心得- Medic學生為你介紹University of East Anglia (UEA) | 附Healthcare Course嘅報讀同面試貼士
今次係UEA嘅分享🤩,之前喺IG story到你地都有人request想睇㗎 #有求必應 !好多謝我嘅中同朋友,寫咗好長嘅分享畀我😂 利申:非學校ambassador,本人都係喺呢到讀咗半年多啲,未能作準~ 校園 Campus唔算好大,不過學校有兩棟嘢好奇怪咁喺一個大草原後面,由central campus行過去大概要20-30 mins,如果你唔係讀healthcare科目嘅就唔使擔心.學校裡面有medical centre,入面有GP Surgery 同埋藥房(“Boots”).學校嘅GP surgery 唔係24小時都開,亦都要預約,不過如果只係發燒感冒,可以去藥房買藥.學校Central campus有canteen,主要serve 早餐同午餐,canteen 隔離就係SU bar,有Blue Bar 同 Red Bar,Blue Bar 除咗drinks 之外,仲會有食物 (e.g. pizza, wraps, salad bowls)賣.Red Bar有個DJ 台,所有bar events 通常都喺呢到.SU bar附近就係library,library 係24小時開放,裡面會有齊所有course materials,所以我通常係借學校啲書,如果覺得非常有用先會買.Library個search engine有啲難用 (因爲佢可以search 埋 journal articles, research publications etc),不過induction week 會有librarians 教你用.學校有個post office,如果你係住係campus,你啲letters and parcels 就會送到呢到.Post office 會send email 通知你去攞parcels,不過唔會通知你攞letters. 宿舍生活 學校有幾種類型嘅宿舍,最主要係shared bathroom and ktichen或者 shared room.呢啲唔同種類嘅宿舍會分佈喺唔同嘅宿舍大樓.Ziggurats building 出名玩得最癲,差唔多隔日就會有party,如果想識好多人嘅話可以考慮.本人比較摺,所以揀咗Constable Terrace.我住嘅係two bedroom unit,即係同另外一個人share bathroom同kitchen.我同flatemate 同幾個neighbour 都係讀同一科,所以會一齊煮飯,溫書同玩.每個人係宿舍嘅生活都唔同,好視乎同你住嘅人係邊個,不過大部分人都好nice,所以只要你主動啲同人講嘢就一定會揾到friend.不過要提醒嘅係部分宿舍都會有人吸大麻,Ziggurats 係比較嚴重,所以揀宿舍要特別留意. Societies 學校有好多clubs and societies,有好多唔同cultural societies,academic societies同sports club.每個club同society嘅大細都唔同,culture 都唔同.共同嘅係每個club and society 都會搞好多唔同種類嘅socials,e.g. movie nights,pub hunt,Christmas dinner,easter egg hunt... 個人覺得clubs and societies 係一個好途徑去識自己course 嘅 seniors 或者唔係自己course嘅人,學校裏面 join 得clubs and societies嘅人都好friendly,同埋學校有"zero-tolerance policy",所以無聽過發生任何「不適當」嘅行爲.至於上莊,呢到冇莊culture,個人覺得如果想豐富CV,可以上啲academic嘅莊,因爲呢到啲academic societies 嘅 academic exchange機會比較多,亦都可以識到好多該範疇嘅專業人士.只有你踴躍啲問,佢哋可能可以畀到outside course嘅機會畀你 (e.g. internship, shadowing, research opportunities). 讀書 至少喺我讀嘅呢科,讀書叻嘅人會好叻,lecture總會有幾個學生問問題或者留低同professor 交流.上seminar嘅時候總會有啲人識好多 lecture/ reading 無講過嘅野.不過大部分嘅人係又玩得,又讀得書.當然總會有一兩個人係永遠唔會係lecture到出現,只會喺啲complusory seminar先會出現.大部分嘅coursemate都 friendly,如果功課上有咩問題都會盡量答你.我讀嗰科冇group project,所以唔係太清楚.英國人有好多唔同accent,e.g. Irish accent, Scottish accent etc, 尤其係medical school,有啲surgeon 會係Indian,呢啲accent喺香港好少接觸到,所以一開始上lecture 有啲唔習慣,有時會聼唔明lecturer講咩,不過隨住時間就會慢慢適應,如果聼唔明可以問同學,或者email lecturer問,大部分lecturer 都好歡迎學生問問題. 社交生活 英國人一般都好玩/飲得,通常Friday/weekend 都會去飲酒跳舞,SU bar一個星期差唔多每日都會有events,最出名嘅係星期二嘅sports night (因爲星期三係school holiday).至於non-alcoholic嘅活動,通常都係card games,movie nights同comedy shows.UEA都有唔少international students,通常係Chinese 或者 Indians,亦都有唔少Europeans.個人覺得international students,尤其係内地人,比較close off,再加上我普通話唔流利,所以有啲難同佢哋friend.至於香港嘅學生,唔知點解個個都好似好有錢好多時間咁,生活好似好奢侈,所以我覺得同佢哋相處有啲壓力,我個人就無咩香港friend… 我覺得係UEA 比較多BBC/ BBI (British born Chinese/ Indians),我覺得佢哋比較容易相處, 佢哋會同你講好多英國嘅野,同時大家嘅culture 都好接近,所以大家喺生活飲食都會有好多相似嘅地方. Norwich UEA位於Norwich,而Norwich係Norfolk嘅一個比較細嘅城市,不過都算係幾diverse,而且治安幾好.Norwich 最多嘅係教堂同公園,學校附近已經有兩個公園.最出名嘅就應該係市中心個市集.市中心距離校舍大概45分鐘車程,如果有單車嘅大概20分鐘就到,裡面會有齊各種商店.我覺得Norwich 一個唔係幾方便嘅地方就係唔係到到phone signal都好,有時去到啲偏僻地方就會收唔到信號,最麻煩就係某啲學校宿舍信號好差(例如Constable Terrace),所以當food delivery/ grocery delivery 到咗會收唔到電話通知,變咗要喺ETA嘅時候要係咁望住出面,有啲麻煩.另一樣嘢就係呢到啲天氣,冬天嘅時候會成日落雨,而且呢到比較空曠,所以一定會係又風又雨.個人建議可以買定一件又保暖又可以擋風擋雨嘅外套,我係用North Face嗰啲比行山嘅風褸羽絨.Norwich比較平凡,如果覺得悶嘅可以去附近嘅城市,例如Great Yarmouth beach 同Cromer beach都好出名,Waxham有得睇海獅,Ipswich 有好多古風buildings,或者去Cambridge參觀吓,Norwich 都係喺呢啲城市中間,所以車程唔係好耐,值得去吓. Tips 據我所知,除咗healthcare course外,其他course都只係UCAS 交personal statement(唔係十分清楚).UEA唔係啲高級學校,只要你講吓你點解想揀呢科,同埋做過啲咩去了解嗰科就可以,最重要嘅係show到你係一個點樣嘅人,最好嘅就寫吓啲related readings/ experience再加reflection.至於healthcare course就要interview,其他course我唔係太清楚形式係點,但係medicine 就係MMI,學校會有interviewer飛過嚟香港,所以唔使特別去英國interview.至於interview tips… 我覺得最緊要係識啲關於NHS 嘅資料/時事,同埋4 pillars of medical ethics.Interview 嘅時候比較輕鬆,所以做番自己就可以啦,最重要嘅係要show到你嘅logical thinking process同埋分析能力.


text:
冇一樣嘢係冇原因咁發生
呢一世人我諗我最討厭嘅係家庭.
有人話有家人好喎,有咩事都有人撐.係㗎,其他屋企咪係囉,我屋企?簡直係一個笑話嚟.
永遠發生咩事都好啦,所謂屋企人淨係識喺度賴,千錯萬錯都係話係我錯,自己死出嚟柒又係我問題,係㗎,我最大嘅問題咪就係生活喺一個咁嘅藍絲家庭入面囉.
古語有云:「人一藍,腦便殘.」,真係㗎,我可以話俾你知啲藍絲真係冇一個係正常㗎.
哈,點解我會有咩BPD啊,乜鳩depression?梗係拜佢哋所𧶽.
我嘅成長就係俾人日日打日日鬧大嘅,永遠有佢哋講冇人講,自己對自己嘅事都冇話事權.
根本生存只係佢哋逼我要做嘅嘢嚟.
坦白咁講,我啲自殺傾向係好多年前已經有,甚至其實我都唔知自己嘅呢啲傾向係由幾時開始出現.
入完醫院就扮撚晒關心咁,一出返嚟咪原形畢露囉.
咁撚唔鍾意我咁唔gur我咪唔好生囉.
生完又要咁樣對人,都唔知係為乜.
你覺得你辛苦?我都辛苦㗎,又唔撚俾我結束呢一切.
咁係我錯定你哋錯?
次次我俾人咁鬧都已經唔出聲,咁你仲想我點?
你咁鍾意鬧,我都有選擇我係咪要生存嘅權利.
你班人憑乜嘢唔俾我死?
啲人話有呢啲精神問題,就留喺屋企.
但我想講,家庭係我最大嘅壓力來源.
夠㗎喇,呢一切係時候結束㗎喇.
難聽啲講,呢一個世界從來都冇需要過我.
根本我嘅出現只係一個錯誤.
以前呢個屋企點對我,我記得一清二楚,我更加唔會忘記,係呢個屋企點對我,搞到我有BPD,搶走晒本來屬於我嘅嘢.
我唔會忘記係佢哋點令我失去我身邊嘅嘢.


text:
每逢學校開學,學期尾,開放日,校慶,運動日等活動,學生禮物一直都係老師同校方頭疼嘅項目,成日都見嘅學生禮物都離唔開:文具組(筆類,擦膠,尺,筆筒,筆記本),流行嘅裝飾品,運動用品(球類,簡單器具)等,究竟仲有咩禮物可以攞嚟當學生禮物呢?就算呢D物品經濟又實惠,但如果每次活動都收到同一樣嘅禮物,或係大獎只係十幾本筆記本果陣,即刻都冇哂興致參加活動.
最好嘅選擇係又實用又有造型
對於學生嚟講,禮物嘅「外觀」佔咗好大嘅分數,因為「比較」係人之常情,係呢個睇樣嘅世代,兩個有實質作用嘅商品中,有獨特外觀嘅會令產品更有價值,以USB嚟睇,有普通常見嘅長條金屬USB,亦有訂做USB,針對客戶需求做出特別造型嘅款式.
▲如圖右係學生樣嘅訂做USB,
當你係實用性同外觀掙扎嘅時候,不如搵兩者都有嘅商品係不錯嘅方法.
訂做商品係趨勢
除咗訂做USB,近幾年講求「訂做,專屬」嘅風潮正流行緊,可以考慮根據學校嘅預算製作其他項目,例如:學校嘅吉祥物,校徽,代表嘅植物等,製作相關嘅訂做商品:捲線器,造型磁鐵,卡套,萬字夾等,用合理嘅預算創造獨特嘅商品當學生禮物嚟吸引學生參賽或係俾下surprise.
仲研究緊送咩學生禮物呀?擺脫舊式嘅禮品,等學校嘅活動,兒童節禮物變得不一樣,俾學生一個特別,難忘,會令人想收藏嘅禮物喇!


text:
成日宅喺屋企冇野做?想搵d 有意義嘅野做吓?今次就同大家介紹一下唔同網站提供嘅課程,等大家留喺屋企可以增值吓自己之餘,都可以整靚自己份CV/ LinkedIn profile.
1⃣ InsideSherpa
呢個網站提供咗好多virtual internship programs.唔單止高質,仲要係免費架!如果你想知道更多d 公司係做d咩,就啱曬你!佢d programs cover 咗唔同範疇,同埋d programs 好多都係一d 大公司搞嘅 (e.g. Citibank, BCG Consulting).咁每一part首先就會有一個introduction 嘅片段,然後佢就會俾一個task 你做.我鍾意佢會喺你交完份task 之後,俾你睇一個sample,咁樣你就知道自己可以點再做好d.完成咗個課程就會拎到一張電子證書架啦!
2⃣ Google Digital Garage
呢個都係免費嘅,入面d course 主要教你 d digital skills, e.g. search engine optimisation (SEO), social media marketing 等等.每一個module 都會有d 教學短片,然後就有個MC quiz test 番識唔識d 野.如果你上有證書嘅course, 佢最後尾就會有埋個final exam (都係MC), 達到指定嘅分數就會出張電子證書俾你架啦!
3⃣ LinkedIn Learning
呢個我就未試過,但我個dept 都推薦我地去試試~ 佢都係睇片學野,會有唔同industry嘅experts教你 d skills.你完成咗之後都會拎到證書.但上LinkedIn d 課程就好似要收費 (有免費試用先).
4⃣ edX/ Coursera
呢兩個就較為學術性,適合一d想涉獵吓自己學科以外嘅野/ 預習吓大學d野嘅人.入面d 課程由唔同大學/機構提供,涵蓋咗好多唔同科目,e.g. computer science, humanities, business 等等.佢地大部分課程都係免費嘅.
補充:香港有幾間U都有喺edX到開課程,面試嘅時候提起話唔定可能加你分呢~
順帶一提,如果自己冇咩課外活動可以寫落UCAS個personal statement到,可以考慮吓上呢d平台到上番相關嘅課程,然後再寫吓自己學到咩野/ 得到咩啟發/ 對某d議題有咩新睇法.


text:
是咁的.
香港真係一個人傑地靈既地方,點解我咁講?就好似先排咁,我地有位司長就向我地顯示左一個神蹟,係咩野神蹟?佢話佢聽到上帝同佢講左D野WO.
係啊,無錯啊,就係果單.
其實我聽到呢單新聞,都真係O晒咀企左係部電視前面,隨即就話:「唔撚係啊,出到上帝呢招,妳既國家本身最多人信既係道教啊,妳唔好話係玉皇大帝同觀音菩薩,咁可能就好收科啊.」
我真係唔明,點解可以出埋上帝,係果條友當我地呢班人係傻仔,定係佢自己根本係一條硬膠.
講到呢度澄清返先,本文章係唔講政治野,只係會圍繞佢出呢招黎做一個話題,所以讀者們可以冷靜返先.
其實中國自古五千年以來,都有好多人係用神既感召做籍口……嗱,我唔係隨口講架,所有野有根有據架.
唔信?睇埋落去未知囉.
亦都麻煩紙言如果要SHARE篇文去Facebook 度係呢度就可以Cut文,謝謝.
中國係未有一個朝代統一果陣,就已經有人用神既名義做一D大事,紂王你地聽過啦,武皇伐紂都一定有聽過,所以我可以假設大家一定有聽過「封神榜」.
係啊!就係呢個咁家傳戶曉既故事啊!周武皇帶住成班神去伐紂啊!
所以你話用神黎做籍口係中國五千年歷史遺留落黎既美德……係,可能你會話呢個係人地寫出黎,係故仔,係等D人可以係榕樹頭有D故仔講下呢個空想既事.
好,咁我就再講另一個,咁好睇既神話故事你地唔接受,我就用一個好多人都知既歷史同你地講.
三國你地聽過架啦,三國之前,東漢末年發左D野你地無理由唔知掛.係啊!就係有條友叫唔知咩鬼野張角既人,拎左一本唔知咩春叫做太平要術既書整左個「太平道」,然後創左一個以黃色為主題既黃巾黨,仲打正旗號話「蒼天已死,黃天當立,歲在甲子,天下大吉」.
佢呢個創舉咁出名,你無理由唔知啊.
果陣佢又係話上天既旨意要佢揭竿起義,又算晒命話「蒼天」係指東漢,「黃天」就係指黃巾黨,而且根據五德終始說既推測,漢為火德,火生土,而土為黃色,所以所有信徒都頭上面都綁黃巾為記號,象徵要取代衰败既後漢王朝.
你睇下人地做功課做到幾足先得架,有用咩說咁,又好似整埋成條算式比你睇話你知漢朝而家唔得架拿,改掛黃啦.唔怪得前幾年有咁多人用黃遮啦.
講真,果陣佢真係令到漢朝好頭痛架,但係最後都係比漢朝搞店,點搞店?就係佢唔爭氣病親,最後病死左……如果唔係佢好有可能真係反抗到架,到時歷史就會改寫.
睇到呢到,你可能話三國離我地咁遠時間,不如講D近D,又或者係果條友係話上帝同佢講左D野,有無D歷史係關上帝事先.
有!你聽著!
清朝道光果陣,有兩個人搞左個會轟動全國,果個會叫做拜上帝會,創辦人係洪秀全同馮雲山,最後仲搞左個叫做太平天國出黎.仲話自己係天王,同上帝有親.
咁你話,呢個舉動其實已經興左成五千年,到而家仲興緊,又或者可以話果條友復古姐.
再講下呢個太平天國既情況.最後清朝仲有諗過招覽佢地,同佢地一齊抗外添啊,當然人地搵佢地做馬前卒唔通踢爆佢咩,但佢就真係用左神呢個名義又搞左一場革命……
而其實影響都好深遠下,起馬影響到仲係細佬仔既革命之父孫中山先生,佢細個果陣話過自己係洪秀全第二架.
咁佢地最後被清朝打散左之後,做D咩啊?未全部入晒黑社會囉.我講真架,唔係呃你,呃你有寶咩,果陣佢地加入左一個稱為「袍哥會」既組織,而呢個組織果陣同青幫,洪門都係三大秘密結社.
但係呢度就唔多講,因為而家都無左袍哥會.
睇到呢度,係未好佩服以前D人可以用神呢個籍口,做左咁多大事呢,但你地要睇下WO,通常佢地都係衰收尾.點解,有D野如果你真係想好好地咁做,就唔該腳踏實地,好好諗清諗楚先去馬,唔好一時一樣,唔好一個月前又話唔做,一個月後既今日又話做.一個人咁憂柔寡斷點做到大事呢.
果個人可能會話,事勢迫人佢唯有咁做,大佬大姐,其實時勢係可以你做就出黎,做為一個帶領住眾人既人,係要做就時勢,而唔係比時勢玩弄,唔駛下下見風轉陀,不過佢地都出左名興咁做,講都講到口臭.
睇左咁耐,所有讀者都知道點解會有人用神既名義去做一D野啦,通常咁既人,多數都係革命家,所以你地明白點解果條友講係神既旨意叫佢參選啦,可能佢遲下有唔知係邊度拎本聖經出黎,話第幾章第幾節度講係時侯要……
要咩?你懂的.
-------------------------
希望大家可以like 我Facebook Fans Page
同瘋狂地Share 篇文章 XDDD


text:
「十年」
之前我同老婆講我好想去睇「十年」,原因係睇完宣傳片之後已經好有共鳴!當五個唔同嘅導演用五種不同嘅手法再係二十分鐘嘅時間表達佢哋嘅睇法,講真難度非常之大.慶幸嘅係有一位朋友盡心盡力咁舉辦咗一場戶外試映會!點解要係戶外睇「十年」?因為十年係可以見光!十年後香港會變成點?只要堅持香港有希望!而我亦打破一貫嘅文章格式去記錄低我嘅感想!
「浮瓜」
好多時候我哋都會將問題陰謀論化,但係點解會有咁嘅問題?原因係出自信任嘅問題!如果人民係相信當權者嘅話,會有咁多問題咩?其實政治黑暗唔係十年後先至有,其實我係雨傘期間已經親身經歷無數次.故意嘅挑釁行為,黑白合作,製造混亂,一次又一次咁係我嘅鏡頭下記錄得一清二楚.十年後先至發生?其實已經發生咗.以為你做到嘢就會無事?其實佢哋到最後都係一隻棋!
「冬蟬」
相信好多人都未必睇得明個故事,而我嘅感受同導演想表達嘅亦有所不同.我個人認為社會不斷向前,要保存嘅嘢實在太多.不論係我哋嘅文化,歷史,甚至乎價值,都慢慢不自覺地被蠶食.唯一可以做嘅就係將每樣嘢都保存落嚟,希望有日可以重見天日,得到承傳!而相信我哋亦都要反思十年後,我哋嘅下一代仲可以承傳我哋香港人嚟個身份嗎?我哋會慢慢失去自己嘅身份嗎?
「方言」
之前好多問題都係環繞語言嚟個話題,例如廢除廣東話,小學生要學簡體字等等.其實每個地方都有自己嘅方言,而普通話本身亦都係一種方言.從前外國嘅唐人街係講廣東話,但係點解依家好多時要講普通話?如果無咗廣東話嘅香港仲係香港嗎?不過可悲嘅地方係,如果連我哋都唔捍衛自己嘅方言,到最後竟然係自己土生土長嘅地方被歧視,被排斥,就連同下一代溝通都係問題嘅時候,你會點?
「自焚者」
社會嘅深層次矛盾係點樣形成?以和平非暴力嘅抗爭係唔係無用?當然有人話如果得嘅話就唔洗用暴力啦!其實依家個社會本身已經係處於自焚嘅狀態.到最後邊個想見到嚟個場面?答案好明顯!而到咗嗰一刻我哋香港人其實全部都會變成輸家.其實係雨傘嘅時候我亦都遇到一啲老人家講同我講戲入面嘅一番說話,就係分享佢哋經歷過歷史,勉勵我哋繼續堅持同爭取,唔好再次讓歷史發生係我哋嚟一代!
「香港蛋」
呢個故事係最能令我反思嘅一個故事,因為認真牽涉到我哋下一代嘅教育問題.一個洗腦式嘅教學依家係香港已經係一個好大嘅問題,好多現今嘅學生其實係無獨立思考嘅能力,因為佢哋只係接收指令去完成任務,就正如戲入面嘅小朋友一樣.見到「本地」兩個字就係違規,但係「本地」亦都指「香港」,呢個正正就係按本子辦事嘅問題.而當我哋想改變下一代嘅時候,佢哋往往變成社會嘅禍心.苦了我哋嘅下一代!
「總結」
其實每一個故事背後都有好多唔同嘅信息,雖然我無逐一去探討,但係呢個亦正正係「十年」最吸引嘅地方.佢帶出嘅訊息令我哋去反思,不論你係邊個年代,相信感受到有所唔同.我認真建議所有香港人都應該去睇「十年」,無論你有無政治背景或者預設嘅立場,只要你仲當香港係我哋嘅「家」,你就應該去睇!


text:
如果你係作為一個喺股票市場嘅初哥,你可能會考慮吓用ETF嚟做投資,佢可以用嚟做一個一籃子嘅用途,減低風險.但係市面上有咁多ETF,咁應該揀邊一隻好呢?以下港究專員會同大家講一講揀嘅條件,你可以睇吓邊啲…
NEW
-
-
MetaMask 係幣圈最常用嘅去中心化錢包之一,講到Defi,Gamefi,都一定有接觸過,之前港究專員都同大家簡單介紹過MetaMask,同埋手拖手教大家於Metamask內設定Fantom網絡去…
-
Cosmos生態下最近有個好熱門嘅話題,就係Siftchain.因為佢同Osmosis一樣都係主打IBC跨鏈協議,但佢又同Osmosis有啲唔同.佢可以進行ETH,BTC,BSC鏈下生態嘅交易. Si…
-
平時有喺iHerb買開日用品嘅讀者們,一定要知道有一個頁面係「試用品」.呢篇iHerb教學就係關於購買超平嘅iHerb試用品.去iHerb買嘢第一件事就可以入去睇吓,因為產品折扣超級高! 每一張訂單可…
-
有留意開NFT市場嘅讀者一定會知道Opensea呢個平台,為咗文章方便閱讀,請容專員喺度對NFT同Opensea做個簡單recap先,或者有興趣自行了解更多嘅讀者可以撳一吓下邊嘅links. (加密貨…
-
上文題要,專員就為大家簡單介紹咗Near呢款幣嘅背景同埋發展前景等factual嘢,再加上Near protocol推出咗一款名為USN嘅穩定幣,所以喺幣圈入邊嘅大佬都加持咗Near!咁喺Aurora…
-
關於Phantom錢包 繼上次分享咗Slope錢包使用教學之後,今次要再跟大家分享另一個有支援Solana嘅錢包 – Phantom Wallet. Phantom錢包都係一個瀏覽器兼容嘅…
-
有玩開加密貨幣嘅讀者,相信對Telegram呢個應用程式一啲都唔陌生,Telegram好多群組都提供不同類型嘅加密貨幣資訊,你亦可以同世界各地志同道合嘅網友互相交流,尋找Alpha (較好收益嘅項目)…
-
想掌握第一手Defi世界嘅資訊或想查詢目前總鎖倉量最高嘅Defi項目?你必須知道DefiLlama呢個網站,佢可以幫你第一時間知道最新最多人玩嘅Defi項目,助你洞悉巿場先機!除咗Defi項目,依家D…
-
今次港究專員想為大家介紹一個加密貨幣交易所 – MEXC 抹茶交易所,佢嘅最大特點就係超多幣種可以投資,新幣上嘅速度十分快,令你可以喺前期捕捉買入機會以獲得較高回報!根據CoinMarke…


text:
範文表面上係「溫熟就有分」,但極多同學即使溫完之後都係完全攞唔到分,更加唔好講喺30分入面攞夠27/28分.小編喺中文攞到Straight 5** 嘅成績,今次就率先同大家披露兵家必爭之地--十二篇範文嘅速溫方法❗
溫習範文時嘅兩個常見問題:
- 唔知點溫
- 唔知點答
針對第一個問題,極多一般考生嘅溫法就係就咁睇課文問題,或者「閱讀」吓本雞精書就覺得自己溫完.你心入面永遠諗住「其實範文出嚟出去都係嗰啲問題,冇乜必要溫啦,唔識咪吹水攞分」 ,但依種諗法喺DSE 入面喺死緊,閱讀卷後面已經唔易攞分,甲部仲諗住比自己失分?🤯
解決方法
以下係我溫每一課範文極入腦嘅方法,通常做咗一次就會極熟,之後唔駛再詳細研讀都會建立到長期記憶😎
- 收集同一課範文嘅資料,包括學校書,補習老師筆記,教育局資源同雞精書
- 整合唔同筆記嘅重點,再抄落自己嘅筆記簿度,我會大致分幾項
- 主旨及段落大意
- 中心思想
- 寫作及修辭手法
- 關鍵字譯
- 自己出範文嘅題目同諗埋答案
- 操範文MC同LQ,Yylam 同蕭源每篇範文嘅筆記都有50幾條MC比你操,我覺得可以幫到我清Concept☺
除此之外,我喺操範文嘅pp同mock卷之後,再會仔細研究Marking,比對唔同卷嘅相同題型嘅Marking之後,我發現咗一啲隱藏嘅系統化答題技巧🤣,之後完全明白唒所有極低命中率同空泛題目嘅破解方法,仲有即使你諗唔到點答,淨係睇條題目都可以吹到幾分嘅神技❗🤯 對我喺DSE 攞Straight 5** 極有幫助😎
如果大家仲想知多啲準備中文卷一嘅心得同技巧,可以睇下呢篇(DSE溫習攻略)中文卷一閱讀備戰指南同(DSE中文備戰攻略)10月中文卷一,卷二綜合懶人包.大家亦可以報讀Afterschool提供嘅各款補習課程,好好規劃自己嘅學習計劃!


text:
我男,33歲.老婆31歲
新婚不到1年 各自財政獨立 兩個人租樓住 未有生小朋友打算
1. 唔煮飯 -
拍拖時都知我老婆唔識煮飯 所以平時99%都係我煮 我不介意煮 因為我算擅長烹飪
有時叫佢學下 練下 因為佢早過我收工 可以買餸準備食材 洗下切下都好 但佢無乜動力 無心去做 求其買現成餸菜 或者煮即食麵 菜都無條 寧願花時間精力去煲劇 都唔煮餐飯
2. 懶做家務 -
我同佢都要返工 大家文職返一至五 婚前協定家務都星期六日一齊做 但到weekend 佢就懶得郁 好多時洗衫吸塵都係我做埋 更不要說落街採購食材 雖然平時我買餸我煮 但我其實連牛奶,生果,汽水,零食等等 唔需要煮的所有食嘅飲嘅都係我買 佢寧願喺屋企煲劇 頂多只負責買D 基本日用品 衞生清潔用品
3. 非常堅持自己的做法同生活習慣 -
每次碰上生活習慣 或者家居上的慣性/方式/做法上有分歧 佢都會堅持自己的 唔聽我講
我同佢講過 大家來自唔同家庭長大 唔同家庭背景 成長環境因素 從小就有父母影響的不同習慣 生活方式 唔同價值觀 大家可唔可以尊重下理解下對方 但每次都俾佢ban
每次都俾佢食住 我好少話到事
就算我話到事一次半次 佢會黑我面 完全無mood 試過一次嘈交後冷戰3日沒講嘢 我一話佢一兩句 或者做漏少少嘢 就嬲我好耐
4. 沉迷名牌手袋銀包 同港女afternoon tea
我同佢都係普通打工仔 唔係有錢人 雖然各自財政獨立 但佢買名牌的花費係超出佢所能負擔 所以佢完全無錢儲 係月光族 而且每月食幾次同姐妹食港女tea
佢甚至成日半開玩笑問我幾時可以財務自由唔使佢返工
5. 經常批評我的影相同按摩技巧
我自問唔識幫佢影相同按摩 但佢有需要時我都會努力盡力嘗試滿足佢 但佢唔太appreciate 甚至會批評同埋怨
6. 不太願意行房
1個月可能只得2次 佢好多時都無興趣做
而且無做過主動 每次都係我不斷kiss佢先有D 反應
佢甚至半開玩笑叫我打飛機 咁我都的確要靠打飛機去解決 三幾日就一次
7. 同我媽關係一般
佢對我媽好有疑心 好避忌 講嘢會就住就住 亦成日覺得我媽想我俾多D 錢佢老人家 咁又的確 我知我媽喺我地拍拖時已經唔太喜歡佢 所以佢兩個係少少水火不容
各位師兄,坦白講其實我唔開心的時間多過開心
我甚至有時會掛住婚前我同老豆老母住的生活 (我獨生子)
其實我地係咪結錯婚..我應該點解救?
[ 本帖最後由 過去沉靜的燒賣 於 2022-4-6 00:43 編輯 ]


text:
成立喺1963年嘅新光人壽,喺2014年榮獲幸福企業獎,以「創新」,「服務」,「誠信」,「回饋」為宗旨,除咗喺自己本業上面嘅服務之外,仲活躍喺大家嘅日常生活,致力社區參與,經常舉辦畫畫,街舞,扭計骰比賽等等藝文活動,成功創造人壽保險公司嘅新形象.
講到新光人壽,就要講下喺1987年,吳東進董事長慷慨決定由新光人壽捐出420萬認養小金剛BB嘅溫暖故事,之後,小金剛BB就定居喺台北市立動物園.新光人壽除咗每年定期舉辦嘅生日會之外,小金剛BB嘅形象亦被選為新光摩天大樓登高賽嘅吉祥物,亦即係而家叫緊嘅金寶.
新光人壽嘅吉祥物──金寶.(圖片來源:新光人壽粉專)
而家我們就嚟睇下以「光無所不在,心與你同在」為金句,服務至今已經有56年嘅老鄰居──新光人壽同集比之間嘅故事!
「所有細節都要堅持,直到最好.」
新光人壽與集比嘅合作起於業務禮品製作,新光人壽想把重視客戶嘅心意化作實體,送至每個人心底.
拍板定案嘅禮品共有兩項,分別係手機指環與客製化杯蓋,兩項實用禮品象徵著守護與陪伴,如同新光人壽在大家心中嘅溫暖形象.
喺禮品製作過程之中,令集比印象最深刻嘅係新光人壽嘅對於金寶杯蓋每個細節嘅講究同堅持,就連擅長軟膠開模嘅集比亦都要來回打樣同溝通幾次,最終先成功做出符合新光人壽嘅標準嘅金寶杯蓋.
對新光人壽嚟講,所有細節都要堅持,直到最好,呢個亦都係新光人壽嘅服務態度.
「金寶杯蓋真係做得好細緻好得意!」
造型杯蓋嘅手把大細一般嚟講都唔過5cm,要喺咁細嘅作業區滿足線條,彩印同LOGO印刷,甚至係金寶臉部同手指嘅立體感,呢啲全部都係複雜又精細嘅工藝.
集比經歷n次鍥而不捨嘅打樣同調整確認,最後做出嘅金寶杯蓋得意又細緻,仲得到新光人壽嘅珍貴反饋:「金寶杯蓋真係做得好細緻好得意!」
一眼睇到,金寶嘅特徵就係大眼,大鼻,微笑嘅嘴同紅色手套&披風,集比嘅開模技術成功將上面提及嘅細節都做出嚟,甚至連金寶戴住手套比like嘅手指動作都忠實呈現出嚟.新光人壽嘅委託者仲表示,杯蓋上嘅金寶的確做得比其他店更得意更精緻!
集比卓越嘅技術可以滿足所有需求,而家就跟住我哋一齊製作優質又搶眼嘅禮物啦!


text:
細個嘅時候去冒險樂園玩係大型活動嚟,要好乖媽媽先會帶我地去,而且會好比心機玩想贏多啲飛換禮物.雖然而家想去就去,玩啲遊戲亦覺得好簡單,加上啲禮物可能用錢買仲平過換,但係玩嘅過程同嗰種快樂係錢買唔到的,而且用自己努力去換返嚟真係特別有滿足感㗎!
今次編輯就帶大家去想當年,玩返啲經典遊戲(波波池就入唔到啦
),大家都不妨去輕鬆下,放低煩惱,好好享受遊戲帶比我地嘅刺激同歡樂,重拾童真! (雖然而家咁大個人但玩嗰陣都仲係好緊張同投入!咩煩惱都可以暫時放低
)
p.s 有無秘技或技巧分享呀?
p.s.s 有個問題到而家都未搵到答案,就係點解要係美國冒險樂園但唔係英國或法國冒險樂園呢?
(啲名唔係官方名嚟㗎!係我自己用嚟形容佢地嘅嘅名咋
)
跑馬仔機
入完幣揀個號碼,之前電腦就會random揀如果你中咗個號碼之後會出幾多張飛,之後一㩒個波就會飛出去㗎啦!唔中會都送你一張飛~
小秘技:平時入兩個幣就可以揀一個號碼,原來入四個可以揀兩個號碼㗎!如果類推,有無人計到如果揀晒咁多個號碼抵唔抵呀?
彈波機
好簡單,入幣一野彈個波出去入洞決定你有幾多飛,但好難中呀!玩咗好多次都中唔到有飛出嘅洞,聽講話彈出去嗰下要用陰力㗎!
海盜機
控制支杆方向,再直接入幣就下跌落邊個洞,出飛數量由六張至五十張不等,但有機會唔入任何洞就無飛㗎啦!呢個遊戲最搞笑就係有機會入到一個叫TRY AGAIN嘅洞,就會比返個幣你再玩過.仲有如果分別入晒PIRATE就中JACKPOT!⚓
拍蟹機
唔洗多講,見蟹就拍,發洩一流,小心雙手!


text:
想睇曬觀塘所有可以燒烤BBQ或者包場或者想揾 Party Room 2 人 嘅場地?
ReUbird 畀你一次過睇曬全觀塘 Party Room,仲提供低至七折嘅優惠.無論係想天台BBQ燒烤,想打麻雀定唱K定玩波波池定玩VR,ReUbird 都會有適合嘅 party rooms 觀塘 場地推介畀你,就算你想包場玩通宵過夜24小時都得!更重要係,ReUbird 提供過往客人book partyroom 活動嘅評價推介,確保店主提供優質服務.
觀塘 Party Room 有咁多間,要揀翻間適合自己嘅的確有d難度,要確保場地有質素更加難.正因為咁,ReUbird 主力推介高質素嘅派對場地,協助你輕鬆完成預訂.無論係出名嘅 2 人 party room Mini Party,定係好多間分店嘅觀塘 Comma Party 定係 Ballroom定係 Chillax 定係 Ho Sik Town 定係 Go Party,你都可以經 Reubird 一個平台睇曬,仲要唔使註冊用戶就Book到,超級方便!
咁book party room 點樣可以book得精明d?其實點樣 book 一個適合自己嘅場地?Reubird 為你搜羅全港遍佈港島,九龍,新界嘅包場 Play Room 推介同聚會拍拖好去處,就算你得2人,10人定係50人,你都可以經 Reubird 揀到間適合自己心水嘅 Partyhouse.想同朋友玩定係同另一半,我哋都可以提供到選擇畀你!以下係一 d 你需要考慮嘅因素:
1. 場合
唔同場地有唔同主題同設施,所以要睇個聚會係咩場合.如果想bbq,就要 book party room bbq喇!如果係親子聚會,就搵多d 小朋友遊戲同設施玩嘅playroom,Reubird 有齊曬d資料.如果想搞生日派對嘅,可以搵d 場地有feel 多d 裝飾嘅.
2. 質素保證
Book partyroom 緊係希望玩得開開心心,但有時難免會遇到問題,例如店主唔記得你哋book咗所以冇人開門,或者一開始講個收費同最後收費有出入等等,過往 Reubird 客戶服務部有為唔少客人解決問題,所以經 Reubird 查詢及預約有多一重保障 .之後Reubird 會跟進同埋問大家玩得開唔開心,信心保證.
3. 地區及價錢
第二步要揀好你想喺邊一個地區玩喔. 朋友之間嘅中間點?近工作地區?Party Room 近唔近地鐵站?都係一 d 你可以考慮嘅因素啊~ 同埋唔同地區每一間收費都有差異,Reubird仔細咁幫你分曬地區,列出相關收費,大家不妨參考一下
4. 人數
首先要睇下你有幾多人玩,再揀場地.如果得好少人最好就唔會搵d 場地好大喇,因為大部分大場都未必會接少人數嘅 Party.提提你:喺Reubird 可以清楚睇曬每間最低消費要幾多人喔!
5. 小時
玩嘅鐘數都要考慮埋,如果玩過夜嘅話,有d Party 會有通宵包場價,個d通常抵玩d,平價 dd.Reubird 都有相關資料.
6. 到會
開Party 玩係好緊要,不過食都好緊要㗎喎~ Reubird 有得訂埋會喇,預訂完Party Room可以直接訂埋食物,合作伙伴曾經搞過AIA嘉年華嘅到會,有信心保證, 經Reubird預訂5分鐘就搞點曬!
7. 多種優惠
直入式廣告:經Reubird book 大部分 party room 都有優惠, 呢個要多得唔少合作夥伴支持, 我哋希望為大家帶嚟一個更歡樂嘅世界!
8. 特別要求
如果你搞Party有特別要求,例如要早d上去set up,或者想店主提供場地佈置,記住要早d問定,咁就perfect喇!
觀塘咁多工廠大廈,自然就有好多Partyroom啦,要大嘅,要細嘅都有.大嘅有3000呎,細嘅兩個人二人世界都可以.而且觀塘嘅 Partyroom 好多元化:充滿刺激遊戲嘅競技場,空中花園 BBQ party room 燒烤,專俾你影相打卡,仲有懷舊,型光,英倫,酒吧等主題任你選擇!話說 Kwun Tong 係 Party Room 嘅集中地,而且交通方便,所以每日都有唔少人經 Reubird book 場,等你可以同重要嘅人一齊度過難忘嘅時光.無論人數幾多或任何派對場地 / 情侶拍拖活動 / Team Building(團隊建立)活動都有!
想玩得開心又放心,快d經 Reubird 預訂 觀塘 Party Room 啦!


text:
卡塔爾十大最佳旅程
可立即報名嘅卡塔爾熱門活動
卡塔爾古今交融,傳統文化深厚而現代氣息十足.當你身處喺充滿異國情調嘅市集,或者喺日落騎駱駝穿越沙丘時,就會感受到於此地流傳萬世嘅阿拉伯傳統文化.未來感十足嘅多哈同埋卡達爾之珠 (The Pearl-Qatar) 人造島上,開設咗各式各樣嘅高級餐廳同豪華酒店,絕對係感受卡塔爾奢華生活嘅好地方.
相比之下,卡塔爾算係阿拉伯石油國中較冷門嘅旅遊國家,但相信到 2022 年 FIFA 世界杯開幕時情況就會有所不同.想避開人潮?咁就要快啲參考以下旅程盡早去卡塔爾玩,當然少不了要去感受埋穿越沙丘嘅樂趣!
卡塔爾國際足聯 2022 年之路
多哈世界杯瑰寶啲體育場之旅
- 團體
親眼目睹多哈令人難以置信啲新球場落成,倒數世界杯開幕啦!呢度係真正嘅足球狂熱者同建築狂熱者必到之地.你一邊全面了解呢個現代奇觀時,專家會向你解釋呢個建築物巨大嘅建造過程.
行程安排喺前 4 個定制城市體育場中:水面嘅 Ras Abu Aboud 體育場將被閃閃發光嘅海濱所吞沒;結構複雜嘅 Al Thumama 體育場,就似傳統嘅塔吉亞帽;雄偉嘅哈里發體育場將成為體育城中心;仲有舉世聞名嘅 Al-Janoub 體育場 ─ 該體育場將配備有史以來首個全體育場範圍嘅冷氣系統.
時長:4 個鐘頭
相片由 Matt Kieffer 提供 (CC BY-SA 2.0) (經修改)
多哈:5 個鐘野生動物園,騎駱駝,滑沙同參觀內陸海
刺激十足嘅沙漠半日之旅
參加呢個 5 個鐘嘅遊覽,盡享卡塔爾令人驚喜嘅沙漠景觀!當你坐四輪驅動車深入沙丘時,準備將多哈嘅超現代城市景觀操拋諸腦後啦.去到傳統嘅阿拉伯沙漠營地之後,你可以好似阿拉伯人咁騎住駱駝穿越沙漠.
記得扣好安全帶,因為你嘅司機會帶你去衝沙丘.如果呢啲特技仲未夠得人驚嘅話,你仲有機會嘗試喺高聳嘅沙丘上滑沙.最後你可以喺豪爾艾阿戴德內海停留,呢度係放鬆身心同影沙漠相嘅理想好去處.
時長:5 個鐘頭
卡塔爾伊斯蘭遺產探索之旅
卡塔爾文化精華
- 拍照
- 歷史文化
如果想要了解更多有關卡塔爾嘅文化,咁呢個導賞團就啱晒你;因為呢個團集多哈最受尊敬嘅宗教,文化同歷史遺跡於一身.卡塔爾信仰中心係一座宏偉嘅國家清真寺.呢個係全國最大嘅清真寺,佔地 19,500 平方米,面積龐大,祈禱時可以容納多達 30,000 名信徒.你仲可以參觀 Fanar 清真寺,雖然面積唔大,但呢個清真寺嘅尖塔呈螺旋形,同樣令人印象深刻.尖塔係卡塔爾最高嘅塔,係明信片打卡景點.
你可以喺 Souq Waqif 市場如迷宮般嘅街道上漫步,品嚐異國風情嘅氣味同聲音.結束一日前,你可以參觀伊斯蘭藝術博物館,觀賞來自阿拉伯世界其中最靚嘅藝術品.
時長:4 個鐘頭
多哈與城市遊之樂趣
一日參觀所有城市亮點
你可以喺一個下午睇盡多哈最好嘅一面,因為呢個半日遊有齊所有重要景點.夢想作為金融精英嘅人都會想參觀 The Pearl-Qatar:呢度係一系列令人眼花瞭亂嘅豪華人工島.呢個獨家物業擠滿世界上最享負盛名嘅住宅同餐廳.
你仲可以沿住濱海路嘅海濱長廊漫步,一邊欣賞閃爍嘅海灣美景,一邊欣賞城市高聳嘅天際線.之後你會參觀 Katara 文化村,文化村喺迷人嘅海濱環境中展示該國迷人嘅建築同歷史.最後,繞過巨大嘅國家清真寺 (National Mosque),欣賞卡塔爾最佳嘅伊斯蘭建築.
時長:4-6 個鐘頭
全日沙漠野生動物園之旅
應有盡有嘅沙漠冒險
鐘意沙漠,仲想喺沙漠過夜?呢個導賞團就啱晒你!因為你會有充足嘅時間欣賞巨大沙漠嘅自然美景.旅程以刺激嘅活動掀起序幕,訓練有素嘅司機會帶你去衝沙丘.如果滑沙太刺激嘅話,你仲可以選擇騎駱駝.
你仲可以享受喺同沙特阿拉伯接壤嘅豪爾艾阿戴德內陸海域嘅秀麗風景同寧靜之旅,該海域喺漲潮時仲會變成小小嘅綠洲.你仲有機會喺傳統嘅阿拉伯沙漠營地品嚐當地午餐或晚餐.參加下午導賞團嘅人仲可以觀看沙丘上嘅日落.
時長:8 個鐘頭
日落單桅帆船巡遊與多哈濱海步道
出海遊船同壯麗日落城市景觀
喺濱海路嘅徒步旅行中欣賞多哈嘅主要海濱長廊,其中包括喺海灣巡遊嘅單桅帆船.呢條迷人的海濱步道沿海岸線延伸約 7 公里,係當地人喺晚上聚會嘅熱門地點,因為海濱氣溫相對較低.到咗夜晚,呢度仲係欣賞多哈超現代天際燈光 show 嘅好地方.
跳上傳統嘅卡塔爾單桅帆船,體驗古代當地傳統啦.裝飾精美嘅船隻會喺日落時分沿住濱海路巡遊,確保俾你欣賞到城市最壯麗全景.
時長:2 個鐘頭
多哈:日落沙漠野生動物園,騎駱駝與滑沙
緊張刺激嘅沙漠冒險,仲有得睇日落添
呢個導賞團下午出發,對於想喺沙漠欣賞美麗日落嘅旅行者而言係半日沙漠之旅嘅好選擇.但係如果你細膽嘅話,呢個團唔適合你啦.因為呢個動感十足嘅遊覽團始於衝沙丘之旅,訓練有素而且唔怕死嘅司機會帶你嚟一場超級刺激嘅衝沙丘.
你仲會有機會嘗試從呢個沙漠最高最可怕嘅沙丘滑沙,又或者輕輕鬆鬆騎駱駝欣賞景點.最後,隨著太陽落山,你可以喺寧靜嘅豪爾艾阿戴德內陸海岸上欣賞豐富多彩嘅風景.
時長:5 個鐘頭
過夜沙漠野生動物園之旅
喺傳統沙漠營地過夜,享受難忘嘅阿拉伯體驗
你係咪曾嚮往凝望星星嘅夢幻阿拉伯之夜?咁你就要預訂喺卡塔爾過夜嘅沙漠野生動物園啦 — 一次迷人嘅 2 天旅程,等你喺夜深人靜時體驗沙漠嘅寧靜.
呢次旅行包括所有平常嘅日間沙漠旅行活動:滑沙,衝沙丘,騎駱駝,以及喺美麗嘅豪爾艾阿戴德內陸海睇日落.夜幕降臨時,你將會品嚐由遙遠嘅貝都因沙漠營地居民所烹製嘅美味燒烤晚餐.你仲可以喺篝火旁欣賞現場表演嘅傳統音樂,然後再喺星空下緩緩入睡.
時長:19 個鐘頭
多哈卡塔拉文化村私人遊覽團
探索卡塔爾迷人嘅歷史,藝術同文化
想要體驗卡塔爾文化,你可以參加卡塔拉文化村嘅私人遊覽團.自 2010 年開業以來,呢個多哈中央機構已成為卡塔爾藝術,文化同歷史遺蹟嘅一站式目的地.呢度會有多種唔同精彩活動上演,例如展覽,嘉年華,音樂會同專題討論會等,等你每次嚟都會有唔同嘅體驗.
呢個遊覽團帶你參觀令人印象深刻,而且結合了古老技術嘅建築.地標性建築包括融合古代伊斯蘭同希臘風格嘅卡塔拉露天劇場,以及具有亞洲影響力同 19 世紀歐洲設計風格嘅歌劇院.你仲有機會喺露天嘅卡塔拉廣場購物中心 (Katara Plaza Mall) 購買紀念品添.
時長:2 個鐘頭
多哈同阿爾瓦克拉露天市場之旅
具有傳統特色嘅購物之旅
喺多哈繁華嘅集市購物特別有異國情調,喺呢個半日遊中,你會參觀最好嘅購物地點.Souq Waqif 坐落喺風景如畫嘅濱海海濱附近,以其迷宮般嘅小巷而聞名.身穿傳統服裝嘅商人兜售諸如香料,香水同紡織品之類嘅商品,而部份店舖則專門出售活獵鷹,因為卡塔爾統治階級中不乏狂熱嘅鳥類收藏家.
市中心以南係 Al Wakrah Souq,呢度又叫做 Al Wakrah Heritage Village,因為承傳住古老卡塔爾文化而得名.呢個充滿獨特氣味嘅市場仲可以買到新鮮嘅魚同駱駝,亦令呢度成為拍攝傳統卡塔爾生活嘅絕佳地點.
時長:4 個鐘頭


text:
「人生」
每個人由出世開始就慢慢懂得「喜怒哀樂」而不同嘅情感就隨著年齡開始慢慢發展.「玩轉腦朋友」正正講述每個人由出世開始到長大成人都由「快樂」,「悲傷」,「憤怒」,「厭惡」同「恐懼」組成再發展出唔同嘅性格同人生觀.當然人生有不同階段,所以慢慢由簡簡單單嘅生活,變得越來越複雜.雖然係一套卡通片,不過背後帶出嚟嘅信息,相信要大人先會深深明白箇中嘅意思.
「拍拖」
今日趁陪月仲有兩日係屋企幫手睇住個仔,我同老婆偷雞去拍拖睇「玩轉腦朋友」.因為好多朋友都話嚟套戲除咗係一套卡通片俾小朋友睇之外,其實大人睇完都覺得好好睇.好彩上咗畫都成個幾月都未落畫,只係美中不足嘅係睇廣東話版而唔係英文版.事關都真係就嚟落畫,無計啦湊仔緊要過睇戲.最多之後買返隻碟返屋企睇返英文版.因為始終覺得英文版先係原汁原味嘛!
「後感」
「玩轉腦朋友」貫徹咗 Pixar 一向嘅作風,除咗故事好睇之外,背後嘅訊息其實更有意義.人真係越大越多煩惱,情感變得越嚟越複雜,開心變得唔係必然.而且人隨著年紀,慢慢記憶會越嚟越模糊,只有一啲深刻嘅事同物先至會保存落嚟.嚟啲都係套戲入面一一反映出嚟.當回想戲入面嘅每一個角色嘅時候,都會諗下自己個仔會唔會好似阿樂咁時時刻刻都咁開心.為人十分樂觀積極同充滿正能量.


text:
我之前嗰個人渣老細拎完政府保就業之後,利用當中嘅漏洞炒咗部分員工,因為成個保就業計劃根本就千瘡百孔,只計人頭,唔理有冇換人,所以人渣老細攞咗資助冇耐就清咗部分舊人,請返啲薪酬較低嘅新人入職,一來一回變相仲賺埋差額,而我就係其中一個被裁退嘅僱員.
失業後我計過,send咗105份CV,得12份叫做有feedback,可惜冇一份有著落,我老豆仲要煩到乜咁,喂!有眼你睇啦!有搵工㗎!冇人請你估我想㗎咩!兜兜轉轉有個好朋友志鵬介紹份工畀我,佢姑姐間地產公司要請人,底薪就唔高㗎喇,呢行都係食佣為主,但由於我之前完全未做過地產,亦從未任職過任何同Sales有關嘅工作,所以都係心大心細.
志鵬:「考咗個S牌先啦!做唔做慢慢諗.」(編按:營業員牌照 ,俗稱細牌或S牌)
同時間,志鵬已經send咗啲關於考試嘅資料畀我.
我:「嘩,咁多嘢要讀,又土地註冊制度,又物業法例,仲要讀埋建築物相關知識,痴線!考個試要兩個幾鐘?你讀埋我嗰份喇.」
志鵬:「我姑姐話唔難㗎,一係你去報嗰啲地產代理試精讀課程啦!」
我:「嗰啲課程幾千蚊㗎!你姑姐做咗咁多年梗係話唔難啦!我諗諗先.」
就喺我漠視志鵬姑姐個offer嘅同一晚,老豆又嚟料,一路食飯一路話我唔搵嘢做,火都嚟咪同佢嘈咗兩句囉!愈諗愈谷氣,咁落去都唔係辦法,死就死啦,不過嗰啲課程我就唔會報㗎喇,幾千蚊讀完考個試,未見官先打三十大板,我又唔係真係咁想做地產,求其買本「地產代理考試天書」自己讀就算,得就得,唔得就由佢.
後來我睇返,其實大型嘅地產代理一般會有埋培訓部門,免費提供自家考牌課程畀未有牌照嘅同事上堂,不過志鵬姑姐呢間唔係咩大行,冇所謂啦,如果考到個試真係請我,咁咪試下囉!冇諗過畢業後仲要經歷寒窗苦讀呢種生涯,嗰排我好畀心機呀,每次想懶落嚟就會睇下老豆嘅乞人憎嘴臉,然後又會充滿動力繼續讀,最終我真係一Take過考到,但我絕對唔會多謝老豆.
有時我都會諗,如果自己唔係生長於單親家庭就好啦,起碼有個阿媽可以緩和下氣氛,唉,唔得閒傷春悲秋喇,即刻搵志鵬個姑姐先,唔想再長時間喺屋企,真係人都癲,我相信社會上有啲人同我一樣,唔係話鍾意返工,只係唔鍾意留喺屋企.
見工填form嗰日志鵬姑姐帶緊客出去睇樓,我哋要嚟到正式返工先第一次見面.
「志鵬姑姐,我應該點叫你呀?」
「你叫我姑姐啦,冇所謂,聽志鵬講你哋由中學已經識喎!」
「係呀,多謝你畀呢個機會我,想問呢行係咪成日會同人爭執㗎?」
「點解咁講?」
「冇呀,我見啲地產經紀成日因為搶客而打交,又要追住落車啲客,競爭好似幾激烈.」
「哈哈,我哋主要做區內嘅盤,租同買都有,唔使擔心,你唔使去追的士同埋打交,不過公司唔夠人,有時可能要去其他屋苑啲舖幫幫手就真,始終我哋唔係大行.」
咁我都放心啲,與此同時,有對夫婦帶埋個小朋友入嚟話想睇租盤,姑姐要招呼佢哋,我喺側邊聽住學嘢,總共有3個單位有匙,29樓嗰個最貴,因為高同埋景觀好,21樓曾經有老人家喺屋內過身,3樓最平,因為低層,我有幸可以跟埋去.
第一個去嘅單位係低層3樓,嗰對夫婦覺得麻麻,跟住我哋去睇另一座向嘅另一單位,今次係21樓,嗰位太太即刻心心眼,但突然間佢哋嘅小朋友爆喊,兩夫婦係咁問咩事,可能個囡太細個唔識得表達,總之淨係識得喊,而佢哋個囡嘅目光係望住廁所,我都發覺好似有對眼喺自己左手邊,順勢跟住望一望,仆街喇,瀨嘢!
廁所裡面有個阿伯望出嚟,冇表情,半透明形態,佢根本唔係人,因為我自細就可以見到靈體,即係大家所講嘅陰陽眼,廣告有句對白係:「我全家都好幸福喎!」套落我身上就要改成:「我全家都見到鬼喎!」聽老豆講係遺傳㗎,真心唔明點解呢啲嘢都會遺傳.
個爸爸抱起個囡,兩夫婦繼續參觀間屋,視線見唔到廁所嘅時候,小朋友好快就收聲,所以佢哋不以為然,然後輪到睇廁所,小朋友又喊,伏喺爸爸懷內好似唔敢望咁.其實我自己行入廁所嘅時候聞到好濃烈嘅「老人除 」(老人家嘅氣味),仲見到個阿伯坐咗喺馬桶上面抬頭睇住嗰兩公婆,而呢兩公婆就咩都睇唔到聞唔到,嗰啲唔係排泄物或者渠味,係濃烈到聞得好唔舒服嘅老人除 .
離開單位嘅時候,姑姐負責閂門,我又見到個阿伯望出嚟,神情好落寞,究竟係善意定惡意呢?我真係分唔清楚.當時唔敢講啲乜嘢,留待個客睇埋最後一個單位,返到地產舖我先敢靜雞雞問姑姐.
「頭先21樓個單位呢,你覺唔覺廁所有陣怪味?」
姑姐:「怪味?冇呀.」此時剛離開嗰兩夫婦又折返,佢哋問29樓個單位有冇得減$1,000蚊租金.
姑姐即刻招呼佢哋:「應該就冇,即管同你問問,低層3樓嗰個唔好咩?有床架有雪櫃.」
兩公婆表示唔會考慮低過7樓以下嘅單位,仲明言29樓唔肯減,就會租21樓嗰個.姑姐再次強調21樓曾經有老人家喺屋企過身,嗰位太太再問:「過咗身好耐冇人知?」
姑姐:「咁又唔係,佢個女雖然唔係一齊住,但每晚都返去食飯.」
太太:「如果老人家過身好耐都冇人發現咁就驚,人哋話老人家喺屋企離開反而係一種福氣,唔通喺醫院瞓冷冰冰嘅病床好咩,不過我最鍾意29樓個單位,幫我問問業主吖.」
待客人離開,我繼續問21樓單位個老人家係點離世,姑姐話有個阿伯本身同個女住,而個女結咗婚搬出去,雖然兩父女感情麻麻,但係見面都算密,因為個女婚後住附近屋苑.
「你又知佢哋感情麻麻嘅?」我嘗試輕描淡寫地問.
姑姐:「梗係知啦,佢個女想賣間屋好耐㗎喇,搵過我幾次,但係阿伯唔肯入老人院,佢兩個喺我間地產舖鬧交都試過啦,嗰陣時個女夾硬放盤,阿伯又唔肯開門放人入去睇,後來老人家過咗身,個女又話呢區升緊唔想賣,都係租出去先喎.」
「咁阿伯係點過身?」
姑姐:「聽個女講,阿伯有高血壓,又有便秘,有次去廁所因為排便時太用力,血壓上升,夜晚返屋企食飯見到阿伯喺廁所暈咗,之後就冇喇.」
呢種情況並唔陌生,我住緊嘅公屋,同一層另一個單位就係咁,嗰個婆婆再慘啲,聽講以前白頭人送黑頭人,所以我住咁耐都冇見過有人探佢,直至死後幾日走廊聞到臭味,我老豆報警,有人撬門先發現婆婆死喺廁所內,據理解原因大同小異,自己大個後有去理解過,好多老人家有高血壓加便秘,排便過程中會好用力,令血管痙攣導致血壓急升,胸腔同埋腹腔嘅壓力劇增,就會導致腦血管破裂.
其實當年喺老豆報警前幾日,我已經見到呢個阿婆好奇怪,由於屋企接近盡頭,所以我出電梯要經過長長嘅走廊,中間個凹位有度門通往後樓梯,嗰次行過忽然見到阿婆企喺凹位度,我嚇到成個彈起仲講咗句:「嚇死人咩!」當時我係小學生嚟咋,都唔知咩叫陰陽眼,隔日又見到個阿婆喺佢自己屋企門口好似面壁咁,郁都唔郁,又唔擰過嚟,我嗌咗聲:「婆婆.」佢冇應我,仲以為老人家就係咁神化.
再隔多一日已經發展到我老豆報警,揭發獨居婆婆原來死咗喺屋內廁所.細個唔知咁多吖嘛,點識分死咗幾耐會有味呢啲問題,我又唔興同老豆傾計,佢都唔知報警前幾日我有見過婆婆兩次.
咁我幾時先意識到自己有所謂陰陽眼呢?婆婆件事之後一個月左右,屋企個門鐘成日響,老豆去開門唔夠兩秒就直接閂返門,但之後都會間唔中響,問佢又話唔知邊個惡作劇,咁好啦,咪唔理囉!有次大約凌晨12點又有人撳門鐘,嗰次係撳得最耐,不斷撳,急促到令人不安,因為公屋冇間房,我匿喺被竇睇住老豆起身,細細個唔識死跳落床跟埋去,老豆一開門就見到嗰位明明已經過咗身嘅婆婆,聽到老豆向住佢講:「得喇,知㗎喇,唔好再撳鐘喇.」
老豆閂門後我哋兩父子對望,我問:「婆婆唔係死咗咩?」老豆:「你見到呀?唉,呢次大煲,你又係咁.」雖然當晚佢叫我早啲瞓,但後來都解釋咗畀我知呢樣嘢叫陰陽眼,而我亦開始回憶返平時見到啲唔合邏輯嘅事,可能一直就係鬼,例如有次同老豆喺樓下雲吞麵檔,隔離枱有個女人著住囚衣咁嘅衫,目無表情又唔嗌嘢食,但係冇人理佢,好似睇唔到咁,我又唔敢多望同埋出聲,因為覺得個女人精神有問題.
嗰次撳門鐘單嘢,老豆解釋係個婆婆想講多謝,我都唔知真定假,但之後的確冇人再撳門鐘,而婆婆過身個單位,唔夠半年就有個巴基斯坦藉嘅家庭入住,佢哋非常好客,我有去過同佢個仔玩,記得廁所又係有陣味,但唔係屎尿味,唔識形容,返屋企同老豆講,佢話係婆婆過身嗰陣冇即時發現,加上係夏天,腐化速度比較快,有屍水滲咗落地板同罅隙,所以就算房署有還原間公屋,新住客又有清潔,陣味都仲有少少喺度喎,細細個唔明佢講乜,但聽到屍水呢啲字眼覺得好震撼同深刻,大個回想返就明白多咗喇.
唔知關唔關屍水單嘢事呢?雖然婆婆冇再玩我哋門鐘,但我返屋企仲試過見到佢,頻率唔高,一年兩三次,次次都係面壁,老豆一早同我講過唔好理,唔好打招呼,直接返入屋就得,諗諗下可能係婆婆仲有嘢放唔低,不過隔咗幾年就冇見過喇.
因為兩件事有少少相似,我忍唔住返屋企同老豆講,但佢冇focus件事,反而鬧我:「好做唔做走去做地產?你知自己咩事㗎啦!聽日返去辭職啦!」雖然冇畫出腸,但我知佢講緊陰陽眼.
「咁你想點呀?冇工返你又話我好食懶做,有工返又畀你鬧,我而家偷呃拐騙呀?做地產有咩問題呀?」其實呢幾年都係咁,我哋兩父子鬧交多過食飯,而且經佢咁講,我知自己嘅性格就更加會做呢份工.
究竟係每個空間都有靈體存在,抑或我負責嘅屋苑特別多呢?返咗幾日工之後,乾淨嘅單位見過,住滿「人」嘅單位又見過,有啲屋一入到去真係會頭痛,不過唔好以為有故事嘅樓先至會有鬼,我去過一個新樓盤都有,僅有嘅心得就係如果小朋友入到去無啦啦喊,又或者入屋後覺得好唔聚財,呢啲單位絕對要唔過.
但係話口未完,29樓個業主唔肯減價,第一日返工遇見嗰對夫婦最後租咗21樓個單位,即係有個阿伯坐喺廁所同埋望住我哋離開嗰個盤,唯有祝佢好運.


text:
2015年5月1日 星期五
首爾仁川 – 月尾島之快活悠閒一天遊
仁川?有咩好玩呀﹗唔係得機場咋咩?如果潮友你係咁諗,咁就錯了﹗仁川仲有一個好細既島叫「月尾島」,有啲淡水老街feel,又有啲似荔園,總之就係一個可以令你遠離煩囂都市嘅好地方﹗P.S. 仲係好多綜藝節見嘅拍攝場景添 (如:Running Man, 超人回來了, 兩天一夜, 我們結婚了‥‥‥)
去月尾島嘅車程大概90分鐘左右,雖然有啲遠,但係都值得一去嘅﹗一落巴士就係文化街,有啲似台北嘅淡水,左手邊係一排串燒店同海鮮店,右手邊就係一望無際嘅大海﹗因為好近海嘅關係,呢到嘅海鮮全部即日打撈,保證新鮮,潮友們可以選擇喺開始旅程前喺周圍嘅食肆食返個海鮮大餐,食飽飽再上路﹗
行過左文化街,黎到呢個迷你樂園﹗望落去雖然有啲殘舊,但係正正係咁,反而有啲似以前嘅荔園,突然覺得好有親切感﹗唔好睇佢地方細細,其實有好多種機動遊戲可以玩,碰碰車﹑海盜船﹑摩天輪﹑仲有PND最期待最想玩嘅Disco PangPang﹗喺綜藝節目睇人玩就睇得多,無理由黎到唔玩返轉﹗PND玩後感係:一個極攰極危險極有人情味 (?) 嘅機動遊戲﹗攰在要捉到欄杆好實,玩完手臂內側瘀晒;危險在無安全帶,好容易飛出街;有人情味在哥哥仔見你飛左出位/拋到跌左個電話,會停一停部機俾你重新準備先再「折磨」你‥‥
玩完一輪機動遊戲,仲有時間,可以上埋展望台睇日落﹗呢到無高樓大廈,無空氣/光污染,可以好清楚咁望晒成個月尾島同埋個咸蛋黃,仲有陣陣海風吹埋黎,真係舒服到唔想走﹗
點去:去到仁川地鐵站轉2/23號巴士,月尾島站落
訂閱: 張貼留言 (Atom)


text:
中國猶太人
猶太人(粵拼:jau4 taai3 jan4)好早就移民到中國,而家學界認為唐代時就有大批猶太人來中國,有啲學者就認為漢朝,甚至周朝就有猶太人過來,不過呢個就無相關考古證據支持到.猶太人來中國之後散居喺各個地方,譬如西安,洛陽,敦煌,開封,廣州,杭州,寧波,北京,泉州,揚州,寧夏,南京都有猶太人定居過嘅紀錄,痕跡.到咗宋代,先至喺開封形成一個大規模嘅猶太社區,開封猶太人係紀錄得最完整嘅中國猶太族群[1].不過到近代,呢啲世居中國嘅猶太人大多都畀唐人同化咗,唔再信猶太教,祗不過生活習俗上重有啲猶太痕跡,所以近代到而家都有啲國際猶太組織幫佢哋恢復傳統.
喺開封猶太人唐化同時,19世紀到20世紀又有新一批嘅西方猶太移民來中國,主要集中喺哈爾濱,天津,上海,分別有兩批,之後呢啲猶太人大多散曬,得小部分人留低.而家中國發展緊,亦都吸引咗啲外國猶太人來中國.
家下喺中國,猶太人唔係法定嘅中國民族,在於中國猶太人總體上同漢族,回族差唔多,所以猶太裔分攤喺呢兩個族之中,亦有人喺民族欄度填「猶太族」,不過官方唔承認.
前史[編輯]
猶太人起源於今日伊拉克地方[2],據《舊約》講,佢哋曾經入埃及之後又出埃及,前1270年喺今日嘅以色列地方立國.以色列地方位置特殊,係亞非歐嘅三大洲交通要衝,係兵家必爭之地.於是猶太人多次受外族入侵.70年,以色列首都耶路撒冷畀羅馬帝國攻毀,猶太人自此離散流亡.佢哋有部分人向西流浪到歐洲,另一部分向東,經伊拉克,伊朗,阿富汗,大約200年後去到印度孟買定居.
中國古代[編輯]
絲綢之路興盛,猶太人又識做生意,於是喺宋代之前就有零碎嘅猶太人行陸路來中國做生意,新疆,甘肅出土過唐代來中國嘅猶太人留低嘅希伯來文書件.
到北宋時,因為政策寬鬆,商業繁榮,開封係當時世界上最繁華嘅都會之一,因為經濟繁榮,吸引咗大批猶太人行海上絲綢之路來中國定居開封.
1000年,宋真宗召見一批猶太人,話「歸我中華,遵守祖風,留遺汴梁」,意思係喺歸順中國唔造反嘅前提下,可以世居開封,重能夠保有自己嘅宗教,習俗.猶太人同回民一樣,唔食豬肉,同時佢哋戴嘅帽係藍色嘅,所以當地人嗌佢哋做「藍帽回回」.又因為佢哋劏牛羊時要先挑開腳筋,紀念佢哋嘅祖先雅各同神鬥力時扭親腳筋,所以猶太教又畀當地人嗌「挑筋教」.
1163年,開封猶太人起咗間猶太會堂做宗教場所,佢哋就聚居喺會堂附近,形成規模幾大嘅猶太社區.呢間會堂喺清代時因為黃河水災而毀.今日開封市區有條巷叫「教經胡同」(舊名叫「挑筋胡同」,後來馮玉祥主政開封,覺得個名唔好聽就改成噉),標誌當年猶太街區嘅位置.
唔似得西方,猶太人喺中國並未淪為「下等公民」,一切權利同唐人一樣,亦可以參加科舉去做官.有人分析,正因中國無歧視猶太人,唔似西方噉刺激猶太人嘅族群意識,加之最後200年中國猶太族群無聯絡到其他同胞,於是佢哋就逐漸畀當地同化.而家開封照樣有猶太後裔,當中大部分人因為習俗相近就填民族欄做「回族」[3].
1605年,明朝猶太舉人艾田喺北京搵着咗基督傳教士利瑪竇,話同利瑪竇信嘅教一樣.利瑪竇以為佢係當時中國唔多嘅基督徒,就帶佢睇教堂啲聖母,耶穌,聖若望嘅畫像,不過佢反而認成咗係利百加,以掃,雅各.利瑪竇同佢傾耐咗,發覺佢好熟《舊約》,又話雅各係佢先祖,自稱自己嘅教係「一賜樂業教」.「一賜樂業」其實係當時中國對「以色列」嘅音譯,於是利瑪竇知道佢其實係猶太人,之後開封猶太人嘅名揚咗出去,西方文獻第一次正式紀錄中國猶太人.
近代[編輯]
晚清之後,又有兩批猶太人來中國.第一批主要係俄國猶太人,集中喺哈爾濱;第二批係西歐猶太人,集中喺上海.
第一批[編輯]
19世紀末,沙俄憑住地理位置將中國東北劃做佢嘅勢力範圍,修築以哈爾濱爲中心,連通西伯利亞嘅中東鐵路.西伯利亞嘅猶太人就行呢條鐵路去哈爾濱.當時哈爾濱係東亞最大嘅猶太人聚集地,最多時有2萬幾猶太人定居,佢哋嘅生計主要係商人,醫生,建築師[4].今日哈爾濱有名嘅馬迭爾賓館就係當年猶太人嘅產業.
此外當時中國各大商埠都有來自其他國家嘅猶太人.
第二批[編輯]
喺二戰時,歐洲嘅猶太人畀納粹種族清洗,想四方求助,不過當時好多國家驚領嘢上身,有啲由得佢死(1938年7月6號嘅國際難民會議中,有32國拒受猶太難民),有啲限制猶太難民入境,而中國就庇護佢哋,結果中國庇護嘅猶太難民超過加拿大,澳洲,紐西蘭,南非,印度五國所受嘅總和.[5]其中時任中國駐維也納總領事何鳳山曾經發畀猶太難民兩千幾份去上海嘅簽證,譽為「中國舒特拉」
據統計走難上海嘅猶太人達3萬人,大多數聚集喺虹口,當地嘅摩西會堂做咗上海猶太人嘅宗教中心.呢啲猶太人大多數喺二戰之後就返歐洲,亦有啲去以色列參與復國運動,有少數人留低落來.而家摩西會堂變成上海猶太難民紀念館,入邊保存咗啲當年猶太難民嘅資料.


text:
新年裝飾好似無乜卡通好影,原來因為悟空 Kitty 帶咗成班 Friend 去咗大鬧 香港 3D 奇幻世界,仲成功擊退咗海賊王,由 1 月 30 號至 8 月下旬來過奇幻三部曲.依家就等我依莉詩同 Summer 一齊帶大家睇下首部曲之中國神話啦!
Sanrio Characters 融入畫中
因為就到農曆新年同元宵節,所以首部曲以中國神話做主題.由悟空 Kitty 取西經開始,鐵扇 Kuromi,東海 Shinkaizoku,嫦娥 Melody ,牛朗布甸狗 同 后羿 XO 等 Sanrio Characters 亦會融入畫中,在 8 個分區中演繹不同的中國神話傳說.今次合共有 20多個影相位,感覺比上次海賊王更多.不過鍾意 Melody 同 Kuromi 的依莉詩就厭 Kitty 佔的比重比較多,其他卡通人物就只有 1 – 2 幅畫,如果專程入去影某一個卡通人物就可能唔夠喉.
▲ 係睇相之前都係要提提大家,如果怕無創意,唔知擺咩姿態可以參考 3D 畫旁的示範.
▲ 雖然每幅畫都有一個最佳拍攝位置,不過都要因應你支鏡同相機去自己就位先會影得好.或者出發前可以先睇睇我之前寫的攻略,咁就唔怕失準啦!
1) 西遊記區
入到戲肉,因為今年係猴年,Kitty 於是扮成馬騮精悟空同大家拜過早年.係西遊記區內悟空 Kitty 會同你一齊經歷大鬧天宮,穿梭五指山等經典情節.
▲ 悟空 Kitty 係蟠桃宴偷咗個大蟠桃俾你啊!面對咁吸引的蟠桃,你又夠唔夠膽係皇母娘娘背後食咗佢呢?
▲ 原來悟空 Kitty 真係偷食咗個蟠桃呀!快 D 同佢一齊逃跑啦!
▲ 跑得唔夠快添!紅孩兒踩住風火輛準備要捉你啦!
2) 東海龍王區
轉眼間去咗深海,東海 Shinkaizoku 正保護住佢支定海神針.睇嚟悟空 Kitty 仲未知道呢到有好嘢啵.
▲ 到底 Shinkaizoku 係咩卡通人物嚟?平時真係好少見呢!
3) 創世神話區
到達神話區,《盤古開天地》,《女媧補天》,《后羿射日》等神話映入眼簾.見住后羿 XO 瞄準太陽就想像到環境幾熱呢!
▲ 大氣層穿咗個窿呀!快 D 同女媧 Kitty 一齊補番啦!
▲ 原來係盤古初開的時候,布旬狗已經識用斧頭劈開座山架啦!
4) 古代愛情故事區
農曆新年之後好快就到情人節同元宵,如果未諗到節目可以去呢個區影耐 D .你可以帶女神去見證一個個《牛郎織女》,《嫦娥奔月》,《祝英台與梁山伯》等可歌可泣的愛情故事.當中仲有月老 XO 同你地牽紅線添!
▲ 嫦娥 Melody 係月亮上面好寂寞啊!
▲ 係屋頂上望住牛郎布甸狗同織女馬卡龍相遇,超感人呢!
▲ 仲可以做老師教祝英台與梁山伯讀書.
5) 香港主題區
最後介紹的 3D 畫展區以香港做主題,維港,喜帖街等香港景點盡收眼底.不過可惜呢區一隻卡通人物都無,好似格格不入咁,我諗係為遊客而設的多.
▲ 坐上帆船就可以穿過維港啦!
▲以前的漁民就係利用 山板 將魚穫送上岸,充滿老香港情懷.
6) 立體互動
除了 3D 畫,呢班 Sanrio 家族成員仲會跳出畫框,「活生生」咁係立體區同你合照,鐵扇 Kuromi 咁得意,真係想攪實佢!
▲ 嫦娥 Melody 想你幫佢製藥落番地球啊!
▲ 鐵扇 Kuromi 竟然咁忍心將我吹到黐埋牆!
▲ 悟空 Kitty 打贏牛魔王呢一刻咁重要,又點可以唔影底呢一刻呢?
7) 元宵佳節遊戲
影完影兩手空空點得呢?元宵佳節區提供 4 個有獎攤位遊戲,可以玩遊戲贏 Sanrio 限量獎品.據說會有 Shinkaizoku 在水底揮動舞龍, Kitty 同 Daniel 行花市點花燈過節,布甸狗 同 你轉動湯圓輪盤,一起製作湯圓 ,仲有 XO 以月老造型呈現在月老廟.可惜記招當日只係開咗一個攤位咋,易唔易玩,有咩獎品我地都未知呢.
▲ 呢個月老 XO 遊戲其實係掟彩虹,易唔易中真係要睇你運氣啦!
▲ 可惜記招當日只係開咗一個攤位咋,易唔易玩,有咩獎品我地都未知呢.
8) 期間限定店
玩完都係拎唔到獎品唔緊要,呢度有間小型限定店,雖然大部份精品係出面 Sanrio 都有,不過都可以順便望一望嘅.
▲ 呢個 tobag 係今次限量版,雖然唔明點解得 Kitty 款,不過都幾靚.
依莉詩:「點解 Kitty 佔咁大比重架?」
雖然 3D 畫好似已經唔興了,不過今次換成 Sanrio 卡通人物應該會吸引唔少粉絲入場.而且今次有成廿幾幅畫,比上次海賊王仲多.但唔知點解 Kitty 佔的比重比其他卡通人物多,大部份都係得 1 – 2 幅,如果係為某一個卡通人物去可能會失望.另外,我覺得香港主題區都可以加少少卡通元素,依家就好似有 D 格格不入咁.
奇幻三部曲
日期:
中國神話 — 2016年 1月30日 至 4月下旬
西方童話 — 2016年 4月下旬 至 6月上旬
希臘神話 — 2016年 6月上旬 至 8月下旬
地點:尖沙咀加連威老道96號希爾頓大廈1樓 香港 3D 奇幻世界
單次門票:$149/成人,$120/小童及長者 (週末及公眾假期),$120/成人,$100/小童及長者 (星期一至五)
三部曲門票:$298/成人,$220/小童及長者


text:
TVB不嬲重視港姐多過藝員訓練班,每年都會力捧港姐三甲,2016年港姐冠軍馮盈盈入行短短三年,已經成功獲得「飛躍進步女藝員」獎項.
2016年港姐冠軍馮盈盈由參選到當選,一直以真性情示人,甚至冇隱瞞自己嘅戀情,大方公開有一位十優醫生男朋友鐘文浩.
馮盈盈加TVB之后,已經為自己做好打算,明知道行港姐純情舊路難出位,就索性做豪放港姐.
喺《#後生仔傾吓偈》上,馮盈盈幾乎成為話題焦點,經常語出驚人,爆粗口已經係常事,但反而因為咁樣,觀眾覺得佢真性情,夠貼地.
而喺同合作嘅男演員里面都激贊馮盈盈,都認為佢演戲放得開根本唔似新人,所以大家好鐘意同佢合作,好多TVB監制都會主動用佢,并成功成為咗寵兒.
不過,馮盈盈嘅如意算盤算得太精準,竟然想做醫生夫人又想做「TVB一姐」,最后唯有二揀一.
喺《解決師》里面,馮盈盈同張颕康浴室濕身激吻超出位,紅係的確紅咗,但係醫生男友都嬲咗,并成為咗兩個人分手嘅導火線.
本來港姐同TVB簽約一般簽三年,后期睇個人發展再決定是否續約,但馮盈盈未等約滿,已經提前主動同TVB加簽長約,而且唔介意月薪,只求多喺螢幕蒲頭.
馮盈盈后生細女,先25歲已經識得為自己打算,佢知道自己青春無敵,即使同TVB簽約十年,都只係35歲,依然前途無限.
馮盈盈希望喺十年期間內成功做到一線花旦,做視后,所以自從恢復單身之后,佢真正噉大解放,無論係接劇定曬相,都以性感至上.
唔理點樣,都係希望馮盈盈喺之後嘅事業上可以有所成就,期待佢嘅表演,加油!
Like MisshkNews Facebook!不出门也能知天下事~


text:
早排因為小小豬要測驗關係,除左要閉關宅在家之外,仲謝絕一切探訪.咁測驗完就係時候輕鬆一下,所以就叫左佢兩位至愛姨姨嚟屋企陪佢玩返夠本.既然兩個妹嚟陪玩,我都要好好招待一下先得,照理係應該煮返餐正嘢嘅,不過我又好想食片皮鴨同酸菜魚,平日三個人又唔可以叫得太多(怕食唔晒浪費嘛),今日人多啲就可以叫多啲,於是就搵左間叫「金公館」嘅中菜館,「金公館」連片皮鴨都有得叫外賣返屋企食,於是就決定試下,等小小豬又有多啲時間同姨姨們玩~
我最期待就當然係烤片皮鴨,今次就叫左半隻,依款片皮鴨亦都香港金公館嘅招牌菜嚟.老實講我都係第一次食片皮鴨外賣(印象中片皮鴨外賣香港都好似冇乜店舖做),估唔到又有點驚喜.
雖然係片皮鴨外賣但絕對唔會馬虎,佢嘅份量都好充足,有齊青瓜絲,京蔥絲同埋醬汁配料,而且佢個餅皮都唔會厚身,而且佢每片餅皮之間都會夾住一塊牛油紙,咁拎嘅時候既方便又唔會將啲餅皮"痴"到一舊舊~
片皮鴨當然最重點就係啲鴨肉,唔知係唔係由正宗四川師傅主理關係,佢嘅刀功真係超利害,鴨片下真係唔多覺有太多脂肪,撇走左鴨皮中間嘅油脂,咁就食起嚟更加啱注重健康之香港人(話事話...咁薄片嘅片皮鴨係香港都第一次食到呀)~
片皮鴨外賣返到屋企嗰個鴨皮都依然好酥脆,再加埋個嫩滑嘅鴨肉,配上甜麵醬同清新爽口嘅青瓜同大蔥用餅皮包住一齊食,食落油香味好重之餘,但又一啲油膩嘅感覺都無,真係好味到唔停得口~
當然要到金公館嘅另一招牌菜式,就係老壇子酸菜魚,估唔到佢地外賣嘅份量一啲都唔少,要用兩大個圓盒盛載先夠,真係份量十足~
我個人覺得酸菜魚最重要就當然係個湯汁,佢個麻辣味好出,但食落辣得嚟又唔會嗆喉,依個先係最正地方.可能係因為材料同辣椒都是來自四川 ,而啲 酸菜都係以傳統老壇及秘制香料醃制,所以特別出色.
魚肉片新鮮嫩滑得嚟又唔會有骨,所以都可以好放心咁大啖食.不過,除左魚片之外,千其唔漏左鍋底還有萵苣,水晶粉同大量酸菜依啲配料,因為佢地都一樣好夠味呀~
清洗豬肺都係一件勁麻煩嘅事,每個過程都用好多工夫,所以就算我自己成日煲湯,都唔敢自己整,再者香港供應依款湯水嘅餐廳都唔多,所以依度有就當然要叫 青城山杏汁豬肺湯 嚟飲下啦!
奶白色嘅湯都好清甜,而且都入面材料都非常豐富,基本上每一碗湯都有齊豬肺,雞腳,白菜膽同金華火腿粒,真係清淡滋潤得嚟又令人非常回味~
依個蒜泥白肉嘅豬肉都唔錯~
薄薄的五花肉片加上青瓜片,再配上蒜醬汁及芝麻一齊食,口感同味道都令人非常有驚喜呢~
最後就嚟一個招牌口水雞~
一打開外賣盒就已經聞到佢嗰一陣勁香嘅麻辣味,雞肉鮮嫩滑身夠入味,最鐘意就係佢嗰一陣麻辣味香而不太辣,而且佢份量都好足,超正呀~
今次真係可以話係川菜外賣大發現,原來係香港叫外賣都一樣可以有好好嘅體驗,尤其係嗰個片皮鴨真係令人超級回味,有機會都要再叫過,咁宅在家中都可以食好西啦!
(轉載自: http://www.kinseymama.com/)


text:
天狼星·布萊克
天狼星·布萊克(英文:Sirius Black,1959年11月3號—1996年6月18號),大陸版譯「小天狼星」,係英國作家J. K. 路靈嘅奇幻小說《哈利波特》系列入面嘅人物.佢係詹姆波特嘅摯友,哈利波特嘅教父,布萊克家族入面嘅最後一個人.
喺電影入面,天狼星呢個角色係由加利奧文做嘅.
人物概述[編輯]
天狼星喺小說入面第一次被提及係喺第一集《神祕的魔法石》,佛地魔殺咗詹姆波特同莉莉波特兩公婆之後,魯霸海格借咗天狼星架飛天電單車載住仲係孲𤘅子嘅哈利波特去鄧不利多到.
天狼星係第三集《阿茲卡班的逃犯》嘅主角,故事嘅開頭描述佢係一個逃犯,當年兇殘咁殺咗十二個麻瓜,但同時又係哈利嘅教父.隨住故事嘅發展,讀者會發現當年嘅事唔係咁簡單,而天狼星嘅角色形象亦都由開頭嘅冷血兇殘,變成照顧住哈利嘅大哥哥形象.
家族[編輯]
天狼星係神聖二十八家族之一,布萊克家族嘅成員,亦都係家族史上唯一一個被分入葛萊分多嘅成員,其他成員都被分入史萊哲林.
天狼星同佢嘅家族關係唔好,布萊克家族重視血統,崇尚黑魔法,事實上,好多家族成員都係食死人,或者至少係企喺佛地魔嗰邊嘅.天狼星唔認同呢啲諗法,亦都唔鍾意黑魔法,導致佢同佢屋企人嘅矛盾,衝突.喺十六歲嘅時候,佢離家出走,去投靠詹姆,詹姆嘅老頭老母老波特夫婦好鍾意天狼星,畀佢喺屋企住,直情當佢係仔噉照顧.離家出走之後,天狼星個老母將佢個名由布萊克族譜掛毯到註銷咗,喺電影版入面,可以見到喺古里某街十二號嘅布萊克祖屋入面,布萊克族譜掛毯上面代表天狼星嗰個位變咗黑色一撻.
天狼星同好多其他角色都有或近或遠嘅親戚關係,事實上,爲咗保持血統純淨,神聖二十八家族之間經常通婚,甚至近親通婚.所以喺近代嘅純種巫師之間大部分都有親戚關係.
霍格華茲[編輯]
喺霍格華茲,天狼星識到一生最好嘅朋友:詹姆·波特.佢哋兩個同樣喺魔法方面有好強嘅天賦,亦都有俊俏嘅外表,所以好多同學同老師都好鍾意佢哋.但係凡事都有例外,詹姆成日都恰賽佛勒斯·石內卜,而天狼星係詹姆嘅絕對支持者,所以石內卜喺憎詹姆嘅同時,亦都憎埋天狼星一份.後嚟佢哋又認識埋彼得·佩迪魯同雷木思·路平,仲成爲好朋友,發現咗路平係狼人之後,其他三位都透過自學,成爲化獸師.天狼星嘅化獸師形態係一隻大黑狗,所以改咗個花名做「獸足」.每次滿月路平變做狼嗰陣,佢哋四個就會喺霍格華茲同活米村兩度周圍走,所以發現咗學校唔少祕密.後尾佢哋四個整咗劫盜地圖,地圖記錄咗霍格華茲所有嘅祕道,同埋可以偵察霍格華茲入面嘅人,並將佢哋個名顯示喺地圖上面.
鳳凰會[編輯]
天狼星畢業嗰陣正值第一次巫師大戰,以佛地魔爲首嘅黑暗勢力強盛嘅時候.天狼星企喺佛地魔嘅對立面,好快就喺鄧不利多嘅號召之下加入鳳凰會.喺詹姆同莉莉結婚嗰陣,天狼星做佢哋嘅伴郎,而且被佢哋指定成爲哈利嘅教父.
後嚟,鳳凰會嘅人知道咗西碧·崔老妮嘅半個預言之後,鄧不利多叫波特兩公婆匿埋避開佛地魔.波特夫婦本來諗住指定天狼星做佢哋躲藏地點嘅守密人,但係天狼星驚佛地魔好易估到,所以拒絕咗,並提議彼得做守密人.呢個錯誤嘅決定直接導致波特夫婦嘅死亡,亦都令天狼星後悔一生.
冤獄[編輯]
天狼星發現彼得係二五仔,泄露咗波特夫婦嘅位置畀佛地魔,導致佢哋嘅死亡.又內疚又憤怒嘅佢決定去追殺彼得,但係彼得好醒,喺鬧市之中大嗌「天狼星背叛咗波特夫婦!」然後用魔杖製造一場爆炸,當場炸死十二個麻瓜,同時整斷自己一隻手指,再轉成化獸師形態逃走.呢個佈局導致大量麻瓜「目擊」天狼星炸死十二個麻瓜同埋彼得,呢件事嘅結果就係巴堤·柯羅奇對佢未審先判,捉咗入阿茲卡班監獄.
逃出[編輯]
喺獄中,天狼星有一次睇《預言家日報》嗰陣,咁啱睇到衛斯理一家嘅合照,一眼就認得出榮恩嘅「新寵物」斑斑根本唔係普通嘅老鼠,而係彼得嘅化獸師形態.佢擔心彼得潛伏喺霍格華茲會對哈利不利,所以化身做大黑狗,憑住多年營養不良以日益消瘦嘅身材穿過咗監獄嘅欄柵,成爲史上第一個成功喺阿茲卡班逃出嘅犯人.
死[編輯]
佛地魔利用佢同哈利之間嘅神祕聯繫,喺哈利嘅腦海入面製造幻覺,令哈利相信天狼星被俘虜咗喺魔法部神祕部門入面並被人虐待緊.哈利同一班同學一齊去救佢,點知被佛地魔同食死人埋伏.鳳凰會嘅人(包括天狼星)調返轉嚟救佢哋,喺混戰之中天狼星被自己嘅堂姐貝拉殺咗,跌咗去一道拱門嘅簾幕後面.哈利好長一段時間都接受唔到天狼星嘅死,成日都諗佢會唔會其實未死,又想知有冇可能天狼星可以以鬼魂嘅方式返返嚟佢身邊,過咗好耐先接受到天狼星真係死咗.
天狼星係布萊克家族最後一個男丁,佢死後,布萊克呢個純種巫師姓氏正式消失,不過呢個家族嘅血脈透過女性成員融入咗去其他嘅純血家族入面.
姓名[編輯]
同哈利波特系列入面好多其他角色一樣,天狼星·布萊克個名揭示咗角色嘅一部分.布萊克家族大部分人都係以星星嚟命名,例如天狼星細佬Regulus Arcturus Black,Regulus就係軒轅十四,Arcturus就係大角星.而佢自己,Sirius就係天狼星,係大犬座嘅一粒星,而且係天空入面最光嘅星.加埋佢嘅姓Black,全名就係暗指「黑狗」,正正就係佢嘅化獸師形態.


text:
講起澳門美食,好多人都會諗起葡撻,原來除咗葡撻之外,椰子雪糕亦係澳門嘅美食代表!今次小編會為大家介紹一個澳門本土品牌「洪馨椰子」,呢個老字號喺清朝時代已經開店,有超過一百四十多年歷史,四代經營,保留咗正宗澳門獨有椰子雪糕嘅味道.
洪馨作為百年椰子世家,佢哋比一般人對椰子有更深嘅認識,同時亦識得用最適合嘅手法去處理椰子,有非常豐富嘅經驗!店主表示店鋪嘅椰子食品一律採用來自馬來西亞嘅椰子,呢款椰子唔會太大個,但椰肉比一般椰子厚,而且帶有濃濃椰香味,可以唔需要另外加糖,調味,都可以製成好好味嘅椰子美食.
當中嘅招牌椰子雪糕更加係必食推介,由新鮮椰漿同其他材料製作而成,啖啖都係椰子嘅原汁原味,好食到停唔到口!雪糕由人手製成,店主每日清早就會開始製作雪糕,直至中午先可以完成幾十杯,可見每杯雪糕都係用心製作,非常難得!
洪馨嘅產品之所以有口啤,全因為由選料到製作過程都非常嚴謹,佢哋保留咗傳統手造方式,打造獨有嘅綿滑細膩口感!味道方面,雪糕唔會好甜,反而係帶有滿滿嘅椰子香味,畀人一種清新嘅感覺.由於製作過程繁複,雪糕每日只製作兩次,賣完即止!
依家市面上好多雪糕都係用機器製成,或者以香料取代果肉,所以呢種正宗傳統嘅雪糕真係買少見少.下次去澳門時,記得早少少去排隊,睇下有無機會食到啦!
洪馨椰子
地址:新馬路果欄街14號地下
*以上資訊只供參考,如有任何變化或更改均以現場情況或商戶決定為準*


text:
(今期流行) 2021年暑假做乜好?
終!於!完!sem!啦!佢嘅完結,代表暑假嘅到來!差唔多成3個月嘅暑假究竟做啲乜好?雖然而家計劃定嗰暑假最後可能只做得嗰3成~ 不過都等小編推介下2021年嘅暑假做乜好啦!
1. 學新野
呢個好似喺每年暑假都叫自己做嘅野,但唔喺嗰個都做到又或半途而廢咗.咁可能喺你想做嘅野唔喺真正想做,可能嗰樣活動喺因為朋友叫到/潮流令你覺得你要去做,呢啲都好大機會令你三分鐘熱度.其實學習新技能應該去搵啲自己有興趣做嘅事,就算得一枝公去學,都總會識到志同道合架!
2. 行山
下? 又喺叫我去行山? 喺呀!咁因為香港咁細又無得去旅行嘛… 但小編話比你聽,行山真喺會上癮架!由一粒星難度開始行,就會好似bucket list咁,一步一步愈行愈多次!小編都喺由以前唔中意行山接觸大自然,變成而家Yama girl! 不過記住行山一定要量力而為,搵埋朋友,睇定天氣同日落時間先好去啊!萬事俱備就萬無一失啦!
3. 開新Instagram account
唔喺叫你開細帳去鬧人呀…而喺去開一個屬於自己生活態度嘅帳戶,記錄低你嘅興趣.唔知你地身邊有冇朋友都喺特登去開嗰新帳戶擺低佢地嘅菲林相/風景相呢? 呢期真喺好流行每個人開多個「興趣」帳戶.因為一個新嘅Instagram account可以重新排版,可以連續出posts而唔會煩親其他朋友.而且,假若比一啲唔識嘅人like/贊同喺會有好大成就感架!例如開嚟做Foodie/影評/菲林相/畫畫/唱歌等等,只要喺你想嘅類別都可以成為新帳戶嘅主題!
4. 返intern
返intern喺每年暑假都比人講到悶嘅事,但點解會咁多人講呢? 因為佢真喺好重要,喺重要到你唔做會後悔嗰隻.一個實習可以幫你嘅CV更上一層樓,令其他人覺得你唔喺得嗰講字淨喺讀過書.另外,每個同學讀書個陣都會有氣餒會有想quit U drop科嘅時刻,但其實喺返intern親身接觸呢個行業,感受職場生活,先可以正確判斷究竟適唔適合你架! 雖然第一份intern喺難搵啲,但只要搵左第一份,就可以有無數份intern.而且,就暑假嘅intern嚟講,一般都喺番6-8星期full-time,都只喺佔你暑假大約一半嘅時間,所以記得去apply intern比個機會自己啊!
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
以為有衫遮住就可以唔理?背部一粒粒好難搞?
若果無好好咁處理背部嘅暗瘡,粒粒,好大可能會生過不停,甚至背部暗瘡印長年累月都唔褪.個個都想自己做到「背多fun」,將白滑背部展示俾其他人睇, 不過背部暗瘡就令到自己一路令自己唔敢露背,想自信咁係下一個夏天盡情露背!
就不如了解一下導致背部暗瘡出現4大原因 :
1/沐浴露成份
都市人生活忙碌,大家都會好好享受夜晚嘅熱水涼,好好咁放空休息一下 .
不過揀沐浴露嘅時候,就一定要注意成份,特別係有磨砂成分嘅沐浴露,磨砂雖然可以令皮膚去角質,但如果使用過度,就好容易令皮膚磨損,導致皮膚敏感,紅腫.
如果背部本身已經有暗粒,暗瘡,有磨砂成分嘅沐浴露仲有機會令到發炎部位情況惡化,所以使用時一定要注意自己皮膚狀況.
2/穿著緊身衣物
女仔為咗展現美好嘅身段,好多時都會選擇穿著緊身衫,不過緊身衫會增加令背部毛孔堵塞嘅機會,特別係夏天.
因為夏天天氣炎熱,身體會分泌大量油脂同汗水,再加上緊身衫唔透氣,令背部長期焗促,容易滋生細菌,最後形成背部暗瘡,粉刺同毛囊發炎.
3/壓力過大
讀書時期會因為壓力大而令面部出現暗瘡,其實背部一樣都會.成年後,好多人都會因為壓力大,睡眠不足等因素,令導致身體中嘅荷爾蒙產生變化,令背部暗瘡,粉刺再次出現.
4/沖涼時忽略背部
好多時因為洗澡時唔順手令背部難以擦得乾淨,背部污糟嘅地方未能夠徹底清潔!最後令毛孔容易堵塞,角質層都會愈積愈多,引致背部不斷出現暗粒,暗瘡.
還原白滑背部
要搞番好個背脊,就試下CPS果酸背部療程啦~除咗可以清除暗瘡,粉刺,毛孔粗大等問題之外,仲可以幫令老化角質自然脫落,去粗糙死皮,回復光滑,咁就可以令背部重見天日啦


text:
青馬大橋
青馬大橋係香港一條大橋,橫跨馬灣海峽,連接青衣同馬灣.佢係全球最長嘅行車鐵路兩用懸臂式吊橋,亦係世界第六長嘅懸臂橋.條橋長 1,377米,連引道全長2,160米;係香港8號幹線青嶼幹線嘅一部份;連埋汲水門大橋係市區唯一去大嶼山,赤鱲角香港國際機場嘅路.車速限每小時80公里.
簡介[編輯]
青馬大橋採用雙層設計,橋嘅露天上層係3線雙程分隔快速公路,有蓋嘅下層就係2條港鐵東涌綫同機場快綫嘅共用路軌,同2條喺緊急時(例如打風同嚴重交通意外時)使用嘅單線行車道路.1992年5月25號開工,使咗港幣71.44億.條橋連同青嶼幹線其餘部份,喺1997年4月27號開幕,由前英國首相戴卓爾夫人主持.同年5月22號正式通車.
旅遊景點[編輯]
青馬大橋係香港一個地標同埋景點,所以吸引咗世界各地遊客參觀.為應付遊客,政府响青衣西北部整咗座青嶼幹線訪客中心及觀景台.訪客中心有大橋模型,相同互動遊戲;從螺旋小路圍圓柱形嘅觀景台上,遊人就可以較近距離或高角度,遠眺青馬大橋,汲水門大橋同埋汀九橋,觀景台設有行人天橋連接訪客中心同停車場.訪客中心同觀景台響1997年隨住青嶼幹線通車對外開放,最初由新機場工程統籌署負責管理同運作.該署響1998年解散後,展覽中心交由民政事務總署葵青民政事務處負責管理.
由於青馬大橋冇行人路,遊客冇得響橋上面行.現時政府只響國際馬拉松賽事舉行期間開放橋面,作為比賽路段.另外亦曾經喺2008年5月2日將部分橋面畀火炬手傳聖火.


text:
很多人都有脫髮問題. 我都有. 但咁多年, 我唔多唔少都有小小 “心得”
如果係壓力或疾病問題, 就大鑊啲….你最好搵方法解決咗你嘅壓力或睇醫生醫咗先.
如果係頭皮本身的問題 (頭油多), 習慣問題 (成日扎頭髮, 用好多chemical)….咁, 有效的活髮產品, 的確可以幫到你.
我同我家熊貓, 都有不同的脫髮問題. 熊貓個頭, 油到會滴出嚟 + M 字額
我就因為之前成日扎頭髮, 條界又分死一邊, 所以左邊額角特別禿. 由其係我, 每次洗頭, 啲脫髮都好多.
差不多大半年前, 朋友介紹熊貓用由星加玻出的Hair Herbal Deep Cleansing Shampoo (主要成份係花旗參, 何首烏同當歸等). 我就偶爾tat 啲嚟用 (因為我怕deep cleansing 會洗走我啲hair color) ~ 用用吓, 真係發覺, 甩頭髮的情況有明顯改善. 熊貓個頭, 就相對冇咁油…..額角又出番小小頭髮.
但係, 我個頭始終唔係油脂型, 所以用得太密Hair Herbal Deep Cleansing Shampoo, 會覺得乾. 所以, 我自己就走去買咗佢哋另一條line ~ Moisturizing Shampoo, 再入埋佢哋嘅TONIC 2 (即係hair serum, 洗完頭, 用毛巾吸走多餘水份, 噴tonic 2在頭皮; 按幾吓, 再吹頭)
自從加埋tonic 2, 就發覺我額頭禿的位, 開始生頭髮….效果遠比只用shampoo 明顯.
又介紹番, Hair Herbal有兩款tonic
TONIC 1: 殺菌消炎, 減少頭油 (主要成份: 花旗參, 何首烏, 當歸, 薄荷)
TONIC 2: 滋潤毛囊, 孕育頭髮 (主要成份: 花旗參, 何首烏,沙參, 精油)
我自己會晚上洗完頭用tonic 2. 早上出門前噴啲tonic 1 (用埋tonic 1, 髮根變得好力咗….成日, 個頭都唔會塌).
我個人覺得, 如果你只係想減輕脫髮 (或你只是剛開始有脫髮問題), 用shampoo 就夠. 如果你想有效出番啲頭髮, 就要加埋tonic 2, 效果就明顯好多.
另外, HAIR HERBAL, 仲有一個HAIR TREATMENT, 但要去SALON 造. 佢有分有色或無色的護理. 如果你想加強生髮效果, 揀無色的會好啲. 佢哋嘅COLOR 都有好幾隻色, 成份天然, 如果你係滿頭白髮的人, 上色效果就very good. 如果你只係幾條, 效果就唔係好好, 所以揀無色嗰隻treatment 好啲.
我就同熊貓去造咗冇色嗰隻treatment ~ 預起碼1.5小時. 會同你先造頭皮磨砂. 再落tonic按, 之後再厚敷中藥造的hair mask, 再steam.
造完之後, 我同熊貓都覺得頭皮爽咗好多….佢尤其頭油少咗. 我就發覺, 洗完頭, 有時係 0 條甩髮…最多都係個位數…..真係好神奇. 未造treatment 前 (但都開始用shampoo + tonic 1, 2), 都要用小小hair volumizer 去keep 住頭髮蓬鬆 (頭頂唔好塌). 現在, 唔駛用volumizer 都ok.
所以, 我哋會每月去造一次.
去邊道買?
佢唔係連鎖藥房的上架貨. 不過好多salon 都會有; 比較出名的有: Beijing, Private I, The Salon at Penisula. 又或者, 你可以message 佢哋fb 問吓. https://www.facebook.com/hairherbalcolour/
我自己就在佐敦, 庇利金街26號(地舖)創念廊買. Hair Treatment都在那裡造.
後話:
睇開我blog, 都知我係christophe robin 的fans…….但有冇發覺, 我只係用佢哋嘅hair mask (好多時, hair mask 當conditioner 用)….我冇乜用佢哋嘅shampoo, 因為唔覺得太特別. 始終我有造hair color, christophe robin在護色者範疇, 的確出色. 佢啲mask, 係造到潤而不笠, 唔會令我啲頭髮塌.
另一隻我都會用的shampoo 係biore 嗰隻快乾shampoo (當你好眼瞓, 但又要洗頭, 真係要用佢) + 同O&M的shampoo (佢都係標榜, 就算deep cleansing 都有color lock 的功效). 早年介紹過韓國品牌 DR FORHAIR ~ 佢的deep cleansing 很不錯, 都有出sea salt scrub….但就會令頭髮退色得好快.


text:
「煲仔」
唔知大家鍾唔鍾食煲仔飯?如果鍾意嘅又會選擇食邊款煲仔飯?鳳爪排骨,北菇滑雞,窩蛋牛肉,鹹魚肉餅,定係傳統臘味煲仔飯呢?要成為一煲好食嘅煲仔飯係需要以下嘅條件!煲仔飯講求飯粒分明,入口要有豐富嘅油香味,帶少許焦而唔燶嘅飯焦,在配以精選配料同醬油,咁就令煲仔飯美味又鮮香.配料宜挑選一啲油脂較重,咁樣就能夠讓部分油脂滲入飯粒,吃起嚟又唔會太過乾身.
「冬天」
一到冬天就已經好想食煲仔飯,因為暖笠笠,香噴噴,尤其係啲臘味,真係好鬼好食.當然而家要搵炭燒煲仔飯係相對比較難嘅事,因為而家絕大部份嘅煲仔飯都係用煤氣爐多.不過如果你食過炭燒嘅煲仔飯就會發覺好唔同,嗰種炭燒味真係好正!不過當然煲仔飯有兩個邪惡之處就係,高脂高鹽同飯底多油!而臘腸含肥豬肉,潤腸含豬潤,兩者皆高脂高鹽,每煲臘味煲仔飯熱量超過一千卡路里.
「搵食」
如果問大家香港邊間煲仔飯最好食嘅話會係邊間呢?其實每年好多雜誌都會用煲仔飯嚟做題材,而家有時有啲人會自己係屋企整煲仔飯,不過係屋企整嘅始終無外面整嘅咁好食.以前住係港島通常都係去銅鑼灣或者筲箕灣食,因為有兩間都比較出名嘅煲仔飯.其實好多時去食一次就已經知道係龍定鳳,但係通常好食嘅環境都係一般,所以會快快食完快快走.
Also published on Medium.


text:
(幾唔鋒利嘅刀,都有切親嘅機會)
(幾唔鋒利嘅刀,都有切親嘅機會)
嚟過森淼嘅朋友,應該都知我哋只有賣一款折疊刀;一嚟我哋唔係刀具專家,同時亦只想介紹款式特別啲嘅刀.突然想開po講刀,係因為有時見到嚟睇刀嘅客人,開刀同收刀嘅動作充滿視覺衝擊,有少少戥佢哋擔心.所以就想以我哋非常有限嘅知識,分享少少戶外用刀時要注意嘅嘢,希望大家無論係去重裝露營又好,帶把Pocket knife 玩UL都好,希望大家用刀用得開心之餘,都玩得安全啲.
首先,究竟利刀安全啲,定鈍刀安全啲呢?對於初接觸刀嘅朋友,第一眼見到刀,通常反應係「咁利好危險」!啱!有危險意識係好正確㗎,而實際上用起上嚟,利嘅刀係會安全啲 (當然前提係用啱方法啦).試諗吓,用把冇咁利嘅刀,代表需要切多幾下,而每切多一下,其實就多一次切親嘅風險.(唔好以為鈍嘅刀就唔會切親,
鈍刀切親嘅傷口其實比起利刀更唔齊整,更難復原得好.)
另外,好多時喺戶外環境,尤其係一班人去露營,當用緊刀時,無論係切菜,削柴枝,玩木雕都好,
四周嘅人好容易喺你唔察覺嘅情況下走近,特別係有小朋友嘅環境,危險好易就此發生;喺外國學習野外課堂101就有個好好嘅concept叫Blood Circle / Blood Bubble,意思係以雙手橫向伸展而成一個360度嘅範圍,喺呢個範圍外嘅人,
唔可以走入正喺度用緊刀嘅範圍內.呢個理念係需要大家一齊認知同實踐先最有效,下次成班人去戶外玩嘅時候,不妨一齊練習試吓吖!
下篇會講吓揸刀同用刀時注意嘅事項㗎.
#森淼山具社
#重裝露營
#露營小知識
#露營刀具


text:
你搞錯左既「我的志願」
實老師們可能晨早一見到我地d畫家音樂家就um住嘴笑.為左令各個小朋友唔好係長大後留下不必要既陰影,我強烈建議整番題「我長大後應該做d咩先揾到錢」,咁樣每個學生會非常努力去追求呢個目標,而社會既經濟繁榮穩定又能邁進一大步.YEAH!
唔知有冇朋友好似我咁,真心覺得返工既時間過得好快,做兩做,突然又已一年.每過幾個月,我都會不厭其煩咁問自己, 我會唔會就咁用左我既三四十年. 可能到最尾我係一個有錢人,有地位有名利,個個都識我, 對於社會經濟發展或者的確有貢獻;而可惜作為一個人,對於地球或者世界可能我都係冇咩貢獻過.我相信呢個世界仲有好多人覺得有錢先至唔會俾人睇死, 我亦唔會否認錢係好重要呢個事實.但係為左錢,你可以去到幾盡?
其實世界真係好大, 香港係就係一個城市, 但唔知點解,亦唔知邊個人, 叫我地乖乖地馴服於社會制度之下啦. 腦細話日日都要揾多過尋日既錢,腦細話你跑唔到數就係廢物.到底要搵幾多錢先至叫夠?我真係唔知.我只係知道,因為人類既無窮慾望, 搞到連北極熊都要食自己d仔女.我發夢係到諗, 如果我係自然界別, 我可能好憎人類, 搞到大自然家無寧日.
講到呢到,我有少少嬲既係, 個個當初令大家錯誤以為有錢就係成功既(人).我深信,(應該)仲有我呢種廢青,認為生活得有意義,先係成功.廢唔廢,唔到你話事.
我唔知呢番說話到底有冇知音人, 不過如果可以令你有些少共鳴,咁至少我覺得自己未真正顛哂.
Dare to Dream.
Dare to Dream.


text:
當你認為巿區只有商場商場同商場既時侯,石硤尾都有世外桃園 - 石硤尾公園
由港鐵站步行只需15分鐘就到!
當你沿住南昌街行上斜路就會見到
呢度係公園第三期 - 一個標準足球場
因為芊芊啱啱瞓醒所以先喺呢度同佢去咗廁所先!
之前在嘉頓廠房買咗D牛角酥(推介)俾佢食
再行上去就即刻見到石硤尾公園體育館
然後就會見到扶手電梯上到去在體育館側行上斜路
就會見到網球場
穿過網球場就會聽到水聲....
就係石硤尾呢個大景點噴水池!
呢度真係一個人都冇, 所以好舒服!
兩個嘢拎住頭先買既波板糖! 邊食邊散步
呢個小瀑布雖然細但係喺呢個城巿中有個綠洲
真係好舒服好有大自然Feel
同佢哋影影吓相芊芊捉住哥哥頭髮喎!
哥哥話「好痛呀!」
但係哥哥好叻! 佢冇發脾氣, 佢好醒目咁拎支波板糖嚟引芊芊
行到另外一邊有個好大既廣場
當然又係一個人都冇
只係得幾個呀姐喺度清潔!
原來公園就係喺城大宿舍後面
原來呢度都有個小小的兒童遊樂場
話細唔細攀架, 瀡滑梯同韆鞦都有!
地方好乾淨! 肯定平時好少人嚟
喺一個咁新淨既遊樂場裡面居然搵到條咁懷舊既鴨仔
小朋友真係好純真! 哥哥拎住波板糖想去餵鴨仔
可能因為呢度地勢都算高
Photo by CANON 5D Mark III, Len | EF 24-70mm f/2.8L IS II USM
呀劍評語: 一個好少人去嘅公園,沿住小瀑布散步,聽住雀仔叫聲!兒童遊樂場的設施也不算少,放假一家人買埋嘢食嚟呢度行吓坐吓玩吓都真係幾舒服,有陣時選擇寧靜都唔錯!
石硤尾公園 簡介
石硤尾公園是深水埗區內一所設施多元化的大型公園,佔地合共8公頃,可同時進行各項戶內及戶外的康體活動,迎合不同年齡市民的需要.


text:
我哋由灣仔峽道開始起步,越行就越斜!只係行咗幾步芊芊就開始話好辛苦...
嚇死我唔係咁快想我抱卦!
好在佢冇...我諗佢都係俾即時反應我話我知行斜路好辛苦啫,因為我同佢嚟之前講好咗,點辛苦都唔準抱!
雖然有D斜,但係見到咁好天越行就越起勁!我在路邊執起D樹枝同樹葉,芊芊就成個精神哂,邊行邊搵吓有冇其他樹葉樹枝
大約行咗10分鐘見到馬路啦,但係未行完!只係到咗堅尼地道,過去對面馬路樓梯繼續直上
上到另一段灣仔峽道更加辛苦,幾乎45度咁斜!
呢度曙光好有希望呀,令我繼續享受同呀囡嘅呢段時間!呢一刻心裡只係想「如果唔駛番工幾咁好」
差唔多行到尾聲啦,見到有個雨水排放隧道,又可以乘機教下小朋友常識啦!
我拎住個環保袋,執執下一袋都係樹葉同樹枝,佢就輕鬆啦只係拎住兩條樹枝咁大把(唔好唔記得我仲手拎住部單反)
其實唔係真係斜到咁,我只係影得誇張咗...哈哈
呢張先至真...但係都真係幾斜囉
終於到......一段啦又,我哋仲未上到去隱世小屋,呢度只係寶雲道同灣仔峽道交界
其實寶雲道健身徑都好啱一家大細嚟行㗎,我下次等埋老婆同哥哥一於過嚟呢度再行吓睇埋「恩緣石」
呢度原來有個小公園仔同埋公廁,大家如果想抖抖可以喺呢度歇一歇
仲有小橋流水都幾舒服㗎喎!
影多幾張靚相又再準備出發繼續上啦
呢個位望番落去就係頭先嗰個雨水排放隧道,如果夏天的話應該都有個小瀑布睇吓!
我哋繼續出發啦,呢度又可以叫做「灣仔自然徑」
沿路見到呢揀豪宅Opus,真係好有型!我諗呢一世都冇機會住得到㗎啦...但係可以同佢哋一樣享受到呢度行山樂
最後一個髮夾彎
一路行有陣時都會發現D得意嘢,唔知係乜東東嚟㗎呢?
最後嚟到荷蘭徑,個路牌上面仲有個小風車喺度,好卡娃耳呢!
好嘢!終於俾我哋見到呢個隱世童話小屋啦
呢個灣仔峽遊樂場都同一般的差唔多
不過最特別的係有個小賣部,大家行到上嚟都可以喺度補給一下(當然揸車上嚟另計)
唔單止燒賣魚蛋,就連玩嘅都好齊全!唔知平日佢會唔會開檔㗎呢?
沿住斜路走上嚟過條小馬路去對面就會見到另一個遊樂場「甘道兒童遊樂場」
其實我都唔知點解呢度平日唔多人嘅地方都要整兩個遊樂場喺度,不過今日假日又真係幾多人唔夠玩
呢個芊芊我一路想影佢,佢就一路走避開我
呢張相我捕咗幾次先偷影到,最父母最開心都莫過於見到小朋友呢個笑容!
繼續同我相機玩捉依因
呢個妹冇咩叻最叻係玩嗰陣大膽!
玩到咁上下,同佢行去警察博物館,起初我都搵唔到邊度係入口,原來就係遊樂場後面的停車場,有個大大嘅招牌,隔離條樓梯行上去就係喇
樓梯行大概3分鐘就見到博物館,不過博物館內係嚴禁攝影,所以我只有同芊芊周圍行行就出番嚟(大家可以上番官網睇相),最緊要去入面洗手間,因為比較乾淨!
館外有個簡單小模型同埋一支大炮可以影吓相
最後我哋落番去遊樂場逛逛,同童話小屋講聲拜拜就走了,我哋搭番15號巴士落山
星期三至星期日:上午九時至下午五時
星期二:下午二時至下午五時
休館日:逢星期一,星期二上午,公眾假期及農曆新年初一至初三
(團體參觀請先致電本館預約時間)
2849 7019
搜尋
近期文章
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
每年中秋明仔都會收到唔同品牌送嚟嘅月餅,日日都喺公司食月餅,再加埋應節同屋企人又食,咁食法真係好易食滯個人.要求解滯,明仔當然有佢嘅方法,又睇下大家認唔認同.
明仔有咩癖好?今個禮拜 PICK 咩好?
#ALEX 明仔癖
關於食滯呢回事,本身明仔係唔會俾呢件事發生,後生果時先會有較多嘅食滯次數出現,而家免得過都唔會食太多,特別月餅又唔係好好.但如果要消滯,明仔就會-躺平.
認真,明仔試過飲呢樣果樣消滯,我覺得都係無咩幫助,明明個肚已經塞滿野,仲要再加野落去解滯,真係得咩?所以明仔一路以來嘅做法都係躺平休息,唞到啲野都消化哂咪消滯囉,最好係瞓覺,瞓完又精神又唔滯!
YOU MAY ALSO LIKE…
#CHERIE 明仔癖
LUSH DEEP SLEEP BATH BOMB
以前好多人話食月餅食到肥晒,個人認為中秋節得個幾日,好難一下子就食得肥,所以唔好賴落中秋節度,不如坦白自己平時唔節制啦 >__<. 不過!如過你話過節後會口腫臉腫這是經常發生的事,皆因在高脂高鹽的大餐或捱夜開 PARTY 之後,體內鈉質升高,造成水分滯留,先會口腫臉腫咁樣.只要之後幾日吃多點蔬菜,盡量清淡為主,多喝水,浸下浴促進一下代謝就會消到水腫.如果想開心些少,仲可以加粒 LUSH DEEP SLEEP BATH BOMB,浸完先訓教,儀式感大增,唔瘦都開心,開心自然就好快瘦啦.
YOU MAY ALSO LIKE…
#EELY 明仔癖
普洱茶
食滯左好岩飲普洱茶,明仔平時飲茶時都會嗌普洱茶,因為飲茶時好多澱粉質糕點,好容易食濟,但係飲一飲普洱茶,感覺又可以食多兩件!除左消滯外,普洱茶仲有去油膩,消暑同解毒作用,實在好岩中秋節大餐後飲!
YOU MAY ALSO LIKE…
#FAI 明仔癖
玉米鬚茶
食滯了咪飲下茶囉!可以係 759 買玉米鬚茶.之前韓國興起飲玉米鬚茶消水腫的風潮.玉米鬚其實本身算係種中藥材,有抗發炎,安定血糖的作用,但在消水腫上就更有顯著效果,特別對於鹽分攝取過多而造成的水腫有瘦身效果,價格相宜,如果食得太飽,飲啖凍茶都幾梳扶.


text:
「分析」
要令大家簡單明白數據分析係啲乜嘢其實係一件比較難嘅事.因為要配合好多方面嘅嘢先至可以發揮到數據嘅真正價值.諗咗好耐其實都未諗到點樣先至可以簡單咁解釋一啲咁複雜嘅嘢.數據真係一樣好虛無縹緲嘅嘢,經常講數據唔係一樣實體嘅嘢,但係偏偏係一樣每個人每日都會接觸到嘅嘢.就算你有數據都好,係唔係有用係一個問題,因為數據係一個因果嘅關係.
「簡單」
如果真係要好簡單咁講乜嘢係數據分析,我諗係咁.首先係產生,收集,整理,分析,測試,結果.複雜嘅地方係每一個環節都需要唔同程度嘅技術支援.數據嘅來源係來自用家,而收集啲乜嘢數據係在乎用途.當數據太過凌亂嘅時候就需要整理,然後先至可以有效咁用嚟分析.之後不斷反覆測試分析出嚟嘅結果,務求達到最終嘅目的.只不過有時現實係要做好多嘢先至可以做到以上六點.
「數字」
當然數據係大有大做,細有細做,只要係有用嘅數據都會俾到一啲有用嘅嘢你.首先要明確知道點解要用數據,而且要確保數據來源嘅可信性.如果源頭已經受到污染,咁之後嘅所有分析其實都係白做!只不過好多人都低估咗一啲技術性嘅問題,所以有時太過簡單化或者可以話有少少誤導.做數據分析係要終根究柢,雖然無可能做到百分百準確,但係至少要明白因果,如果唔係對大家嚟講只係一堆數字.
Also published on Medium.


text:
好耐之前睇龍頭 Vi 既 blog ,都知日本 Sanrio Puroland 為慶祝開幕 20 週年出左 d 精品,當時錯過左個機會,去到旺角時都已經賣哂,到佢第二輪番貨時,又只係剩番部分貨品買唔齊... 好彩上個星期家姐去日本玩,托佢買左 d 20 週年精品番黎,總算買到大部份精品番黎啦!
三款 folders 加 memo pad....
一向都傾向唔儲公仔既我,終於都買左佢番黎喇!因為實在太平喇,係香港要賣成 $300 一隻,係 Sanrio Puroland 只係要 2,100 日元咋! 你睇 Pekkle 佢幾 "梳乎",繞哂腳咁坐係 sofa 度 "嘆世界!
佢地終於都可以 "三代同堂" 喇!中間 "P" 仔係 2005年出既第一代,右手邊既 "A" 仔係 2008 年出既第二代,而左手邊就係今年出既第三代喇!全部都係 Sanrio Puroland 既出品,正式由日本 "移民" 黎香港嫁!
呢 d 就係今次係日本 Sanrio Puroland 買番黎既....
估唔到呢條幾年前既 Pekkle 電話繩都仲有得賣,仲要係 Sanrio Puroland 入面買到!我家姐唔知我已經有,所以都照買左番黎比我,細細件唔阻地方,真係 "多多益菩" 囉!
呢 d 就係之前係旺角買既 20 週年精品.... 價錢比日本買既.... 真係可以差成倍咁滯...
如果之前有係旺角買呢批 Sanrio Puroland 20 週年精品既 fans,都應該知道佢地既購物袋換左 pattern,初時旺角只係比左個細袋我,見 Pekkle 冇份時都相當失望,不過原來大 size 既購物袋係有 Pekkle 嫁!即刻開心哂!
右手邊個細袋係旺角買野時送既,左手邊大果個就係日本買野時比既!其實係一樣 pattern,不過就係因為細袋個 size 細左,所以岩岩就係 cut 走左係左上角既 Pekkle....
zoom 近比大家睇清楚 d...
雖然都係買唔齊所有 Pekkle 有份既 20 週年精品,不過慳番咁多,都已經好開心,好滿足嫁喇!


text:
(開心親子行-帶B全走麥徑100公里 第五集)
輕鬆完成城門一段,繼續前幾晚嘅策略,一早買定餸,第二朝晨早起身煮定熱食,早啲出發就唔使咁趕!連續食咗兩日炒烏冬,今次試吓整菜飯,清清淡淡健康啲,BB又鍾意食!
第二日咁啱有朋友得閒,約埋一齊就的士直上城門起步.啱啱起步就見到新鮮滾熱辣4徑完成者 #羅楚健,4徑係香港最長距離嘅比賽,參加者需要響限時內完成香港四條主要行山徑共298公里,而且完成者(finisher)更需要響60小時內完成,所以見到楚健跑過啊真係好似見到明星一樣,嗱嗱臨即刻同佢打張卡集個郵先!
(又HK100 Peaks, 又香港4徑, 點夠你玩呀楚大俠!)
唔知係咪BB選擇留前鬥後,今日起步冇幾耐就要抱抱,都好嘅,上針山咁斜嘅路段快啲放上背架行完,之後石屎路一段就可以俾BB自己慢慢行.針山係我其中一個最鍾意嘅山頂,尤其玩毅行者,可以一口氣由馬鞍山到畢架山望返自己走過嘅路,再遙望將要挑戰嘅草山同大帽山,好有滿足感!快快手欣賞完就落山,之後嘅石屎路BB都行得好開心,經過左幾日嘅訓練,爸爸媽媽開始放心比BB自己上落斜,小朋友嘅學習能力真係強!
差唔多到山頂,見到路邊有樹蔭又開始肚餓,咁就決定快快手食過lunch先.響呢個時候朋友突然響個袋度攞一份神秘禮物出嚟 - 係蜜汁叉燒!講真行山行得多,響個山度食叉燒飯真係第一次!啲叉燒仲要新鮮燒起,啲密汁撈落啲菜飯到真係好食到不得了!轉吓眼所有飯餸食度汁都冇剩,大家坐響度傾吓計曬吓太陽,BB又可以周圍走,所以好多時最令人快樂嘅事物往往都係免費嘅!
慢慢起步就向鉛礦坳出發,呢幾個月多咗人行山,呢條山路路段風化的確嚴重咗,響度都溫馨提示各位山友,情況許可下盡量選擇原有路段,唔好響旁邊隨便開發捷徑呀!
到達鉛礦坳,稍事休息就打最後大佬 - 大帽山.從延綿不絕嘅樓梯上大約45分鐘就會去到亂石陣,呢段相對較崎嶇,所以經過亂石陣之後先放返BB出嚟,BB亦都好似習慣咗,好乖好聽話咁響適當嘅時候先落地行.去到四方亭爸爸媽媽都有少少疲態,畢竟行咗五日,係幾攰嘅.不過目標在望,同埋諗到好快可以食蓮姐嘅燒賣魚蛋(蓮姐係邊個,唔使介紹啦掛?大帽山山后喎!)!
傾吓講吓捱下笑下,咁又上到波波頂,之後落山就好簡單,BB都趁呢個機會瞓過靚覺,差唔多落到山腳,竟然又見到另外一位神級跑手 - 曾小強以6分鐘1K嘅速度沖緊上山,好快咁打招呼後佢就風一樣咁跑咗去,認真厲害!
(幾時見到蓮姐都咁開心!)
終於落到蓮姐度,每次行到呢度感覺都真係好親切,見到蓮姐嘅笑容就好似見到屋企人咁,仲有狗狗廿八擺住尾咁歡迎你(佢叫廿八,因為蓮姐年廿八嘅時候收留佢),雖然今日冇完美日落睇,不過溫暖感覺依舊!
明天再戰最後一段!


text:
我偶像方俊傑講嘅嘢真係好啱,佢響好多年前寫過響香港只要有一件事得到好多好評,去到咁上下就一定會有一啲眾人皆醉我獨醒式嘅負評出現.又真係咁喎,小至拖阿婆過馬路,大至社會時事,總有一啲人雞蛋裡挑骨頭.硬係要講反話,等大家都知你威知你醒知你勁.
以前見到好人好事逢凶化吉,純純哋咁樣講句「嘩真係好啦」,「真係好彩」,「你要去買返張六合彩先」係通常會見到嘅反應.不過依傢呢?我見到嘅竟然係「咁好彩,咁你仲唔快啲返屋企睇吓你老母/你老婆/你隻狗有無事?」,「你老豆咁有錢,俾人裁咗都無所謂啦」.我真係唔知幾時開始啲人突然變哂做咁嘅樣.
心哋唔好呢樣嘢,我自己覺得係一個「習慣」黎,習慣咗要做智者,習慣咗唔衰得,習慣咗要_威,於是明明係好事都硬係要講做衰嘢,只係想人哋覺得自己有見地,有道理.慢慢,呢啲人會變成唔識得欣賞別人嘅好處,行埋佢身邊只會感受到惡毒既氣場,令其他人相當難受.最慘係佢習慣咗,完全唔知自己有幾咁討厭.
去到呢度要講清楚,有道理嘅,真係唔怕講,只要理據分明,透過理性討論,一定會搵到最適當嘅答案.不過遇到呢啲成日都眾人皆醉我獨醒嘅人,就真係同佢講都無謂,是關佢嘅預設立場,係覺得自己有道理到可以目空一切,亦唔會去體諒人哋經歷過啲乜嘢,付出過幾多努力,只係一味相信自己果一套.或者佢真係好有道理都唔定傢,只係果種雞蛋裡挑骨頭,得勢不撓人嘅酸意,真係會令人感到非常之唔舒服.而有時候呢份酸意會驅使佢做出一啲為咗令自己更特立獨行更加出位嘅行為,到最後反而會損害咗自己.
例如呢位台灣嘅網路知名人物統神,想人哋覺得佢好勁就晨早走去圍柯P,以為自己好正義(係呀,每個呢啲眾人皆醉我獨醒嘅大俠都覺得自己好正義傢)咁去扑咪問嘢,點知柯P唔理佢趕追車.統神放段片出黎以為自己好醒拆穿柯P真面目,然而結果係好多人都_佢話無預約人哋梗係唔答問題,仲會退訂佢嘅頻道,呢啲咪係攞黎衰囉.又或者玄奇啲咁講,個人心哋唔好咗咁耐,係業,到你出事嘅時候,真係唔怪得人傢.


text:
2008年9月29日星期一
齋鹵味 (甜酸齋)
雪菜節瓜粉絲湯
今日因為係初一,所以煮齋食呀.
材料:
雪菜
節瓜
粉絲
鮮腐皮
素雞粉
先將雪菜浸水約15分鐘,等佢無咁鹹,然後切碎;節瓜刮皮洗淨,切件備用;粉絲用水浸至軟身;鮮腐皮略沖水洗淨.煲滾水後,先落節瓜同雪菜,等雪菜可以煲耐啲,出味啲,當節瓜差不多腍身時,就可以加埋粉絲,滾幾滾後,最後落埋鮮腐皮,滾一滾就得,如果唔係,啲腐皮就會爛哂,加少少素雞粉調味就OK 啦!唔好以為無落肉滾湯會好 "寡",因為落咗雪菜,啖湯都幾鮮味 o架!
2008年9月28日星期日
粟米肉碎粥
材料:
百搭米
免治豬肉
罐頭粟米蓉
鹽
醃料:
鹽
糖
生抽
粟粉
麻油
豬肉碎用醃料預先醃好,煲滾水後落米,煲一陣間就可以放番落個真空煲度,食之前拎番出嚟再煲多兩煲,等啲米煮得更加爛,啲粥就更加綿,最後就落埋啲肉碎同粟米蓉,煲到豬肉熟透就可以食啦!
2008年9月23日星期二
銀芽椒絲炒魚片
材料:
芽菜
炸魚片
三色椒
薑茸
蒜茸
鹽
糖
紹酒
仙露
即磨五色胡椒
炒香芝麻
芽菜洗淨,摘去芽根,之後汆水,但只需好短時間,否則就會變腍,炒出嚟嘅芽菜就唔爽口;炸魚片同三色椒洗淨後切粗絲備用.先落薑茸,蒜茸起鑊,炒香啲椒絲同魚片,隨即加入芽菜快手兜兩兜,贊酒,加鹽,糖,仙露調味,即磨少少五色胡椒落去,跟住就即刻可以上碟,最後灑上芝麻,一碟色,香,味俱全嘅銀芽椒絲炒魚片就呈現喺眼前.
同鄭嘉穎拍拖!?我係咪發緊夢呀?
真係諗都無諗過會同鄭嘉穎拍拖,佢人又靚仔又斯文,仲係明星嚟o添,發夢無咁早呀?
同佢一齊都幾開心,幾舒服,不過因為佢係公眾人物,所以我哋唔可以太揚.有一日佢同我講:「見你成日都為咗我而避忌,好唔開心,好啦,今日我就同你拖住手出街拍拖啦!」我聽到之後就開心到成個人癲咗,跟住就…………清醒哂囉!原來係睇睇吓鄭嘉穎套電視劇o訓咗都唔知,頭先咪即係發夢囉!於是我就同媽咪,阿馳講,我正話睇睇下o訓著咗,你哋講番個劇情俾我聽呀.點知佢地都未開口講,我就突然o訓醒,成個人即刻清醒哂,原來係"夢中夢",我發夢自己發夢同鄭嘉穎拍拖,仲可以見番媽咪o添!哎,當堂成個人"謝" 哂,同一時間失望兩次,即使醒咗,但o訓喺張床度都呆咗好耐先識得起身.其實,對於我嚟講,一日內碰到兩次唔開心嘅事並唔出奇,一不離二,二不離三都試過啦,都已經慣咗囉,但係就未試過同一時間兩次失望啫.
有時我都喺度諗,依家生活都唔知為乜,好有等 "走人" feel,想快啲見番媽咪,我諗呢種感覺唔係人人都體會到,只會覺得我個人咁灰.但係相信即將隨「神七」升空嘅航天員劉伯明就會好明白我嘅心情,因為當年佢媽媽過身時,爸爸為免影響佢情緒而考唔到做航天員上太空,於是將媽媽過身嘅消息忍暪,等佢完成考試後先話俾佢聽,由於劉伯明由細到大同媽咪感情非常之好,所以因未能見媽媽最後一面而感到非常悲痛,當局仲為佢請咗個專家幫佢做咗好長時間嘅心理輔導.
依家生活落去,都只不過係等日子過咁,好彩都仲有樣嘢 "吸引" 到我,就係 "食" !本來我成世人最大興趣就係音樂,但係依家興趣都淡咗好多,可能係因為自己已經做咗呢行十幾年,加上最近搵工又唔如意啦,所以提唔起興趣,反而比較有興趣煮食,唔通媽咪真係咁錫我,臨走前都幫我發掘番一樣興趣,等我唔駛咁悶咁生活落去?
媽咪,thank you very much, I miss you, I love you forever!!
2008年9月22日星期一
絲瓜豆腐麵豉湯
材料:
絲瓜
硬豆腐
味噌(木魚味)
薑片
絲瓜刨皮,用滾刀切件;豆腐切大粒備用.煲滾水後,先加入薑片同適量嘅味噌,當所有味噌都溶於水時,再落埋絲瓜同豆腐,滾幾滾就完成,絲瓜最好保持爽口,勿過腍.
四椒炒豬膶肉片
材料:
彩椒
枚頭瘦肉
豬膶
黑椒汁
糖
鹽
醃料:
生抽
糖
鹽
紹酒
薑汁
粟粉
油
所謂四椒,就係三種唔同顏色嘅燈籠椒加黑椒汁囉!主材料就好簡單,只係得三樣嘢,但係味道都唔差 o架.
豬膶瘦肉洗淨,切片,用一般調味料醃好,但因為豬膶會有腥味,所以特別加入紹酒同薑汁去醃;三色椒洗淨後開邊去籽,然後切條.先將瘦肉炒至八成熟,盛起備用,跟住炒豬膶.豬膶係其中一種比較難煮嘅食材,過熟會好硬,唔夠熟又會 "返生",不停 "標" 血水,所以都係一個幾大嘅挑戰.當豬膶都差唔多熟透時,就可以加埋啲三色椒一齊炒,由於燈籠椒係可以生食,所以唔駛煮太耐,跟住將啲肉片回鑊,加埋黑椒汁,糖,鹽調味,再埋一個薄芡,大功告成.
黑椒汁令到成碟餸都好惹味,曾幾何時,我想試吓自己跟食譜煮黑椒汁,但最終都係放棄咗,因為實在太麻煩費時,工序又多,所以都係買現成嘅算數.豬膶就熟咗少少,比較實,不竟都係我嘅第一次,火侯仲未掌握到.
2008年9月19日星期五
煎豆渣薯餅
材料:
薯仔
黃豆渣
榨菜
冬菇
鹽
糖
粟粉
整完豆漿之後,唔想將啲豆渣就咁就揼咗佢,覺得好嘥,所以之前已經喺網上搵定一啲用豆渣做材料嘅食譜,呢個煎薯餅就係其中一款.由於我唔係煮完豆漿之後就即刻煎呢個薯餅,為咗避免佢變壞 (豆類製品係特別容易變壞,加上天氣又咁熱呢 ),所以要用白鑊炒至乾身熟後,先至可以保存耐啲,炒完之後就係咁嘅樣:
好啦,開始講吓做薯餅嘅步驟.首先將薯仔刨皮,略沖洗後切粒,排放喺隻碟上面,然後隔水蒸至熟透,之後就趁熱用叉將佢搓爛成薯蓉;冬菇浸軟,切粒;榨菜沖洗咗表面嘅紅色醃料後,將佢切粒,然後浸水約 15-30 分鐘,等佢唔好咁鹹,之後瀝乾水備用.將所有材料混合攪勻,加入鹽,糖調味後,手掌濕少少水,將混合好嘅豆渣薯蓉搓成球形,再稍為壓扁成薯餅,喺表面醮上粟粉,之後就可以放落平底鑊度煎至兩面金黃色.
我發覺原來淨係喺表面醮粉係唔夠嘅,一定要將啲粉撈埋落啲薯蓉度一齊搓先至夠挺身,因為當我準備將薯餅翻轉面煎時,薯餅仲係好軟身,好易爛,所以下次會記得落粉搓.
隔咗夜嘅薯餅就放喺烤爐度烤番熱嚟食,一樣咁香口好味,真係唔講都唔知係一個素菜!
P.S. 蒸熟咗嘅薯仔要趁熱搓成薯蓉,因為會比較容易搓爛.
2008年9月17日星期三
爆香燒肉
材料:
隔夜燒肉
老抽
糖
其實都唔算得上係煮餸,只不過係我老豆之前去完 "坎" 之後,攞咗啲燒肉返嚟,隔過夜之後煮番熱,加啲老抽同糖爆番香佢,唔知你哋有無其他方法去處理啲隔夜燒肉呢?
素雜菜湯
材料:
蕃茄
南瓜
紅蘿蔔
洋蔥
豆渣
茄膏
月桂葉 (Bay Leave)
糖
鹽
先將蕃茄,南瓜,紅蘿蔔,洋蔥洗淨切件,將以上4種蔬菜落油鑊爆香,盛起備用.喺湯煲內燒熱少少油,將茄膏爆香及收乾水份,之後將之前爆過嘅蔬菜放落煲,加入適量清水,攪勻茄膏,再放入豆渣,為防黏底,最好稍為攪拌,最後放埋月桂葉,煲約10分鐘度,便可放入真空煲,到夜晚食飯前再拎番出嚟煲兩三個字,加糖,鹽調味就OK啦!
唔知係咪因為落咗豆渣,啲湯煲出嚟好濃好香,加上茄膏同月桂葉,好有街外餐廳煲嘅雜菜湯 feel,好好味呀,第二日我仲用佢嚟煮通心粉o添,Oishi!
豆漿 Mocha
材料:
豆漿
即溶咖啡粉
朱古力粉
因為我係唔飲奶嘅,所以試下用豆漿代替奶去沖咖啡.
好特別的一杯豆漿Mocha,味道好得意,唔似飲緊咖啡,似飲緊一杯咖啡味嘅豆漿多啲,可能自製嘅豆漿黃豆味特別濃,最特別嘅係當杯咖啡凍咗時,面頭會形成一層薄薄嘅 Mocha 腐皮,好過癮!
其實之前媽咪一早已經喺 Openrice 度 search 到一間叫 "豆咖漿啡" 嘅食店,專門沖豆漿咖啡,本來都諗住搵日陪媽咪去試吓嘅,點知無幾耐佢已經發病,無機會 lu!
2008年9月16日星期二
簡易涼瓜兩吃 — 涼瓜炒蛋 & 豉椒炒涼瓜
首先係涼瓜炒蛋,非常簡單嘅一道菜,主要材料就只有兩樣:涼瓜同雞蛋.
材料:
雞蛋
涼瓜
鹽
先將雞蛋略為打散,加入適量嘅鹽,涼瓜拌勻.之後燒熱油 (需要多啲油去炒蛋,以免黏鑊),將蛋同涼瓜倒入鑊中,快手炒至蛋汁凝固便可上碟,完成啦!
跟住到豉椒炒涼瓜,同樣都係好簡單.
材料:
涼瓜
花椒粉
薑茸
紅辣椒
豆豉醬
涼瓜洗淨,切片備用.將花椒粉,薑茸,紅辣椒粒用油爆香,再將啲涼瓜放埋入鑊,炒幾炒,加入適量豆豉醬,鹽,糖調味,最後灑上少許麻油,搵掂.
蝦乾冬菇蒸肉餅
材料:
免治豬肉(水腱及枚頭)
蝦乾
冬菇
醃料:
鹽
糖
生抽
粟粉
油
冬菇浸軟,洗淨,切粒;蝦乾先用水洗淨,再用熱水浸軟,浸過蝦乾嘅水記得唔好倒咗去,可以留番嚟醃肉;豬肉用醃料醃好.將所有材料撈勻,就可以拎去蒸,不過點解會有咁多水走出嚟呢,唔知係熟過頭出哂啲肉汁,定係倒汗水太多呢?
本來我係諗住整梅菜蒸豬肉嘅,但係當我打開雪櫃先發覺原來啲梅菜已經用哂,又唔記得買番啲喺屋企,咁咪唯有改用冬菇蝦乾囉,仲惹味啲 o添啦!雖然呢個係一個好普通嘅家常菜,但係要煮得好食都唔易呀!火侯唔夠啲豬肉會唔熟;蒸得太耐啲豬肉又實又嚡,所以蒸嘅時間要掌握得好好.
P.S. 我之所以用兩種唔同嘅豬肉,係因為如果淨用水腱會比較嚡,但只用枚頭又怕太膩,所以選擇兩溝.
2008年9月15日星期一
凍蜜桃麥茶
材料:
罐頭蜜桃(連糖漿)
凍麥茶
見之前罐蜜桃煮完餸,整完甜品都仲有剩,於是諗吓點樣用埋佢,見到浸住蜜桃嘅糖漿,突然靈機一觸,不如做杯凍飲啦!於是就將蜜桃切粒,連糖漿一齊倒落杯度,但因為就咁飲會好甜,所以喺雪櫃度攞咗樽麥茶出嚟,倒落去溝淡佢,果然味道即刻變得啱啱好,一杯冰凍嘅水果茶就咁樣 "誕生" 啦!
2008年9月14日星期日
蜜桃香橙糕
根據魚膠粉包裝盒上嘅香橙糕食譜而變化出嚟,因為煮紅酒蜜桃燴雞時用剩咗啲罐頭蜜桃,所以就加埋入去囉.
材料:
罐頭蜜桃
魚膠粉
橙味啫喱粉
雞蛋
豆漿
熱水
砂糖
首先將魚膠粉,啫喱粉,砂糖倒入煲內,加入少量凍水攪勻,然後加入熱水,用最細火將佢煮溶.等所有材料都煮溶後,打散雞蛋成蛋汁,然後慢慢倒入溶液中,其間要不斷攪拌,以免雞蛋煮熟成蛋花 (其實正確做法係唔駛開火煮嘅,不過我怕生雞蛋有菌,所以用最慢火煲住佢),熄火之後再加埋雪凍咗嘅豆漿 (正常應該係用鮮奶,但因為我唔飲奶嘅,所以用豆漿代替,用雪凍咗嘅豆漿會令液體快啲凝固),最後放埋切咗粒嘅蜜桃,攤凍後放入雪櫃雪至凝固,咁就大功告成!食之前可加上少許椰絲,風味更佳.
(乜最尾呢兩句咁有寫食譜 feel 嘅!?)
海帶綠豆粥
材料:
綠豆
百搭米
海帶
片糖
原本我係想煲海帶綠豆沙嘅,點知去到花檔諗住買臭草時,事頭婆話無得買,咁我就問佢過兩日會唔會有呀,佢就話俾我聽:「依家仲邊有人會賣臭草呀,成百幾蚊斤,你買唔買呀!」佢話暫時都唔會賣住 o架啦,叫我食住海帶先喎,咁唯有係咁啦,依家通漲真係厲害.但後尾我喺度諗,無咗臭草硬係好似 "掙" 咁啲嘢咁,碗綠豆沙好似失色咗,所以就改變 "策略",改為煲綠豆粥,等到有番臭草賣先再煲過綠豆沙啦.
綠豆要浸過夜,米就洗淨浸一陣;海帶就先洗清面頭啲海鹽,然後浸至發大兩三倍,再切成粗條備用.煲滾水後,將綠豆,米同海帶一齊放落煲度,煲大約15分鐘到就放番落個真空煲度,到食之前拎番出嚟再煲多十零分鐘,與此同時,另外再煲少量水,用嚟煲溶啲片糖,因為片糖比較多雜質,所以分開煲,方便等
啲雜質沉澱,到將啲糖水倒落去啲粥度時就避免倒埋啲雜質,之後滾多幾滾就掂啦.
因為今日係中秋節,所以我都煮咗啲湯圓供佛 (媽咪以前逢親中秋,冬至都有咁做 ),你哋睇到粥裡面有粒白色同淡黃色嘅物體就係花生同芝麻湯圓啦,不過就唔係我自己做,係買返嚟啫,睇吓遲啲有冇咁嘅閒情日緻做湯圓先!
自製鮮豆漿
材料:
黃豆
清水
砂糖
好簡單o架咋,將啲黃豆浸6個鐘或以上,或者隔晚夜,之後過幾次水直至啲水變清同無泡,跟住放入攪拌機度,加適量清水,將黃豆攪碎至微粒,咁就變成豆漿啦,將啲豆漿隔渣,倒入煲內先用大火煲滾 (記得邊煮邊攪拌,因為好容易黏底),之後要轉細火繼續煲,因為未熟透的豆漿內有一種物質叫做 "皂素",對身體有害,所以一定要徹底煲熟先可以飲,唔好以為煲滾就算數.跟住依個人口味加入適量嘅砂糖,再攪拌至所有砂糖完全溶哂,咁就飲得o架啦!
以前見媽咪用布隔渣,要好用力咁將啲豆漿榨出,非常辛苦,好彩後來佢買咗部攪拌機連埋個隔渣網,我先至敢試吓整,如果叫我用手榨,咁就真係慳啲啦唔該,我寧願唔飲囉!或者俾貴啲錢喺街買嚟飲算數.依家試過成功整到,除咗可以飲到既新鮮又啱自己口味嘅豆漿之外,仲慳番唔少錢,因為原來 $8 就可以買到成斤黃豆,可以做到好多杯豆漿o架啦,喺街買一支最少都 $5 支啦!
2008年9月13日星期六
蕃茄火腿蛋意粉
材料:
扁意粉
蕃茄
火腿
雞蛋
蒜茸
茄汁
喼汁
鹽
糖
奧勒崗香草(Oregano)
先用鹽水將意粉烚熟,然後過冷河 (我自己比較鍾意食扁意粉,因為比普通意粉煙韌,較有 o趙頭);蕃茄同火腿洗淨,切件備用;雞蛋打散成蛋液.先將蛋液炒成蛋餅,然後切件,跟住再加多少少油,爆香蒜茸同火腿,加埋蕃茄,落少少水煮一陣間,然後落埋啲意粉一齊煮,最後加入茄汁,喼汁,鹽,糖調味,灑上奧勒崗香草,上碟!
P.S. Oregano 跟蕃茄係一個好好嘅配搭.
紅酒蜜桃燴雞
紅酒蜜桃燴雞
材料:
急凍雞扒
罐頭蜜桃
青蘋果
鹽
糖
紅酒
蜜桃糖漿
醃料:
鹽
糖
老抽
胡椒粉
英式芥辣
雜香草
粟粉
雞扒解凍洗淨,去皮切成兩件,然後用醃料醃兩個鐘或以上;青蘋果批皮,切件;蜜桃隔去糖漿,切件,跟蘋果大細相約;蜜桃糖漿留用.先將雞扒煎至六成熟,且表面金黃:
之後加入青蘋果,蜜桃同煮,跟住倒入適量紅酒及蜜桃糖漿,並加鹽,糖調味,轉細火慢炆至紅酒汁稍為收乾就OK o架啦,都幾容易煮呀,仲好好味 o添!尤其係啲蘋果同蜜桃,煮腍咗後入哂味,yummy yummy!
2008年9月1日星期一
始終打破唔到我嘅宿命!
唉!估都估唔到,係9月1號嘅學生開學日,對於我嚟講,不但只唔係一個新開始,反而係一個失落的日子!
今日收到一個家長嘅電話,通知我佢個囡唔再學琴,我覺得好意外,因為佢學習都幾穩定,於是我便主動問佢原因 (平時我係唔會問原因,佢鍾意講就講,唔講就算,反正佢都決定咗唔再學,況且佢講嘅原因都未必係真),佢話個囡最近係學校入咗樂團,識到人介紹一個喺佢屋企附近嘅老師,所以想試吓咁話,但其實我知道呢個唔係真正原因囉,因為我係上門教佢個囡,根本毋須要搵個喺屋企附近嘅老師,不過無所謂啦,我條命就係咁o架啦!
每一次我收到一個新學生時,總會有一個舊學生走;又或者新收學生學費嘅總和同即將走嘅舊學生學費總和一樣,所以我會覺得好唔開心,點解每次諗住可以賺到多啲錢時,總會流失番相同數目,硬係唔俾我賺多啲咁.後來,媽咪知道我經常為此而唔開心,佢就安慰我,同我講:「你試吓掉番轉嚟諗,個天已經對你好好o架啦,知你將會有學生走,佢就俾定個新生你,填補番條數,咁唔係好好咩!」我聽完之後,我就開始 "放低",心情都輕鬆咗,所以媽咪對我嚟講真係好重要,每次我有唔開心,同佢 "呻" 完,佢都會開解我,等我個心舒服啲,但係依家已經再無呢支歌仔唱 lu!
今次呢個學生走,其實我係已經預咗o架啦,因為最近我接咗兩份 job,喺老人中心教唱歌,同埋喺一間賽馬會社區中心度教琴,所以都預咗一定會有學生走,只不過無諗過會係呢個啫,因為佢完全無跡象會唔學,而且佢係我其中一個最錫嘅學生,我會不時買啲小禮物同小食 "氹" 佢,其他學生我都好少咁做,一來佢哋大個啲,唔係小朋友;二來我覺得練琴係佢哋嘅責任同本份,應該主動做好,唔應該 "利誘" .
呀,我都要多謝陳晃相老師,因為佢曾經同我講過一句說話:「學生如果有好成績,家長只會覺得係自己個囝囡叻;但若果個學生成績唔好,家長就會覺得係個老師教得唔好,需要轉過個老師啦!」呢句金句真係對我畢生受用,而且面對學生要走時亦無咁執著,唔會攪到自己咁唔開心.
蕃薯滾大芥菜湯
呢個湯真係易到爆,相信無人不曉!
材料:
蕃薯
大芥菜
薑片
木魚湯包
本來應該係用肉片滾湯嘅,不過今晚已經有菠蘿酸薑炒肉片,所以唔再重複用豬肉做食材,改用木魚湯包做湯底,簡單方便又好味,起碼我老豆唔會覺得似食齋呀.
先將大芥菜洗淨,切件,蕃薯刨皮後切厚片,煲滾水後,先落薑片同湯包滾一陣,等佢出味,之後再落蕃薯,到蕃薯差唔多腍身時,最後落埋大芥菜滾多幾滾,咁就可以飲得o架啦,係咪好易呢!所以呢個湯都屬於我心目中嘅懶人食譜.


text:
四款駐顏食品 天然健康抗氧化
娛樂圈不乏駐顏有術嘅男女明星,容顏二十年如同一日,一絲衰老跡象都無,睇到大家都好妒忌.為咗留住青春,唔少女性會大撒金錢去買昂貴嘅保養品,但其實食物先至係對抗衰老嘅關鍵!
想成功抗衰老嘅話,我地就要以抗氧化劑將自由基由身體中清除,而自然中有唔少食物都係擁有天然抗氧化劑.
番茄
番茄中含有豐富茄紅素,而茄紅素嘅抗氧化能力係維他命C嘅20倍,絕對係抗氧化嘅高手,因為莙紅素係脂溶性,所以喺食之前一定要先將佢與油一齊烹調加熱,咁樣先可以將佢嘅抗氧化能力發揮得淋漓盡致
甜椒
甜椒含豐富嘅椒紅素,B-胡蘿蔔素及維生素C,可以活化細胞,延緩衰老.另外,甜椒亦對身體非常有益,佢能夠預防癌症及心血管疾病,並加強新陳代謝,令皮膚光滑柔嫩,頭髮亮麗.
大蒜
雖然大蒜嘅味道唔係人人都接受到,但其實佢可以為我地帶嚟唔少好處.大蒜中嘅大蒜素及硒,鋅等物質,都係強力抗氧化劑,可以預防癌症,令血管擴張,降低血壓同埋膽固醇,仲可以提高免疫能力,守護你嘅身體.
綠茶
綠茶當中蘊含兒茶素,令你嘅血管更加健康,包括增加血管韌性,以及預防血管硬化.更厲害嘅係佢可以防止細胞突變,抑制癌細胞嘅生成.除咗可以強身健體外,綠茶亦對美容養顏有幫助,飲多啲綠茶可以令皮膚變得光滑細緻.


text:
因為有啲材料我屋企附近個街市同商場都買唔到,所以要等到有機會買齊哂所有材料先可以開工,卒之禮拜日煮咗喇!
主材料:
四季豆
枝竹
豆卜
發酵黃豆餅
紅蘿蔔
佛手瓜
蝦米
洋蔥
椰漿
香料:
乾蔥頭 20 粒
蒜頭 2 粒
辣椒乾 10 隻
馬拉盞 1 湯匙
黃薑粉 1/4 茶匙
南薑 1 小塊
- 娃娃菜及四季豆洗乾淨;枝竹用水浸軟後沖洗,之後全部切件.
- 豆卜沖洗後開邊;黃豆餅切厚片;紅蘿蔔同佛手瓜刨皮後切塊.
- 處理香料,辣椒乾去核,用熱水浸至軟身後切細;石栗略拍碎.
- 除黃薑粉同南薑之外,其餘香料全部放入石盅內樁爛,再加埋黃薑粉同南薑撈勻.
- 燒熱油,將黃豆餅兩面煎香至金黃色,盛起.
- 將咖喱料落鑊,用慢火爆香,之後加埋蝦米同洋蔥一齊兜炒.
- 先加入 5 湯匙椰漿,兜炒至大部份椰漿被材料吸收.
呢塊就係發酵黃豆餅喇,喺專買東南亞食材嘅店舖有售.Ernest 媽咪話
可以就咁煎香嚟食,不過要事先用鹽,薑蓉同黃薑蓉醃好.
呢包係石栗,英文係 Candlenut,上網睇過資料,真係
用佢嚟做蠟燭㗎!Ernest 媽咪話用原粒杏仁
代替都可以,效果都係差唔多.
係咪覺得我好犀利呢,連石盅都有一個,咪係因為我老竇囉!之前佢話北上時
見到有石盅賣,好鬼死平,佢話下次再上去時買過落嚟,我話買乜鬼呀,
未得嚟重過咩,用攪拌機就得啦!點只有次佢真係買咗返
材料豐富,香濃又唔油膩,可選擇不同蔬菜一齊煮,
跟原食譜加入鮮蝦都得!
- 原食譜係用 500 克鮮椰子肉加
量清雞湯及水代替.- 如果無石盅的話,可以將咖喱料放入攪拌機內攪至細碎.


text:
提起「盧溝橋」呢個地方,可能唔少史友都會諗起令無數國人傷痛嘅「盧溝橋事變」,之不過「盧溝橋」本身其實都係一座名勝古跡,當中有唔少故事都值得同大家分享,其中一項就係數唔清嘅盧溝橋石獅子喇!
可能唔少史友都會諗,其實啲石獅子一直都喺同一個位置冇移動過,又點會數唔清呢?咁就要由盧溝橋嘅歷史開始講起啦!呢座古橋建於1192年,至今已經有八百幾年歷史.如果史友們有去過呢個地方,應該都會發現橋上東側橋頭左右兩側都各有一隻伏地石獅,而西側橋頭則各有一隻伏地石象.講到最巴閉,其實就係橋東北立有乾隆御書「盧溝曉月」碑,而呢個景象亦即係「燕京八景」之一!
嚟到呢座名勝古跡,唔少遊客除咗會喺橋面影相打卡之外,其實仲有件事經常都會做,就係「數獅子」.數得獅子多其實就當然會想要一個正確答案啦!唔講唔知,其實呢座橋上嘅獅子好幾次都數唔清!
早喺明代《帝京景物略》中,就係以「數之輒不盡」形容盧溝橋石獅子數目,而喺1960年代,其實就有學者數出485隻石獅;但又喺1979年,石獅數目又變成502隻,而喺之後再數,數目都係會產生變化,到底當中有咩原因呢?
其實不外乎就有幾個原因,其一就係因為盧溝橋以往真係一條交通要道,不時都會發生車禍意外,所以呢啲獅子受損後重製需時,數目就會唔一樣.而且,石獅喺幾百年間受到酸雨腐蝕都會面目模糊,到底計唔計算在內都會有唔同標準,咁所以石獅子數目就一直都數唔清喇!


text:
- 競馬知舍
超之選20201018
今期田草賽事就會上演兩項二級賽,分別係第三場嘅精英碗同第七場嘅沙田錦標.隨住有幾匹短途精英都受傷患影響或已經退役,今屆精英碗嘅出賽馬只得七隻,當中「錶之智能」同「最合拍」都係初戰二級賽,而呢兩匹後起之秀上次就分別喺國慶盃同特首盃高奏凱歌,今次挑戰二級賽,可以睇下佢哋有冇能力接班;另外第七場嘅沙田錦標,相信「金鎗六十」嘅表現都係眾人焦點,儘管可以睇下佢初戰二級賽又可唔可以輕鬆取勝.另外,今期亦會轉播秋華賞呢項日本雌馬三冠大賽尾關賽事,四戰四勝嘅「謀勇兼備」力爭成為首匹不敗日本雌馬三冠馬,佢嘅表現都值得令人期待!
重心馬方面,我就會揀第三場嘅「最合拍」.上次「最合拍」喺開鑼日出戰特首盃輕勝而回,都大致證明到馬匹已經具能力挑戰大賽,皆因今仗六匹對手入面,當中有三匹馬都係已經喺特首盃同場對決過,當中喺特首盃跑入第四嘅「錶之智能」喺翌仗已能攻下國慶盃呢項三級賽,正正反映「最合拍」嘅實力.另一方面,呢經對手入面,相信以「旺蝦王」級數最高,但係根據「旺蝦王」嘅試閘表現,馬匹似乎仍未有十足狀態,而且亦要負頂磅出賽,相比之下或有一定隱憂; 相反「最合拍」新勝而臨,而且只負輕磅出賽,喺狀態及磅數佔優嘅情況下,今次將會係馬匹首次攻下分級賽嘅大好機會.


text:
曾經有一個老師同我講:「你出到黎社會就知架啦!」
你地可能都有聽過:
你地出到黎社會就知準時放工係bonus黎架啦!
你地出到黎社會就知讀書真係好重要架啦!
你出到黎社會就知責任感有幾重要架啦!
老師會用自己既閱歷去教導同提醒我地一d做人做事既野.個一刻你就會係到諗,佢地一定係社會經歷左d咩先有d咁既睇法,覺得自己應該要記住佢地既教誨.
但早兩星期,又有一個老師同我講:「你出到黎社會就明架啦!(點解我會偷懶)」竟然就咁顛覆左我以往聽到呢句話既經驗.
佢未教過我,因為佢黎個時我已經中學畢業,但我間唔中會仲返自己以前玩開既制服團體幫下手,而佢就係三個負責老師中既一個.
入營前既集會我見到佢,同佢打左聲招呼
「hi! Miss ,物你比水左跟我地入營呀!」
佢一面嫌棄樣話:「係囉!鬼叫3個老師之中得我一個冇家室咩!」
我打左個震,同佢講下笑姐,又咁認真應我,可能佢年紀算細,覺得同我呢個就畢業既大學生會岩傾.
佢繼續講:「其實平日佢地話制服團體要開會,我都話有野做,唔得閒咁避架啦!咁都,唉⋯」
佢應左我一句:「你出左黎社會就明架啦!」
我笑而不語.
我望住佢,心入面諗佢究竟係社會經歷左d咩令到佢個人咁自私呢?令佢竟然理直氣壯咁係我面前同我講我出到黎社會就知點解佢會卸膊,講到好似好正常咁.我諗我唔會明,就算我真係出左黎社會之後都係.
我只係登我班師弟妹可憐,佢地入一個好既課外活動,但就由呢個咁既老師去負責,攪任何活動都嫌麻煩.
為人師表⋯我真係笑左出黎


text:
Little twin stars 你有冇儲過佢d膠布呢?
Little twin stars, 係我細個個時嘅當紅公仔, 唔少男男女女都會覺得佢地好可愛同好靚.
記得80年代個時, 一堆公仔, 有xo, 有青蛙仔, 有little twin stars, 有布丁狗, 有PC狗, 仲有馬騮仔等等, 個個都好可愛, 每個女仔總會鍾意其中一兩個, 然後會儲起佢地成個COLLECTION, 包括鉛筆, 擦子膠, 間尺, 膠布仲一定有信紙.當買到新款膠布, 仲會同"BESET FRIEND" 交換, 仲要係老死先會!
我印象中, 當時公仔產品有分系列, 每年每季嘅款式都會有D唔同, 好PRO, 我地仲可以識得分邊D OFF season, 應該會平d.
一轉眼十幾年, 佢地好似慢慢沈寂左, 消聲匿跡, 好難先會揾到有一間精品店有佢地d野賣.
相信, 而家D小朋友可能只會知道IPHONE, IPAD MINI 同各大名牌, 似乎已經唔會再熱衷於一個卡通公仔.同佢地講, 佢地都以為我地傻.
不過, 今年LITTLE TWIN START竟然返左黎, 仲出現係一個位置MIKIKI商場嘅大型佈置, 係一個一一望到就好心甜嘅佈置, 連我老公見到都話"個總感覺返哂黎"!
一個粉色系列嘅可愛大蛋糕, 就算再COOL嘅女仔見到都忍唔住要影張相.其實有時人所追求嘅, 只係一種好簡單嘅窩心感覺, 唔需要好花巧, 好五光十色, 粉紅色同粉藍色頭髮, 一個圓臉, 一條白色天使裙, 加一粒黃色星星, 已經好靚好開心.
睇慣左10層樓高, 掛滿燈泡嘅超巨聖誕樹? 今年不如黎呢度睇下, 搵返大家純樸嘅"童真" 影張相留念下都好丫.
係呢段期間, 係呢個商場用電子貨幣消費滿指定金額, 仲可以換走特別版LITTLE TWIN STARS 嘅化妝袋同電話袋.
老實講, 我唔會捨棄我用開個PRADA化妝袋, 但呢個袋我係換黎擁有, 換到個一下真係好似細個儲到新膠布咁. 真係好靚!


text:
屈穎妍女士今朝嘅早餐,肯肯定係誠實豆沙包.所以佢自爆咗究竟佢啲文係寫畀邊啲人睇.只要當你睇新聞嘅時候,符合以下特徵:
「無興趣聽對話內容」
「無興趣找答案」
你就係佢嘅target.就係因為你哋乜都冇興趣,懶得求真,單憑表面就先入為主,咪覺得所有嘢都係後生仔亂嚟,睇唔過眼囉,總之講粗口就唔啱啦.屈女士嘅文,都唔係一味得個屈字嘅,至少佢好忠實地反映你哋嘅想法.
早幾日學生狙擊浸大校長候選人錢大康同浸大校董會,令浸大要延遲校長委任,並且承諾搞多幾場諮詢會.然後屈女士就問,「世上哪個地方選大學校長是要問過學生的?」哦,如果真係咁,咁仲搞諮詢會做咩?諮詢會遍及教員,學生,校友以至其他職工,原來只係扮民主?
都係果句,屈穎妍女士好清醒,好清楚自己嘅讀者係邊啲人,就係乜都冇興趣搞清楚只憑「常理」就判斷嘅人.
係囉,邊有話學生決定校長人選嘅啫?說好的尊師重道呢?一間公司老細請咩人都係佢自己決定架啦,學生又唔係幫大學賺錢,佢地只係浪費緊納稅人供書教學嘅錢,去搗亂去佔領,仲憑乜嘢要話事?
事實係,〈香港浸會大學條例〉第15條(1)(i),有關校董會組成,「大學學生會當其時的會長,為當然成員.」學生會會長以全體學生嘅代表身分坐入校董會參與大學決策,包括選任校長,白紙黑字天日昭昭.當然,實際架構上,學生代表響校董會人微言輕,但係校董會有學生成員嘅原意,就係尊重大學生作為成年人響大學裡面嘅角色,佢哋唔再係對老師唯命是從嘅學子,而係獨立自主嘅學者.
有幾多屈穎妍女士嘅讀者知道,查過,諗過呢個咁簡單嘅point?定係總之鬧醒呢班無賴後生就值得去睇去share?
無知未必係罪,肯去學肯去睇,令自己唔再無知就得.
但係利用人哋無知去達到自己目的嘅就係人渣.講完.
大道之行也,天下為公,選賢與能,講信修睦.──《禮運.大同》


text:
你又有冇專注力唔夠嘅問題呢?
講到專注力呢個問題,唔知你喺讀書或者工作嘅時候又有冇試過出現以下嘅情況:
- 成日俾身邊嘅人事吸引到你嘅注意力
- 耐唔耐拎起部手機玩
- 會望住課本發呆,並唔係真係讀緊書
- 温書温咗冇耐就開始釣魚
- 成日都拖住啲嘢嚟做
- 提唔起勁讀書/工作
如果你有以上嘅情況,咁就需要馬上去改善啦!因為專注力唔夠容易分心呢個問題,會對你造成非常深遠嘅壞影響,今日就等GETUTOR香港導師總會同大家一齊探討一下呢個問題啦!
專注力差會有咩問題?
專注力唔夠係會對你造成非常深遠嘅影響.
- 做事冇效率
- 好容易覺得沮喪,明明眼見自己好似花咗好多好多時間都冇乜成效
- 因為容易分心,思考好容易凌亂,或者唔連貫
- 影響前途
以上係其中幾項最顯著嘅壞影響.試諗下你成日做做下嘢都會分心,咁又點會有效率?如果你係上司嘅話,又點會鍾意呢類下屬呢?所以改善專注力唔夠而令自己成日都分心呢個問題係非常迫切.
咁點算好?3招幫你提升專注力:
1. 選擇寧靜嘅環境
《孫臏兵法·月戰》曰:“天時,地利,人和,三者不得,雖勝有殃.“
同樣地,一個好地方絕對有助工作同讀書.根據我嘅經驗,一個安靜嘅地方就係一個好地方,例如圖書館,因為寧靜嘅環境有助我集中精神讀書同工作.
喺我讀緊書嘅時候,因為住宿舍,隔離左右耐唔耐都會帶朋友上嚟玩,呢個環境會令到我唔能夠集中精神温書.嗰陣時我無論係做assignment定係温書,都會特登行落圖書館或者自修室,就係鍾意環境夠靜,嗰道個個都係靜靜哋做自己嘢,喺咁嘅環境下可以俾我集中精神做自己嘢.
所以,我會話一個寧靜嘅環境絕對會有助你完成任何事情,喺你下次讀書/工作嘅時候,不妨試下揾個靜靜哋嘅地方,你絕對會愛上呢種工作環境!
2. 認清目標
另一個容易令人無法專注工作嘅原因係冇足夠動力,而唔夠動力好多時源於冇清晰嘅目標.當工作或讀書嘅時候冇一個好明確嘅目標,就會好似盲頭烏蠅咁,好努力去做但做嚟做去都好似冇乜進展,於是就會容易氣餒而缺乏動力.
要認清目標,就要了解自己目前有啲咩任務需要完成,例如工作上有啲係迫切需要完成,有啲咩冇咁趕;讀書方面有咩功課要完成,最少要用幾多時間温書,温幾多個課題等等.當你有一張明確嘅To do list,有一個明確嘅方向,就自然可以更專注咁向住自己訂立嘅目標走.
3. 熄數據
另一個好容易會令人分心嘅原因就係,好多時大家喺工作嘅時候都會不自覺咁樣攞起手機嚟玩:可能會係見到個朋友揾你想覆一下佢,覆覆下就不自覺咁分咗心;或者見到手機嘅Apps有通知彈出嚟心思思想睇下;甚或可能只係習慣地不自覺咁攞上手玩.
喺呢個情況,可以喺做緊嘢或者讀緊書嘅時候,盡可能咁去遠離電子產品,例如熄咗手機嘅數據,或者將手機放埋一邊唔好俾自己咁易拎到出嚟.咁就盡可能減少分到心嘅機會,但當然都係需要睇大家自唔自律同意志.
總結
如果大家都係好容易分心嘅人,就一定要好好改善呢一個壞習慣,千祈唔好俾呢個壞習拖垮到你嘅人生!


text:
煲呔曾早幾日出席立法會答問大會時,相信大家都留意到佢前面唔係擺住本裝滿貓紙,幾吋厚嘅「快勞」,而係iPad.佢仲驚死冇人知咁,尋日特登喺個人網誌重提佢出席答問大會時冇再用貓紙,又自圓其說話自己對政府所有政策嘅重點一清二楚,但喺個別數據同細節就唔一定可以「脫口而出」.佢又話喺答問大會用「參考書」係務實之舉,可以為自己每一句說話負責.
佢繼續自吹自擂,話改用咗iPad之後,已經將開場發言稿同參考資料儲晒喺部機入面,佢好享受電子產品帶嚟嘅高效,令佢喺議事廳裏面同議員互動可以更加暢順.講到部機有咁好,唔知仲以為佢收咗廣告費幫iPad賣廣告添.坦白講,有時如果數據真係太多太亂,用一啲方法提醒自己的確無可厚非,但從佢以往嘅表現嚟睇,幾乎可以肯定佢唔只記唔住數據咁簡單.
一樣被窒到冇聲出
之前都提過啦,煲呔曾連喺公開活動嗌口號都要睇貓紙,今次佢改用電子產品,相信都只係為咗掩飾自己記性差.好可惜,從佢用iPad嘅手勢同動作就可以知道,佢根本唔熟部機,即使有靚機輔助,回答議員提問時始終唔見得特別流暢,最後咪一樣畀議員窒到冇聲出!
原本用iPad呢一類「潮機」,對形象應該係有加分作用嘅,可惜煲呔曾只識東施效顰,最後咪又係得啖笑囉!貓紙就係貓紙,煲呔曾依家只係將一張張嘅貓紙換上高科技,電子版嘅「貓Pad」,唔同嘅亦只不過係呢張「貓紙」要用電啫!


text:
小說
小說(粵拼:siu2 syut3)係一種文學形式,一般描寫人物故事,塑造多種多樣嘅人物形象,但亦有例外.佢係擁有完整佈局,發展同埋主題嘅文學作品.而對話係唔係具有鮮明嘅個性,每個人物講嘅嘢係唔係有獨特嘅語言風格,係衡量小說水準嘅一個重要標準.
同其他文學形式相比,小說嘅容量較大,佢可以細緻咁展現人物性格同人物命運,可以表現錯綜複雜嘅矛盾衝突,同時重可以描述人物所處嘅社會生活環境.小說嘅優勢係可以提供整體嘅,廣闊嘅社會生活.
代表作改
歷史改
喺19世紀以前,東西方嘅小說可以話係獨立發展.
東方改
中國改
中國最著名嘅四大小說,分別有《紅樓夢》,《水滸傳》,《三國演義》同《西遊記》.
日本改
西方改
喺17世紀之前嘅歐洲,「小說(novel)」呢個字嘅意思其實係指小故事同長篇嘅散文之間嘅一種短故文學形式(相當於家陣所謂嘅短篇小說).例如,塞萬提斯《模範小說集(novela ejemplares)》係短篇嘅故事集,不拘泥於當時嘅散文形式,而創造出一種「新嘅故事敘述」.
另一方面,塞萬提斯所寫嘅《唐吉訶德(Don Quijote)》(1505-1515年)表現出作者嘅世界觀,同時亦呈現人物嘅成長同埋糾葛,心理嘅變化,同近代嘅作品一樣,佢主要嘅着眼點在於「個體」.因此佢被稱為「近代小說之祖」.因為同樣理由,笛福同佢創作嘅《魯濱遜流浪記 - Robinson Crusoe》(1719年)亦被普遍認為係「近代小說之祖」.
近代小說嘅起源,係18世紀喺法蘭西所流行嘅書信體小說(以信嘅形式或互通書信形式創作嘅文學).近代小說嘅發展,一般認為同18世紀以後英國,法蘭西等地中產階級嘅勃興息息相關.呢啲識字率比較高而且較為有錢嘅人成為其佢主要嘅讀者群,亦即係話,近代小說係因應佢獨特嘅需要而發展嘅.
分類改
小說嘅體系異常龐大,以唔同方式分類都可以分出唔同而且眾多嘅類別.
按篇幅分類改
短過短篇嘅小說完全合乎瞬息萬變嘅現代社會中生活忙忙碌碌嘅人嘅閱讀習慣.幾乎每日都可以睇到啲人為呢類小說賦予新名詞同埋新定義,例如極短篇,精短小說,超短篇小說,微信息小說,一分鐘小說,一袋煙小說,袖珍小說,焦點小說,瞳孔小說,拇指小說,迷你小說等,數都數唔晒,連專門嘅文學研究者亦好難如數家珍分敘佢嘅定義,一般人更容易混淆.
一般認為微型小說嘅篇幅應該係兩千字以下.因為題材通常係生活經驗嘅片段,因此可以係有頭無尾,有尾無頭,甚至無頭無尾.高潮放喺結尾,高潮一出即刻完,營造餘音繞樑嘅意境.由於比短篇更短,字句亦需要更加精練,題材可以見微知著嘅比較好.一個意外嘅結局雖然可以吸引眼球,但文章短得嚟都要有伏筆呼應,甚至同畀讀者意外相比,更應該重視帶唔帶到感動畀讀者.
平均字數一萬左右嘅小說會被劃歸短篇小說.喺佢特色中有所謂三一律——一人一地一時,亦即係減少角色,縮小舞台,短化故事中流動嘅時間.另外,雖然佢哋成日惜墨如金,但一般認為短篇小說都係要符合小說嘅原始定義,亦即係對細節有足夠嘅刻劃,絕唔係長篇故事嘅節略或綱要.
平均字數三至四萬嘅小說,一般來講係較容易成功嘅小說.因為對初學者嚟講,寫作長篇易陷入多數情節造成凌亂難收嘅困境,而寫作短篇唔係轉折太少而單調,就係轉折太多但就顯得擁擠.呢個時候考慮將原本嘅構想改成中篇係一個廣受推薦嘅建議.
字數在六萬字以上會被劃歸長篇小說.如果作者打算表現人生中常見嘅錯綜複雜嘅關係,就要寫咁大篇幅.通常就算筆調輕鬆嘅長篇小說,亦會有一個內裏嚴肅嘅主題,唔係就好易搞到零散或者冇晒組織.初心者寫長篇小說最需注意全局對主題嘅呼應,結構嚴密性,以及避免重複矛盾或缺漏.
按題材分類改
按流派分類改
按年代分類改
古代小說改
現代小說改
參考改
- 楊昌年(台灣師範大學國文學系),《現代小說》,三民書局


text:
疫情依然反反覆覆,外出食飯嘅意欲始終都受到影響.
特別係打邊爐,有時都係prefer喺屋企簡簡單單,街市買少少嘢,就可以整個火鍋,唔使出去同人迫,又唔使趕頭趕命10點前要返屋企.
之前曾經有一排,都會去唔同嘅火鍋店睇有乜特別Offer,例如寬巷子曾經有外賣六折,鼎王又有佢自已嘅特價set等等,基本上,睇你有興趣食邊一間.
始終個別火鍋店有自己嘅湯底同埋邊爐火鍋料,曾經有一排迷上外帶台式邊爐火鍋返屋企,呢排百業蕭條,當然要支持本地創作.
幾個朋友都推介過呢間尚上夏下養生雞煲,屋企簡單四個人,單點了半隻雞煲,加一啲特色火鍋料,咁就一餐.
同之前另外一間港式火鍋店一樣,包裝幾精美,而且都幾乾淨,以呢個價錢來講一啲都唔貴.
雞煲係主菜,攞咗返屋企,煮熱少少嚟食,味道非常對辦,唔算太辣,雞份量多而且都唔算細件.食完先加湯底打邊爐.
湯底有幾個選擇如新春開運奶茜湯,蕃茄二重奏健康滿分湯同開心麻辣辣辣激動蕃茄湯,個個名都好正,開運奶茜當然最精彩,就選呢個,點正法,你明的.
奶茜湯同辣雞煲,夾到不得了,一溝左之後,變左冬蔭公咁嘅味,香港芫荽黨朋友,一定要留名.呢個真心推.
芫荽餐肉餃係我覺得最特別,芫荽味當然強但係一粒粒嘅餐肉令到呢一個餃子口感係前所未有咁強,呢個配搭好有化學作用.
咖啡墨魚丸,又係奇作之一,愛咖啡嘅你,當你食食吓墨魚丸,突然間有一個濃厚嘅expresso喺口中徘徊,你感覺如何.
甜心墨魚丸,說穿了就係有焦糖喺中間做心,相對我喜歡咖啡墨魚丸多一點,呢個口味比較重,愛甜人士應該會瘋狂愛上.
媽媽不吃牛,出奇地,黑豚肉,竟然又大件夾好食.
蝦滑夠爽,相信無人說不好,只不過,相對細件左少少,不過蝦滑上灑滿蟹籽,總算加添返少少分數.
除了火鍋料以外,試吓小食,點了滷水鴨腎,夠入味,幾好食,估唔到一間火鍋店做滷水都做得算出色 .
鮮淮山和雲耳,相對冇乜技巧,不過都幾新鮮.
最後推薦的芫荽煉奶煎蛋卷,蛋和煉奶芫荽原來可以有個咁有趣嘅combination ,食埋呢個點心,我絕對相信呢度嘅負責人應該都係芫荽黨嘅朋友.
我唔夠膽百分百肯定,但至少芫荽黨嘅黨員來到這裏火鍋一定滿載而歸.
尚上下夏 - 養生雞煲火鍋
尖沙咀山林道23號地下


text:
啱啱過咗新年,係咪一日五餐,宵夜都唔忍口呢!忍唔到口食宵夜都要食得健康,咁先可以FIT住過新一年,等小編介紹三樣臨瞓前一個鐘食都唔怕肥嘅食物你知啦!
1. 蕃薯
由於蕃薯含有複式碳水化合物,唔單止可以飽肚仲可以幫助入睡.除此之外,蕃薯含有豐富嘅鉀,可以幫助放鬆肌肉,可以令到瞓教嗰陣得到真正放鬆,第二日起身都唔會攰!同埋蕃薯可幫助血糖穩定,令脂肪難以形成!咁就可以安心食用啦!
圖片來源:bantinginireland
2. 奇異果
奇異果含有豐富嘅營養,如抗氧化劑,類黃酮,胡蘿蔔素,花青素,葉酸和褪黑激素等等!以上所有都可以促進入睡,喺瞓前一個鐘食就最好,而且一個奇異果只有50卡路里,咁就好瞓之餘又唔怕肥啦!
圖片來源:fruitrunner
3. 車厘子汁
好多人臨瞓前都會飲返杯酒,覺得易瞓啲,但其實會影響睡眠質素.咁不如轉飲車厘子汁啦!佢可以幫你增強褪黑激素,會令你覺得眼瞓,提升睡眠質素,而且車厘子每份只有半克脂肪,絕對係減肥之選!
圖片來源:cocinadelirante
想食車厘子,但又唔想逐粒吐核,咁榨汁就係最好嘅選擇!唔駛驚榨車厘子汁麻煩,只要用筷子插入去,就可以去核,再將佢放入 Konstar 嘅手動原汁機,攪一攪就飲得,仲可以保留車厘子最大嘅營養價值!
產品來源:Konstar Group
相關文章:
冷壓果汁相繼出事!點先飲到真‧果汁?
片裝芝士原來係假芝士?教你分清真假芝士!
食肥肉吸脂肪反而減肥?你相信生酮飲食法嗎?
EDITED BY CLASSES


text:
今日嚟到旺角一間幾特別嘅餐廳食晏!連個店名都已經夠哂特別-「神經餵飼」
一家好有文青氣息嘅餐廳!食客大部份都係青年人後生仔,就睇吓佢D嘢食可唔可以餵飼我神經味覺先!
門口放着好多綠色植物,令整個環境都很清新很舒服
內裡的環境裝修很非常靚!對於我呢種「木控」就更加情有獨種啦
今日係星期六所以就冇Set Lunch Menu,唯有散叫!每款食餐價錢大概$70-$90都真係唔平
我最鍾意係呢塊玻璃餐牌!
我哋選擇咗坐樓上雅座
上閣樓係要除鞋!原來因為上層全係坐地下
閣樓只係放着幾張小木枱
另一邊就擺放住好多唔同文藝單位寄賣的產品
餐具全係自取,自己招呼自己!就連落單都要自己行番落去同埋要先俾錢
呢幾個寄賣單位都係位深水埗旺角附近一帶
令成間餐廳唔單止有竹
兩個嘢周圍爬嚟爬去又捐枱底又走上張籐梳化,真係十足十似隻馬騮
上到嚟影咗咁耐終於肯坐番低睇吓食咩!
媽咪同芊芊幫手去落單俾錢,我同哥哥就坐喺度等開飯!
生薑洋葱豚肉丼$82 + 京葱露筍牛柳粒丼$85
賣相不錯,食落都幾好味!有薑葱香同埋牛柳粒好林,豬肉配合調味汁都好開胃!
Photo by CANON 5D Mark III, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 8分
呀劍評語: 食物質素普通不過不失!因為價錢都偏貴,所以覺得有點唔抵,都係食環境食氣質.同埋侍應的態度都係偏一般,始於係年青人主理,所以全部都係木口木面冇表情!


text:
,今日就嚟找數
之前出story問過大家對engine呢科有咩問題,今日就嚟找數,解答返同學仔嘅疑問啦!
,今日就嚟找數
,今日
,今日
Engine簡介
,今日就嚟找數
係揀科方法方面,好似CU咁,同學仔可以選擇JS4401工程學,可以先係Year 1初步了解工程學既基礎,再去選擇主修科目,但有啲範疇唔包含係JS4401,而係排jupas嗰陣就直接選定,例如JS4434電子工程學,JS4460生物醫學工程學,JS4462能源與環境工程學等;而PolyU就無「綜合」工程學,係jupas嗰陣就要選定主修啦!(詳情參考各院校工程學課程既整合圖啦!)
,今日就嚟找數
,今日
Engine要讀好多Physics?
,今日就嚟找數
普遍大家覺得Engine會牽涉好多Physics,令到有啲同學仔對Engine都卻步!但事實並唔係每一科Engine都要讀到好多physics㗎.例如電機工程學同航空工程學就會涉及多啲Physics,而生物醫學工程學就會用得少啲Physics.
,今日就嚟找數
但基本上所有Engine 科成日用到數理,所以高嘅數學能力十分重要.如果同學唔鐘意數學嘅話,揀Engine之前就要三思啦〜
,今日就嚟找數
,今日就嚟找數
,今日
Engine出路
,今日就嚟找數
以Engine最出名嘅土木工程嚟講,出路都有好多㗎〜無論私人企業定政府,都有唔同嘅工程項目,除此之外,仲可以係顧問公司,承建公司,發展商等地方就業,或者返大學教書.
另外,政府每年都請見習工程師,唔單止比你親身體驗工作內容,仲會提供全面嘅培訓!做完見習工程師再去考牌,仲好大機會入返政府做公務員!
,今日就嚟找數
有同學仔問到:「做工程師係咪好辛苦㗎?」大家係咪以為做工程師=日日落地盤日曬雨淋呢?其實工程師又唔一定要經常落地盤嘅,主要睇返你既崗位,技術主任,監工可能要多啲落地盤考察,但工程師都有好多文書工作要做,要喺office坐陣㗎!
,今日就嚟找數


text:
8 NOVEMBER 2014(SAT)
今晚原本要去踢足球,不過因為落住毛毛雨關係,所以都唔敢帶小小豬去上堂,怕冷病到時就麻煩啦.
不過留係屋企都有其他節目,就係同小小豬親子廚房整光波曲奇啦~
其實我一向都好少整曲奇,因為知道無論我點整,都一定冇出面街買嘅咁好食.
不過上次係我焙焗店上貨時,見到有包曲奇預伴粉,見到好似好簡單,最好就係唔洗加雞蛋,所以就買左一包嚟試吓同小小豬一齊整啦!
先預備100g牛油~
之後用熱水坐溶牛油~
準備溫水20g~
將預伴粉倒入碗內~
將水加入然後慢慢拌勻~
牛油分三次加麵份中,要慢慢拌勻呀~
完成的麵團就可以放入雪櫃雪大約半個鐘~
雪完之後,就可以將麵團碌平~
然後就可以吸圖案啦~
最後放入光波爐以220度焗20分鐘~
出爐啦,不過始終光波爐同焗爐係焗曲奇方面都始終有啲出入,加上我又眼睇得唔夠快,結果有少少燶左添~
雖然係燶左少少,不過小小豬係小小豬親手整嘅,所以都要品嚐吓啦(當然燶嗰啲就唔會俾小小豬食啦)~
其實啲曲奇個味都唔差,所以都唔算係失敗,剛剛合格咁啦,不過大肥豬已經叫左我下次都係整返蛋糕...芝士波波嗰啲就算,叫我唔好再整曲奇哦,真係俾大肥豬激C呀!
不過,我覺得同小小豬嚟親子廚房食都唔係最重要,係整嘅過程小小豬嘅投入同參與度先係最重要,所以我都唔會理大肥豬講咩,總之有好玩得意嘅嘢食,我都會繼續同小小豬親子廚房一番呀!


text:
(治玄奇說)食咩先有益? 咩叫虛不受補?-納百川
每個醫師總會俾病人或者親戚朋友問過:「廣告介紹xxx產品好有益,yyy產品可以有病醫病,冇病強身,我食唔食得?」又或者大家間唔時都會聽到「食多啲生果有益呀」,「一日要飲八杯水」之類.以上種種,其實全部都係建基於「想身體更加健康」呢個出發點,但其實咩先叫有益呢?呢個就要講返唔同醫療系統認識人體有唔同角度去講返先喇.
好多時大家都有種概念混淆,往往將西方營養學同中醫學混為一談.營養學入面,會將食物成份分析,再將佢發揮於人體入面嘅原理去做為理論,從而歸納出咩食物有益.中醫學雖然都會有四氣五味等方法去認識食物,但講到尾某種食物對某個人有冇益,係以「人」作位主角,食物係要配合返個「人」先可以起到適當作用.
舉個簡單例子,如果有Sales同你講:「羽絨可以保暖,係好嘢嚟呀!」你會唔會第一件事就買?首先我哋要諗:羽絨係咩情況之下係好嘢?係天氣凍.如果三十幾度,同你講羽絨係好嘢,你都會覺得唔適合吧.道理其實一樣,對中醫學而言,冇嘢係絕對有益嘅.所以人參係咪好嘢?對氣虛嘅人嚟講,可能係(都係要視乎返病人嘅情況),但如果本身已經係氣血壅塞不通,再食大補元氣嘅人參落去,氣血會更加阻塞,加重身體本身不適證候.
好多人覺得有益就等於補,所以食補品就有益,但係轉個頭去見中醫診所求診,又會同醫師講:「醫師我唔補得嘅,一補就會上火,我虛不受補嘅.」其實呢句說話背後原理唔係咁簡單.補氣又係補,補血又係補,補陽又氣補,補陰又係補,甚至乎可以再拆細,補肺氣,補心血,諸如此類.究竟話自己唔補得嘅,又知唔知自己點解唔補得?再者,幾年前食補品會上火,係咪代表今日又唔得呢?
講到尾,病人入得診所求診,醫師就係要憑診斷能力,理清病人成個疾病係點樣發展,背後成個機理係點,從而決定用咩方法去為病人醫病,亦即係「辨證論治」成個過程.如果覺得病人係需要清心熱嘅,咁就算苦如黃連,都可能會係「有益」,但如果病人本身係極度虛寒,同樣用黃連,就會變成「有害」.
咁再講講何謂虛不受補,同埋係咪真係咁多人真係虛不受補呢?真正嘅虛不受補,往往係由於身體極其虛弱,就算再用方向正確嘅補藥,但病人身體已經完全冇辦法再因應藥物去補充到需要嘅氣血.而好多時大家覺得自己嘅虛不受補,往往係因為方向錯誤,例如陰虛病人,本應服用滋陰生津嘅藥物,但誤服溫補陽氣嘅藥物,令自己陰氣更傷,就好似本身身體已經唔夠水,你再加大把火,咁自然就會出現更多唔舒服嘅表現了.
所以我成日強調,要用藥,第一,先要了解自己身體情況係點,第二,對藥物有充份認識,二者缺一不可.唔識嘅情況下,食完舒服咗係好彩,食完唔舒服係合理.
圖: 互聯網


text:
成像光學系統
成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統成像光學系統
案例展示
-
- 成像光學系統3
-
- 了解更多
-
- 成像光學系統2
-
- 了解更多
-
- 成像光學系統1
-
- 了解更多


text:
「管理」
好多時出嚟做嘢都需要學有關管理嘅知識,不論管理團隊或者客戶都有唔同嘅技巧.當然至於管理公司就更加係一個好深奧嘅問題.過去曾經係大中小型嘅公司都有工作過,而唔同規模嘅公司嘅管理方法都有唔同.所以綜合以往嘅經驗,真係好睇唔同情況而作出唔同嘅管理方法,因為無話邊一套方式一定有效,事關每間公司都有自己嘅文化,唔可以一本天書走到老.
「團隊」
其實我依家都重係度摸索緊點樣先至可以有效咁管理團隊.當然作為一個帶領團隊向前行嘅人要知道幾時要用乜嘢嘅管理方法.而我一直深信只要達到目標完成工作,唔好太過干預團隊自己成長喺一個唔錯嘅方法.因為管理學問亦會隨著時間改變,所以好多時舊個套唔再識用.反而自由咁讓團隊自己建立自己嘅模式,效果有可能更出乎意表!不過如果方向完全錯晒嘅話,當然要糾正啦!
「派系」
管理學我一般都會分為兩派,理論派同實踐派.咁其實邊派好?我個人認為係實踐派係比較實際,而且團隊嘅大細亦都有唔同.老實講有時覺得自己嘅管理能力有少少生鏽,因為團隊唔係話好大,而且好多時大家都係度向前衝,所以回頭一看好多野都甩甩漏漏.當然業務行先,但係如果內部繼續唔整理嘅話,相信到最後會變成火燒後欄,問題會越嚟越嚴重,所以希望真係可以停一停整理咗先再向前行.


text:
《好客之都,關愛大眾》
港鐵近黎負面新聞咁多,形象開始低落,梗係認為搞多幾個關愛座對於企業黎講,係表示對社會既關心同埋責任啦.佢地一定係咁諗.
現實D講,用關愛座既針對人士,不外乎係長者,大肚婆,照顧細路人士,傷殘同埋攜帶大型重物既人.其他人就算中左七傷拳,內裡吐血,表面無事,但都唔可以侵犯關愛座聖域,否則網上一輪口誅筆伐,人生隨時玩完.睇唔開既就了此殘生,你都唔好話係一個咁扭曲既世界入面,呢D會係小事.
觀乎依家關愛座已經唔係成日有人坐,香港出生率全世界接近最低,所以大肚婆唔會BENEFIT好多.我相信依家既位既數目,亦足夠讓傷殘有餘,因為佢地應該係TOP PRIORITY.換句話說一係就無人坐,俾老人,一係就俾攜帶大型重物行李既,即係旅客居多.咁再諗落去,呢個一定係大趨勢黎既,香港的確係愈黎愈多老人同遊客呀嘛.佢地無算錯死草既.而老人仲有兩蚊搭車,政府補貼(即係你).鼓勵多D老人家搭港鐵,真係無壞.
成件事係理直氣壯架.遲D咪真係索性全部都變關愛座囉.反正一開始用紅色,就已經講到明警告你地班人咪亂坐,隨時坐左都會出事.一係你就易容或者日日拎住士的出街囉.
好客之都呀嘛.銀髮經濟呀嘛.你地年青人呢堆,係乘客群入面係小眾渣,邊個得閒理你地呀.唔該.


text:
一年容易又過去,暑假話咁快差唔多又嚟.首先同考完 DSE 嘅同學仔講聲「辛苦晒」,而家係咪諗緊三個月流流長有咩可以做呢?相信唔少同學都會諗住搵份 Part time / 暑期工/ 兼職工作返吓,如果你都係一份子,咁 AfterSchool
呢篇文就幫到你啦~
Photo by Scott Graham on Unsplash
首先講吓呢三個工種嘅相同之處.相比長工 (全職),佢哋嘅工作時間通常都會比較短.
兼職通常返全職時間嘅一半,即係一個星期可能返一至三日,一日返七至九個鐘;亦都有啲 Part time job 係一個星期返五日,每日返四個鐘.兼職每星期返嘅鐘數雖然唔多,但係相比臨時工或者暑期工,通常都會期望你長期返.
暑期工,即係 Summer job,顧名思義就只會需要喺暑假期間返工,唔會預你需要長期返.暑期工可以要求你好似 Full-Time 形式咁,一星期返足五日,又或者兼職咁返一半時間.
臨時工,又稱短期工作,炒散,相對暑期工同兼職嚟講,返工時間更加彈性:可以喺同一個時期返足幾個全日,又或者每星期返一日.臨時工通常會返展覽或者 event,例如動漫節,書展.呢啲情況公司需要大量人手喺某啲日子幫手,所以會聘請臨時工.
兼職同暑期工通常都會需要面試,有時候面試會超過一次.
返工前或返工第一日,公司有機會同你簽返一份一式兩份嘅合約,公司同自己都會 keep 一份
臨時工有時係話請就請,唔需要簽約或特別面試.因為唔少臨時工都急住請人,可能喺今個星期,就會搵下星期返到嘅人,或者誇張啲嘅:今日報工,聽日即返.
薪金方面,有啲公司嘅兼職會用現金出糧,或者銀行過數.
Photo by Sharon McCutcheon on Unsplash
相信好多中學生考完 DSE ,都迫不及待想試吓返學生兼職賺錢嘅感覺.賺完錢又可以買自己鍾意嘅嘢.同朋友出街,慶祝或者食飯,都可以唔使用父母嘅錢,體驗吓日後出社會全職工作嘅感覺,相信大家都會體驗到父母日日返工嘅辛勞.
一般學生兼職或臨時工,例如康文署圖書館文員,咖啡店店務員或戲院文員,一個月都有 $3000 - 4000 嘅薪金.不過當然就要視乎你返得多唔多啦!到時就可以用呢筆錢去 Cover 返平時一日三餐嘅錢,或者買吓鐘意嘅嘢,甚至儲起佢都得!
Photo by Michael Longmire on Unsplash
相信大家 DSE 作文都用過「Broaden our horizons」呢個 Phrase,但你又知唔知 DSE 後兼職工作都可以拓闊你對金錢嘅認識?
無錯!當你辛辛苦苦攞到第一桶金,如果唔好好計劃理財,就只會成為「月光族」:個個月都洗錢洗到一蚊都無剩;而且,當你發現要好辛苦兼職工作幾個鐘,甚至一日,先可以俾得起一餐放題... 相信喺短期兼職或者暑期工裡面,你買嘢或者消費之前都會三思,真係有需要先去買,唔會再做「感性消費者」.
Photo by Headway on Unsplash
作為啱啱考完 DSE 嘅中學生,你可能仲未對交際溝通有足夠認識.但考完 DSE 返學生兼職絕對可以令你嘅待人處事能力更上一層樓!
無論你返兼職,暑期工定臨時工,你都 Take up 咗一個責任,而你絕對可以從呢份責任入面學到好多!例如做事要有交帶,準時報更,唔好無故唔返工等等.可能你同同事嘅做事方式有啲分別,但都可以學習點樣相處先至會係最合適!
呢啲寶貴經驗,真係好難從書本課堂上學翻嚟,考完 DSE 嘅你,一定唔好錯過返兼職工作嘅機會啊!
如果以上嘅好處已經可以令你好想試吓返 Part-time 暑期工,咁你就一定要留意啲暑期工陷阱!
相信大家都有睇過新聞,都有見過有啲公司會拖糧,甚至欠薪!有啲人知道中學生未返過工,未有任何工作經驗,為咗壓低成本,會特登拖低嗰薪金.有時候仲會好大機會唔小心搵到「伏」工,返工之後唔出糧或者拖糧.
你可能會問,網上面全部嘅工都話請大學生嘅?咁係咪無機會返工喇?當然唔係啦,中學生完 DSE 兼職嘅選擇其實都好多.中學生因為經驗唔多,同時未有主修或者副修,所以會傾向選擇零售服務業或者飲食業嘅工作.
快啲睇睇有咩工種同學仔可以考慮㗎喇!
Photo by Hannah Morgan on Unsplash
主要工作:係負責店舖日常運作同銷售,包括
- 收銀
- 執貨
- 處理貨品陳列
- 留意店舖存貨
- 定時向經理反映貨存情況
- 確保貨場陳列整齊同埋擺放嘅貨品整齊美觀
- 有時要負責店舖整潔同埋顧客服務
要求:一般無特別要求.
適合:鍾意同人溝通,參與團隊合作,想試吓提供客戶服務.
做兼職店務員可以畀你訓練自己面對顧客嘅技巧,同埋提高自己嘅溝通能力.
Photo by Nana Smirnova on Unsplash
主要工作:負責收發貨物,包括:
- 服裝零售倉務
- 執貨
- 上架
- 處理退貨
- 跟單執貨
- 將預備出貨嘅貨品整齊排列,分類同埋入箱.
- 有時需要用手動唧車去搬運貨品,
- 按照倉務主管嘅安排完成工作.
要求:通常無學歷要求同唔需要有工作經驗.中三程度就可以.
適合:有責任心,勤奮,有一個良好嘅工作態度
如果自問辛苦耐勞,又夠力搬貨,就不妨嘗試吓應聘兼職倉務員同兼職理貨員.唔好睇小呢份學生兼職啊!因為你會發現原來執貨要好有系統先得,不知不覺間,自己就會變得更加 Organised 啦!
Photo by Nafinia Putra on Unsplash
主要工作:協助餐廳日常運作,例如:
- 負責店舖樓面運作同清潔
- 提供優質專業嘅服務俾客人
- 幫客人點餐落單
- 提供相應服務
- 去水吧幫手,傳菜,擺設
要求:識講流利廣東話,有一般英文同埋普通話能力,識讀寫中文.無特別學歷要求,有啲會要求中五學歷
適合:有禮貌同埋守時,情緒管理,唔怕辛苦
做 Part time waiter 除咗可以鍛煉自己嘅交際同溝通技巧外,仲有機會學到煮食竅門.因為會面對客人嘅要求,所以情緒管理亦都可能係你其中一個得著!
Photo by Benjamin Dada on Unsplash
主要工作:一般文書工作,例如:
適合:想試吓喺 Office 辦公室工作嘅滋味嘅你
坐 Office 冷氣房睇落好簡單,但其實當中嘅苦與樂都係要等你做過先知!如果遇到好嘅上司同事,仲有機會學到佢哋點樣高效率處理文書工作,相信對日後無論係返學定工作,都獲益良多啦!
唔識打字點算好?而家立即學速成:
Photo by NeONBRAND on Unsplash
除咗以上嘅工種之外,你其實仲可以考慮試吓做補習老師架!
主要工作:負責教授小學嘅課後輔導班,同埋...
- 跟進同指導學生做練習溫書
- 同家長溝通
- 跟進相關課程嘅查詢
- 同家長匯報學生嘅學習情況同進度
- 保持課堂紀律
- 預備教材
唔想去補習社嘅話,你都可以上網搵吓做1對1補習老師嘅機會.因為網上都有唔少1對1補習老師配對平台.你可以嘗試挑戰 apply 睇吓有無機會幫其他學生補習.
要求:通常中學畢業,某幾科成績較好.
適合:有耐性,有責任感,有愛心
唔識點搵補習學生或者唔知邊度睇兼職招聘資料?睇埋落去你咪知咯!千奇唔好錯過啊!
Photo by Eric Rothermel on Unsplash
唔少人都會用以下幾個比較可靠嘅學生兼職招聘網站,有興趣嘅你可以試試用佢地嚟搵短期學生兼職,臨時工或者暑期工.你都可以使用其他網站去搵工.只需要搵「兼職招聘」或者「暑期工招聘」就會出現好多選擇,例如:
補習行業一啲特別嘅搵工渠道:
如果唔想俾人收中介費,或者想快啲搵一啲炒散,Part time或者臨時工,Facebook 群組都係一個選擇,因為當中會有唔同公司定期發送兼職招聘嘅 Posts,例如:
如果你都係覺得網上搵工嘅過程好繁複同漫長,你可以嘗試吓用兼職招聘 Apps,通常細公司會將短期工作,長期 Part time 甚至炒散嘅招聘資料放上去,仲會提供申請服務.例如:
喺出糧安排上,考完 DSE 嘅學生一定要留意出糧嘅方式同時間,例如想返兼職工作嘅要清楚公司出糧係用月薪,日薪定係時薪計算,同埋確認出糧嘅時間.有啲短期兼職,或者臨時工,都會用日薪,現金出糧.份份兼職出糧方式都唔同嫁,所以一定要問清楚!
喺工作時間上,記得要同公司 Confirm 工作職責同工時,保障自己嘅利益,仲可以睇睇自己可唔可以 Handle 到工作範圍,又或者工作係咪自己想做嘅.確認好曬啲資料同責任之後,先至好返兼職暑期工啊!
Photo by Domenico Loia on Unsplash
唔知大家會唔會擔心招聘兼職嘅公司造假,又或者係「黑店」?其實,喺互聯網嘅幫助下,只要做得多資料搜集,就可以避免中伏~ 以下有幾個建議俾你哋參考:
- 盡量搵「聽過呢個名」嘅公司.因為出名嘅公司至少都有返相應規模同埋清晰嘅程序,喺見工同埋請你果陣都會同你簽約,有多啲保障~
- 上網睇吓係咪真係有呢間公司先,然後再決定係咪真係應聘或者面試.
- 同可信嘅人講,有咩問題出事都有人幫手,或者可以陪你一齊見工添!
Photo by M. Braueron Unsplash
喺服飾上,一般嘅兼職,例如兼職店務員,倉務員等等,都無需要著 Formal Dressing,最多都係著 Smart Causal
就可以.但如果想見兼職文員,可能就要著得 Formal 啲
,不過都要視乎公司嘅服務同背景
!如果唔太肯定,記得要 Email 或者打電話問清楚啊!
喺面試準備上,一般公司面試官都會有幾個問題想問:
- 請你用1分鐘 / 2分鐘自我介紹(通常以廣東話自我介紹,但如果想有充足準備,或者係 in 兼職店務員嘅話,不妨準備埋英文同埋普通話;可以簡單介紹自己,點樣稱呼你,同埋點解你會想做呢份工/入呢間公司)
- 知唔知呢份工嘅工作範圍?(公司想睇吓你係咪真係知道自己嘅責任,以免入職之後發現工作性質同期望嘅唔同.
- 你覺得自己點解會勝任呢份工作?(公司想睇吓你有咩優點/性格特質符合呢份工嘅要求)
- 知唔知最近公司有無搞咩活動/最新產品?(公司想知道你有無事先做定功課,知道公司嘅服務產品.)
大家記得一定要準備好先去面試,唔係嘅話就返唔到自己想返嘅學生兼職嫁喇!
P.D. 希望大家都可以搵到自己鍾意嘅工,過一個充實嘅假期!
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
先講吓點樣避開個跌市(因為六月尾嘅時候本來仲係睇好,點解突然之間清晒醫療科技,再買埋7500).簡單啲來講,其實大市同埋每一隻股票,喺我認知嘅基本面入面,有一個合理同極端嘅估值範圍,當極端嘅估值都跌破,就應該出現「something more than that」嘅基本面改變,我會跟住受影響嘅股票同行業去大膽假設背後有乜嘢我未知嘅基本面變化.
咁上星期見到政府打壓嘅力都好強,而且冇乜托市嘅意欲,所以就估有冇機會係金融戰,但其實都只係透過表面現象「猜想」背後嘅動機.當背後嘅原因開始清晰,雖然假設嘅動機唔完全正確,但至少避開咗VIE模型,中概股,高估值增長股嘅跌幅,同埋買入左有機會啱趨勢嘅股票.
至於大市嘅睇法同埋近排嘅操作:其實當政府開始托市之後,我發現「金融戰」嘅估計錯咗,所以就平哂所有7500,食咗二千幾點就算(雖然上一篇文仲係講緊strong hold⋯但因為大市向下既conviction變咗,所以好快就flip hand),倉位亦都瞬間提升到四成幾:手頭上都係電動車,太陽能,A股ETF,增長行業龍頭,硬科技
有唔少人認為呢個反彈係「最後嘅逃生門」,我覺得一半一半.跟返上一篇文嘅思路,未有盈利嘅軟科技增長股真係有可能係「最後嘅逃生門」;但一啲有盈利嘅增長行業龍頭,有可能被殺錯估值(例如藥明生物),造成買入機會,但未來股價嘅爆發力可能減弱左;反而「硬科技」嘅估值多咗好多幻想空間,今日一開市已經見到資金追入.幸好先前追入嘅股票,雖然經歷咗500點嘅調整,都高於買入價.
行業方面,有專家認為醫療同消費嚟緊有機會被打壓,所以要開始小心;汽車方面,開始諗緊比亞迪(1211)呢啲擁有「硬科技」嘅公司會唔會做得比經銷商好;我甚至諗緊若果開啟「德國模式」,騰訊同阿里被持續打壓,傳統金融業可能有機會番生.話時話,我而家最重倉係濰柴動力(2338),已經入咗兩注,睇埋業績會唔會入最後一注.仲有,北水南水所買入嘅股票同以前唔同晒,大家可以留意下.
最後,我而家就係觀察緊第二隻腳嘅情況,正如之前「特斯拉閥」嘅比喻,升幾多其實我唔係好理會,反而係調整嘅時候係唔係有秩序更加重要.若果第二隻腳企得穩,我先考慮將倉位再推過四成.現時我最擔心嘅係中美兩邊嘅十年期債息不停向下,好似開始有啲risk off嘅機會,有人話嚟緊變種嘅delta喺嚟緊兩三個星期有機會衝擊市場,我哋拭目以待.


text:
音樂文青變劇集歌之父 何哲圖由廟街唱片SALES變唱片公司CEO
自從TVB宣布由曾志偉出任副總經理,負責睇住綜藝節目,外界就傳本來主理呢一瓣嘅助理總經理余詠珊(Sandy),同埋佢老公,TVB旗下星夢娛樂嘅話事人何哲圖(Herman)都會失勢.果然尋日TVB公布,Herman已經辭職做埋今個月尾,余詠珊就轉為業務發展,而曾志偉就一次過「擸」晒兩瓣!
早喺志偉埋位嗰排,已經有消息會搵前TVB「橋王」何麗全同四大唱片公司破冰,務求扭轉過去幾年「星夢幫」壟斷TVB頒獎禮嘅局面.何哲圖創立嘅星夢娛樂,向來被人詬病淨係識做劇集歌或者翻唱歌,不過有份做呢堆「魚蛋歌」嘅Herman,原來曾經係個聽ROCK嘅文青!
Herman幾年前接受專訪,提到音樂同成長經歷.當年佢係名校男拔高材生,學校搵佢帶管弦樂團,但係十幾歲讀中六嘅Herman沉迷英倫音樂,為咗聽多啲歌,居然自己走去英國讀書.仲要係拎個飯煲幾件行李就飛,去到先搵學校,課餘去餐廳打工賺錢買唱片睇show,即使整親腳都要叫朋友抬自己上火車出倫敦睇show,好熱血.
本來文青Herman喺英國讀大學,但係家境有變要返回現實.返到香港Herman繼續沉醉音樂世界,去廟街唱片鋪做Sales,兼職寫樂評.後來入TVB做音樂節目資料搜集,又喺商台開咪主持音樂節目,介紹西洋另類音樂,亦會同本地音樂人交流,會同黃耀明黃家駒食飯傾音樂話題.
後來嘅Herman被外國唱片公司睇中,加入香港分公司幫手做中文歌,包括喺同TVB不和嘅華納及EMI做過總經理.1998年試過退休,但係有日行唱片鋪發現銷量榜冠軍竟然係麥兜,於是有衝動重操故業,並且做勻多間本地公司.2010年創立星夢前身嘅星煥國際,未成為TVB旗下之前,歌手陣容有「巨聲幫」嘅許廷鏗,胡鴻鈞,唱得嘅有關心妍同鄭欣宜,又有謝安琪同農夫呢類本身有人氣嘅單位,亦都試過以project形式同LMF出碟,其實幾多元化.
做過咁多市場主導嘅歌,但係私底下嘅Herman仍然聽非主流音樂,佢認為歌唔應該分係咪大路,最緊要好聽.佢又覺得曾經係星煥歌手嘅鍾嘉欣唱歌有感情,而且賣得好,證明能夠打動人.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可即時換領限量新人禮,立即下載!


text:
巴塞隆拿足球會
巴塞隆拿位處西班牙大城市巴塞隆拿,早響第二次世界大戰之前,已經同皇家馬德里有牙齒印.佢贏過廿幾屆西班牙甲組足球聯賽冠軍.歐冠盃巴塞隆拿要等到1991年至第一次贏得,2006年,2009年,2011年同埋2015年再贏多四次.
佢嘅主場係魯營球場,可以容納多達99,354人,係全歐洲最大兼全世界第三大足球場,踢法以地面足球為主,現時被外界視為球壇中史上最強,又名地上最強球隊.
歷史改
早年時期改
巴塞隆拿嘅誕生其實喺源於一位叫胡安·甘珀(Joan Gamper)嘅瑞士企業家,佢後生嗰時曾經效力瑞士球會巴素利兼擔任過球隊隊長,雖然退役後決定從商,但佢仍然冇忘記足球呢一項體育運動.有一次因為探望佢嘅親戚而去過西班牙巴塞隆拿,之後因為工作關係而決定留喺巴塞隆拿發展,嗰陣時足球喺西班牙國重未普及,作為前足球員嘅甘伯立志喺巴塞隆拿成立一支足球隊,希望能夠將足球運動推廣畀巴塞隆拿市內以至西班牙全國各地.1899年10月22號佢從雜誌中刊登一個廣告招募足球員,由於當地人對足球運動仍然係一無所知,最終喺11月29號搵到來自瑞士,英國同埋幾名加泰隆尼亞嘅熱心人士合共十一位球員加入球隊,成員包括:Gualteri Wild,Lluís d'Ossó,Bartomeu Terradas,Otto Kunzle,Otto Maier,Enric Ducal,Pere Cabot,Carles Pujol,Josep Llobet,John Parsons及William Parsons,喺嗰一日巴塞隆拿足球會就宣佈正式成立.
佢哋首先喺太陽健身房(Gimnasio Sole)為球隊進行首個會議,會議包括選出球會會長同球隊名等等,會長一職決定由當地嘅加泰隆尼亞人Gualteri Wild出任,而球會就命名為巴塞隆拿足球會(Foot-Ball Club Barcelona),球會名採用英文格式而唔採用西班牙文嘅原因係參考當時幾支西班牙著名嘅球會,包括皇家馬德里同畢爾包呢兩支由英國人成立嘅足球會.球會會徽採用同巴塞隆拿市一樣嘅徽章圖案(即係左邊喺白底加上紅色十字,右邊係紅黃色直間條),以表示加泰隆尼亞嘅關係,而波衫就參考甘伯嘅前度球會巴素利嘅波衫顏色,左邊嘅深紅色而右邊嘅藍色,將藍紅色兩種顏色喺中間分開,甘伯只係將兩種顏色對調,作為巴塞隆拿嘅創會波衫.
球會特色改
巴塞隆拿除咗擁有足球隊之外,亦都有籃球,手球,滾軸冰球同埋棒球組成隊伍參加賽事,而且多次奪得國內聯賽冠軍.另外球會喺其他球類運動仍有好多方面發展,包括女子足球,橄欖球,女子籃球,輪椅籃球.巴塞隆拿足球隊嘅青訓系統-拉馬西亞足球學校(La Masia)都係歐洲翹楚,出產眾多優秀球員.
巴塞隆拿基於球會嘅傳統,佢哋喺歐洲大型球會當中少數禁止將贊助商嘅商標展示喺波衫心口嘅球會,球會覺得波衫上紅藍間條喺加泰羅尼亞嘅象徵,因為心口廣告會破壞紅藍間條,所以多次拒絕豐厚嘅贊助費,以佢波衫所屬製造商Nike最為爭議,但2005年開始球會官方批准將一間地方電視台TV3展示喺波衫左邊衫袖上.球會喺2006至07年球季為慈善破例歷史性首次喺波衫印上聯合國兒童基金會(UNICEF)標誌,並且將球會年度收益嘅0.7%畀聯合國發展千禧年發展目標計畫.喺2007年國際足協年度頒獎禮當中,巴塞隆拿因而獲國際足協當選成為年度公平競技獎,成為首次得到嗰個獎嘅足球會.
巴塞隆拿一直打出命為Tiki-taka嘅足球風格,即喺利用一群身材矮小但擁有出色技術同控球能力嘅球員進行長時間控球同埋短傳配合.近年嚟巴塞隆拿取得嘅一系列成就被認為喺長期貫徹堅持呢種打法嘅成果.
球會榮譽改
球會近年成績改
現役球員名單(2021/2022)改
沙治奧·布斯基斯係隊長.
出面網頁改
- 巴塞隆拿官方網站 (加泰隆尼亞文)/(西班牙文)/(英文)/(日文)/(簡體中文)/(阿拉伯文)


text:
湯水
湯係主要成分係流質或半流質菜肴嘢食嘅總稱.同其他菜肴嘅區分並唔係好明確.一般習慣上將液體成分佔主導地位嘅叫做湯,唔佔主體成分嘅叫做炖菜,或按製作,食用形式叫做砂鍋,湯麵等.
作用[編輯]
大量水分同長時間嘅烹調令湯混合咗好多滋味同香味成分.由調味唔同,湯可以有開胃,正菜,補充水分,解膩等功效.本身味道好淡嘅食品好似豆腐,米粉,魚翅多數配鮮湯一齊食.
一啲唔適合直接食用嘅下腳料通過湯,特別係熬製清湯,被充分利用.例如北京烤鴨最尾經常配有用鴨骨架製嘅湯.
中國菜飲湯可以喺食飯過程嘅任何時間,西餐就喺一開頭,開胃菜之後上湯.日本同朝鮮半島就係一路食飯一邊飲湯.
分類[編輯]
多數湯調味係鹹味,甜味叫糖水,個別唔調味(例如米湯).多數係趁熱食,西班牙凍湯,一啲羅宋湯等係雪凍後食.
從用料上分有肉湯(包括獸肉和禽肉),海鮮湯,素湯.
從口感上有清湯,含固體懸浮物質很多嘅濃湯,乳白色嘅奶湯等.歐洲菜肴中嘅奶湯多使用牛奶或鮮忌廉,中國菜叫做奶湯嘅唔用乳製品,而係喺其他動物性材料中提取出懸浮脂肪顆粒造成乳濁狀.
喺中國廣州,將煮咗好耐嘅湯叫做「老火湯」.老火湯通常被人認為有較高嘅營養成份.
湯嘅濃稠調節[編輯]
湯嘅粘度通常高過水,口感稠厚.可以令湯更加粘稠嘅成日見成分有:


text:
Fei Wedding有好多場景可以揀, 花多眼亂, 幸好有阿Joe嘅講解, 講解得非常之詳細, Joe極度好耐心咁同我哋講下唔同場景嘅特點而且仲俾咗超多相我哋參考, 果D相都係真實客人影, 令人好有信心, 最後決定揀咗五個場景
試衫之前JOE亦會再confirm 我地想要用咩風格去影, 解釋都非常之好, 之後就可以去試衫, eva好Nice, 都會俾建議我哋,究竟揀邊一件衫先係適合我哋.而衫方面有比較多選擇, 款式唔會過時.
到影相嗰日成個攝影團隊都好細心, D嘢都跟得好足, 開始拍攝時, 攝影師會教我地擺post,又會提醒我地啲細微位例如一邊面部望落返少少, 面向鏡頭等等.化妝師又會keep住係拍攝期間幫手撥返啲頭髮, 攝影師助手好落力幫我地換場景,放好婚紗裙擺,幫攝影師影特別效果等, 真係好細心.由11點開始影到五點, 完全唔覺得耐.
今次prewedding 成個過程好舒服,唔會hard sell , 唔會話去到一半先講要另加錢先有成品,收費透明,攝影團隊專業,影到曬我地話左想要嘅效果.日後如果有朋友要pre wedding, 我會推薦俾身邊好友, Fei Wedding 嘅一站式服務真係值得推薦畀唔多空餘時間,唔想四圍走嘅準新人黎選擇.


text:
天氣凍咗,人都懶咗.做運動做少咗之後,即刻肥咗好多.平時做瘦身療程,主要係透過波頻打散脂肪,再燃脂增肌.但呢個方法真係治標唔治本,療程與療程之間,唔小心食多咗嘢,就會前功盡廢.
最近凱詩美容Pretty Beauty引入咗 CelluReon II 瓷溫消脂療程,呢部機係韓國最新研發,做到同時養生+消脂!好多韓國女仔都有做呢部機,等我即刻試下,睇下韓妹瘦身嘅秘密係咪咁勁先!
CelluReon II 係一部結合真空吸力,強烈震動以及按壓嘅護理儀.可以排走毒素,放鬆肌肉,促進血液和淋巴循環.
療程首先會由真空吸力會將筋膜層形成拉扯作用,刺激當中的脂肪層,令到脂肪受到拉扯而軟化.再透過,先進嘅強烈震動系統,以高達 10Hz 產生的熱能,使脂肪溶化,再經由疏通咗嘅淋巴系統帶走,令身體機能代謝復甦.CelluReon II 可以由身體內部改善問題,做到真正瘦身功效.
凱詩美容 CelluReon II 仲有智能按摩程式,比人手按摩更深入肌肉同穴位,舒緩疲勞,同埋疏通脈絡效果,比人手按摩更到位.
CelluReon II仲有個超強大嘅功能 — “暖宮”,係每個女生都必做嘅保養.Keep住做CelluReon II,可以排走宮內毒素,增強免疫力,改善經痛問題.
呢部CelluReon II 喺韓國大熱咗一排,而家香港凱詩美容Pretty Beauty有得做啦.恆常做下呢部機,日常積累嘅疲勞,即刻舒緩咗,個人都輕鬆咗好多.而且可以促進血液循環同新陳代謝,減慢脂肪積聚,出街食飯都唔洗就住就住啦!


text:
我想分享下同女朋友既故事
我係男仔 30左右到
我同女朋友已經岩岩過左10年半
我地係外國讀大學既時候認識
year 1就已經一齊直到現家
我係香港人而佢就係馬來西亞人
我地一齊由year1讀到大學master 畢業.
中間5年校園生活時基本上係可以話係日夜相處.
由上堂到放學係圖書館溫書考試再到返屋企一齊煮飯洗野做家務等等我地都一起
中間呢段時間當然好開心 同時間build up左好深厚既感情同信任令到我覺得我地之後可以行落去
時間黎到2015年尾/2016年頭
大學生活完左我就返左香港工作而佢就返左馬來西亞
我仲好記得當我地最後係機場要離去既時候我地都哭左出黎因為好唔捨得
但係就係個刻我地都promise 大家唔會咁容易放棄呢的感情
跟住我地就開始了long distance 既相處
係岩岩出黎做野頭1/2年既時候大家都仲探索緊工作環境, 果陣時大家既目標係希望做耐左拎到經驗咁佢就可以係試下公司internal transfer 或者佢搵到其他公司係香港既工作機會. 咁當然事實係呢一刻仲未得.
係long distance 呢幾年我地相處模式就係每3個月我就會去搵佢/佢黎香港搵我/或者我地會一齊去其他地方旅行.每次見面都係一星期到.
每一日我地夜晚都會FaceTime ,就算無野傾都會放係到等大家見到對方.
其實呢個long distance 既相處方式我感覺大家都可以接受, 有時候什至係因為咁會令到我地每次見面都好珍惜
時間過得好快, 時間去返到2019 年中/尾
我開始感覺到咁樣落去都唔係辦法, 無可能咁樣再long distance 落去. 所以我地就開始傾假如再搵唔到工佢會唔會黎香港, 同時間佢都去左星加坡工作(好多馬來西亞人會去星加坡工作因為人工比較好).佢都問我會唔會考慮去星加坡.中間當然因為搵唔到共識多左嘈架,因為好似見唔到點樣可以再行落去.
跟住接下來就係covid既來臨. 因為covid 我地已經接近2年無見過面(連我自己都難以置信).當無得見面問題當然更大, 所以我就問佢我地黎緊會點行落去.
因為工作行業我去星加坡既話可以話會由零開始, 而佢要係香港搵返自己做開既行業既工作機會係有(不過係細). 所以我都下決心要做決定起碼要搵到共識先走落去(如果唔係就只可以分手)
我都明白要行落去一定要有一個人犧牲, 咁綜合多方面既考慮後我地既大概共識就係佢通關後無論搵唔搵到工作都要黎香港了.
我問自己當然呢個係對自己最好既選擇, 唔洗放棄香港已經有既野. 同一時間當然知道佢要黎既犧牲, 搵新工作,新既環境同生活圈子,新既語言等等.
我地開始由唔開心無得見都慢慢習慣左, 中間間唔中都會問自己應該點算.係咪如果covid 一日唔完我地都要咁, 因為佢無香港身位證,係呢一刻就算唔介意quarantine 佢都唔可以入境. 我同自己講唔可能因為呢個原因而嬲大家因為事實唔到我地2個人控制.
我相信我地可以行落去
最後希望大家情人節快樂.希望快的通關.


text:
大埔區通渠通渠劑通渠目錄
-
-
-
小赤沙通渠一般人自己通渠時使用嘅工具
-
布袋澳通渠塞渠嘅幾大原因
-
大角咀通渠一般會遇到嘅淤塞情況
-
大埔區通渠通渠水用法(通渠劑)
-
盧慈田通渠哥士嘅通渠
-
洞梓通渠通渠水及哥士嘅通渠注意事項
-
茅湖仔通渠梳打粉通渠
-
太子通渠梳打粉通渠方法適用範圍
-
相信有得唔少人都會先嘗試自己通渠通渠泵62728207,以下係通渠要注意嘅事項
-
洗潔精通渠 — 輕鬆解決 去水位淤塞
-
小赤沙通渠(通渠劑)洗潔精通渠流程:
-
布袋澳通渠通渠貼紙 — 嶄新 馬桶通渠方法
-
大角咀通渠哥士嘅通渠適用範圍
-
大埔區通渠漂白水通渠?雙氧水通渠?
-
大埔區通渠香港通渠服務公司業務
小赤沙通渠一般人自己通渠時使用嘅工具( 62728207)
喺家自己通渠主要使用啲簡單,唔易弄髒衣物嘅工具通渠泵62728207,一般會使用通渠貼紙,通渠水,高壓通渠泵,通渠大炮,通渠膠條等等.(通渠劑)通渠貼紙簡單又衛生,貼喺馬桶邊緣上,利用氣壓原理,將馬桶內堵塞物疏通.一定要注意將馬桶邊緣抹乾,否則貼唔緊形成唔咗密閉空間.通渠大炮,又叫高壓通渠泵,得無限次循環再用,真正環保唔用任何壓縮氣罐或任何化學物質,適用於各種渠口.通渠水,得到日本城或五金店買到,常見嘅通渠水有得雙魚牌通渠水,通渠寶,通渠佬獅王.通渠水非常危險,其成為主要係強酸(硫酸)和強堿(俗稱「哥士嘅」之氫氧化鈉)嘅腐蝕性液體,遇水產生化學反應放熱,得出現灼傷皮膚等唔良反應,而且水管疏通劑得將膠喉管蝕著,出現安全問題.喺使用通渠水嘅時候一定要分外小心,以免濺射到皮膚上.要問通渠水邊隻好?根據唔同嘅情況得使用唔同嘅通渠水,部分清潔劑得分解油脂,部分清潔劑專門針對解決常見嘅塞渠源頭——毛髮,從而達到疏通嘅效果.一般浴缸通渠都使用通渠水或者哥士嘅.
布袋澳通渠塞渠嘅幾大原因
水渠一旦堵塞,唔僅難以排去汙水,從而影響人們日常生活,如果長期堵塞唔疏通嘅話,還會滋生大量嘅細菌從而破壞人們健康嘅居住環境,對身體健康產生危害.塞渠嘅主要原因有得以下幾個:
- 毛髮堵塞:平時洗澡嘅毛髮會掛喺下水管壁,積累多咗就會容易造成堵塞.平時需要蓋好地漏,隨手清理.
- 油垢堵塞:一般出現喺廚房,主要係管道內壁結垢,積垢嚴重造成水渠唔暢通,輕微嘅得使用疏通機疏通.情況嚴重嘅話單單使用機器係唔能完全根治,會實現剛疏通又堵塞,通咗堵,堵咗通,這係惡性循環,念要徹底解決還係需要使用高壓水車清洗管道內壁或者更換新管道.
- 硬物堵塞:硬物唔小心掉進水渠,從而造成堵塞.這種情況好常見,假如肉眼還得睇見第一時間要把硬物打撈起來,再使用其佢疏通工具.情況嚴重嘅時候則需要搵專業疏通人員處理.
- 管道錯位,塌方:這種情況一般喺底層或室外下水道,只能通過管道探測儀來判斷更換新管道.
大角咀通渠一般會遇到嘅淤塞情況
通渠泵 廁所淤塞:馬桶堵塞有得以下幾種情況:使用咗難以溶解或軟化於水中嘅厚紙巾,沖水時會容易停留嘅樽頸位置;一次性使用過量紙巾,沖水難以軟化於水中,同樣會停留喺樽頸位置;廁所沖水水力太弱會令紙巾沖唔出喉管,形成水走紙唔走嘅情況;投入唔能軟化或溶於水中嘅其佢雜物,極容易造成管道堵塞.通渠劑 浴室浴室遇到淤塞主要係浴缸/企缸去水慢或者係地臺去水慢,源頭通常係毛髮堵塞咗去水位,可放置塑膠濾網阻擋毛髮流入管道.排水管堵塞則需要使用通渠水或者通渠泵來進行疏通.通渠泵 廚房廚房會遇到嘅淤塞主要係油脂以及廚餘導致洗手盆去水慢.一般煮食時都會用食用油以及肉類自身分解出來嘅油脂,清洗廚具嘅時候會隨著水流入管道,多幾多少都會附著喺管壁上,長時間積累下來就會形成油塊,減少咗管道嘅面積,當有得雜物流入時就非常容易堵塞.
太子通沙井太子通渠通渠水通渠
講到去水喉淤塞,通渠問題,你嘅內心係唔係一陣惶恐?廁所塞,浴缸塞,廚房星盆塞,洗手盆塞,去水位瘀塞隨便中一樣,都得讓你頭痛唔已!面對淤塞難題,客官莫憂心,以下將會為你娓娓道來化學通渠方法,一起學會如何靈活使用通渠水(鏹水),哥士嘅,梳打粉通渠!
通渠水成份
說到化學通渠方法,你一定聽過鏹水,硫酸,強鹼,水管疏通劑等名字,其實它們都得統稱為通渠水!其實通渠水係什麼?以通渠水成分進行區別嘅話,得分成強酸(硫酸)和強鹼(氫氧化鈉)兩類,兩者均有得強烈腐蝕性,能夠和蛋白質和油脂發生水解作用,破壞原本物質嘅分子結構,分解淤塞喺渠道內嘅物質,例如頭髮,纖維,有得機物,紙巾.當中高濃度嘅硫酸由於具有得強烈嘅脫水性,喺分解碳水化合物時,有得更加明顯嘅效果,得更為迅速進行腐蝕.
大埔區通渠太子通沙井通渠水用法
- 向淤塞嘅去水喉分多次適量倒入通渠水(以免一次倒入過多嘅分量,造成過熱濺射,蝕著喉管嘅問題)
- 等待一段時間,讓通渠水充分腐蝕淤塞物
- 向去水喉內倒入大量清水,沖走殘餘淤塞物以及通渠水
- 如果水渠依然淤塞,則重複以上步驟
通渠水適用範圍
- 廁所通渠?
- 浴缸通渠?
- 廚房通渠?
- 頭髮淤塞?
盧慈田通渠哥士嘅通渠
哥士嘅係什麼
哥士嘅為Caustic Soda嘅音譯,即氫氧化鈉(NaOH,燒鹼,火鹼),係具有得強烈腐蝕性嘅鹼性物質.如果係購買通渠用嘅哥士嘅,一般係白色粉末狀,另外還有得片狀哥士嘅和顆粒狀哥士嘅. 哥士嘅需要溶解於水嘅時候,才具有得腐蝕性,大部分鹼性通渠水其實就係高濃度哥士嘅(氫氧化鈉)溶液.需要留意嘅係,哥士嘅具有得強烈嘅吸濕性,開封使用後需要進行密封處理,否則會變潮,一唔小心還會造成腐蝕性溶液洩露.
哥士嘅用法
- 於淤塞嘅水渠倒入熱水(高溫環境得加快哥士嘅化學腐蝕作用)
- 向水渠中倒入哥士嘅
- 倒入適量熱水,溶解哥士嘅
- 等待一段時間,讓哥士嘅溶液充分腐蝕淤塞物
- 向水渠內倒入大量清水,沖走殘餘淤塞物以及哥士嘅
- 如果塞渠現象沒有得改善,則重複以上步驟
大角咀通渠哥士嘅通渠適用範圍
- 廁所通渠?
- 浴缸通渠?
- 廚房通渠?
- 頭髮淤塞?
洞梓通渠通渠水及哥士嘅通渠注意事項
腐蝕性
由於通渠水,哥士嘅具有得強烈嘅腐蝕性,所以喺使用哥士嘅,通渠水通渠時,必須要注意唔要濺射到皮膚,外露部位,否則會造成嚴重嘅化學灼傷.
注意通風
由於哥士嘅,通渠水腐蝕時會產生高溫,會出現蒸氣.所以喺使用嘅時候,必須要注意室內通風,切莫吸入腐蝕性氣體,造成身體唔適或損傷.
高溫濺射及喉管蝕著
由於強酸,強鹼喺分解淤塞物時會產生高溫,如果沒有得按照哥士嘅,通渠水用法使用,有得機會出現沸騰現象,造成腐蝕性物質濺射.通渠水傷喉嗎?如果高溫超過喉管負荷,則有得機會會熱熔喉管.需要留意嘅係,如果去水喉係金屬喉管,就切莫唔得使用通渠水通渠,因為強酸,強鹼會會和金屬產生劇烈嘅化學反應,蝕著喉管.
切莫胡亂混合其佢化學物質
強酸,強鹼具有得強烈化學活性,好容易就會和其佢物質產生化學物質,喺通渠時唔要手多多,和其佢化學物質混合使用,否則好容易會產生有得毒氣體,甚至會造成爆炸.要記住一定唔要將鏹水和漂白水混合喺一起,否則會產生具有得毒性嘅氯氣,會對呼吸系統造成極大傷害.喺使用哥士嘅嘅時候,唔要將漂白水,雙氧水混合喺一起,否則會造成爆炸.
C: 洗潔精通渠 — 輕鬆解決 去水位淤塞
洗潔精通渠 適用於 廁所, 廚房 , 洗手盆 去水位通渠 ,唔過這個通渠方法遇到由頭髮所造成嘅 塞渠 就唔係嗰麼有得效咗,始終頭髮屬於纖維嘅一種,沒有得嗰麼容易就得處理到. 洗潔精通渠 嘅原理係洗潔精嘅密度大,會粘喺水渠嘅表面,粘住裡面嘅淤塞物,然後靠大量水嘅沖刷,一起帶走殘留喺水管裡面嘅淤塞物.
小赤沙通渠洗潔精通渠流程:
A. 將成支 洗潔精 或者 洗手液 倒入 去水位B. 然後用大量清水沖洗
布袋澳通渠4) 通渠貼紙 — 嶄新 馬桶通渠方法
早前,韓國推出咗針對 馬桶通渠 嘅 通渠貼紙,純粹係靠馬桶內部營造嘅水壓達到通渠嘅效果.對於這個 簡易通渠法 ,一瞬間就得到唔少人嘅關注,畢竟用舊式嘅 廁所泵 通渠,好容易濺滿全身汙水……
通渠貼紙 使用方法 :
A:抹乾馬桶上方嘅四周,否則 通渠貼紙 無法緊貼2.只需要把貼紙緊密貼喺 馬桶 上方,製造成一個密閉空間3. 沖水,然後用力按壓 通渠貼紙 ,大概按壓數次之後就得順利通渠唔知睇完之後有得冇幫到你解決通渠問題呢?唔過如果你嫌自己通渠麻煩辛苦,你都得選擇聘用 通渠公司 , 通渠師傅 進行 專業通渠.
茅湖仔通渠梳打粉通渠
梳打粉通渠原理
梳打粉又稱蘇打粉,小梳打,泡打粉,一般用於廚房清潔,食品製作.但你又知唔知道,蘇打粉通渠嘅表現也係一流嘅!梳打粉+白醋+熱水,使用這個配方,醋嘅酸性成分醋酸會和梳打粉產生化學反應,產生大量嘅二氧化碳氣體及一定嘅溫度,用氣體逼走淤塞物.另外,梳打粉和白醋反應時產生嘅熱力,得促進有得機物質發生一定嘅分解反應.
通渠方法梳打粉通用法
- 於淤塞嘅去水位倒入熱水(製造良好嘅化學反應環境)
- 向去水位倒入大量梳打粉,並且倒入適量白醋
- 等待一段時間,讓梳打粉和白醋充分進行化學反應
- 倒入大量熱水,沖走淤塞物
- 如果去水位塞渠問題沒有得改善,則重複以上步驟
太子通渠梳打粉通渠方法適用範圍
- 廁所通渠?
- 浴缸通渠 ?
- 廚房通渠?
- 頭髮淤塞 ?
大埔區通渠漂白水通渠?雙氧水通渠?
坊間有得傳聞漂白水,雙氧水得用於通渠,得好老實告訴你,兩者均沒有得通渠效果!漂白水真嘅只係用於漂白,雙氧水真嘅只係用於消毒和清潔,兩者喺通渠方面均沒有得實質幫助,所以唔用浪費功夫嘗試這兩種通渠方法!以上嘅化學通渠方法介紹,有得沒有得解決到正喺尋求通渠解決方法嘅你呢?喺使用化學通渠方法嘅時候,一定要注意安全,畢竟化學物質錯誤使用,造成嘅後果可係非常嚴重嘅!
相信有得唔少人都會先嘗試自己通渠,以下係通渠要注意嘅事項
A: 通渠水通渠 / 哥士嘅通渠 — 鏹水通渠 要萬分小心!
塞水渠 之後,好多人會貪方用 通渠水 通渠 ,但由於 通渠水 係 強酸 (?鏹水 ),強鹼 ,如果唔正確 使用通渠水 ,好容易就會令自己受傷!我哋先嚟咗解一下,究竟咩係 通渠水 ? 通渠水 按照成分得分為兩類, 強酸? ( 硫酸 )和 強鹼 ( 氫氧化鈉 , 哥士嘅 ),兩者都具有得極強 腐蝕性 ,因此被用來 疏通管道 , 堵塞嘅下水道 等.兩者喺接觸到水之後,會產生高溫.嗰麼 通渠水 / 哥士嘅傷喉? 嗎?如果沒有得按照使用指引,使用正確嘅分量,好容易會造成 水管 , 水渠 過熱熔解.特別如果 渠道 係用金屬製造,就唔適合用 通渠水通渠 ,因為 通渠水成分 會和金屬產生 化學反應 ,蝕著 喉管 .通渠水邊隻好?根據唔同情況,你得用唔同嘅?通渠劑 通渠劑.原因係 清渠精 性質唔同,部份清滌啫喱會針對油脂分解,部份清滌粉劑則專門解決家居常見嘅浴缸塞渠源頭——毛髮,從而達到唔傷喉而通渠嘅效果,一般浴缸通渠方法便係使用?通渠水 或 哥士嘅.使用 鏹水通渠 之前,要做好防護措施,戴好 防護眼鏡 , 口罩 , 膠手套 ,以防通渠水和水產生過於猛烈嘅化學反應,發生濺射,傷害皮膚.通渠水使用方法 真嘅好簡單,按照分量倒下去就得.唔過需要注意嘅係,唔要操之過急,期待立竿見影.倒下去之後需要給予時間讓 強酸 , 強堿 腐蝕淤塞物,這樣才能做到 通水渠 嘅效果.千萬唔要連續倒入大量通渠水或,這樣哥士嘅會傷喉,有得機會因腐蝕性強烈而破壞水渠管道.覺得要自己 通水渠 太麻煩?念要 專業通渠 服務?念要進行 高壓通渠 ?
B:太子通渠梳打粉通渠 — 特效 廚房通渠方法
梳打粉一直都係清潔,製造糕點嘅好幫手,唔過你又有得冇諗過用 梳打粉通渠 ? 梳打粉通渠法 比較適用於 廚房通渠 ,洗手盆通渠 ,對於 廁所通渠 就沒有得嗰麼有得效咗,特別係對於 頭髮 所造成嘅淤塞.
梳打粉通渠流程:
向水渠倒入足夠多嘅 梳打粉 ( 越多越好 ) 然後向水渠倒入半杯醋 ( 醋嘅酸性成分醋酸會和 梳打粉 產生化學反應,產生二氧化碳 )等待 10 至 15 分鐘,給予足夠嘅時間進行化學反應 然後用大量嘅水,沖洗水渠,沖走裡面被分解嘅殘餘物雖然用 梳打粉通渠 比 通渠水通渠 慢,但係使用嘅都係唔係強腐蝕性物質,屬天然通渠方法,相對比較安全,更重要嘅係唔傷害 喉管 !
-
-


text:
頭先訓午睡,發咗個夢,幾得意下,現在分享俾大家聽下,非真實事件,全部純屬虛構.
有所謂「補習名師」租咗嗰「非常唔私人但唔公眾」嘅地方同時向多過8個人教書?
是咁的,話說一個可以俾人租用嘅但係「非常唔私人但亦都唔公眾」嘅地方,有個所謂「補習天王」竟然響嗰度教書,雖然你播片(aka 所謂嘅video班),你大可以話佢哋集體睇戲姐(雖然唔知有冇人信 😂),但係現場本身明顯冇學校牌喎,然後現場又多過8個人同時睇緊片,咁都得?現場嘅學生仲要坐到好密,全部都唔夠半個手臂位.大佬呀,而家疫情咩環境呀,仲要坐咁密,啲學生檯面仲要有野飲㗎喎.仲有,火燭要走火警之類嘅問題全部都顧及唔到㗎喎.出事啲學生真係唔知點算.
全世界嘅老師都online上堂㗎啦,點解你重要叫啲學生出嚟上堂阿?冇病阿?係咪想有個補習學生染病群組阿?
你個樣mk到咁,真係帶埋口罩都認到你喎
你響一間全球排名1000-2000 嘅大學畢業(野唔野雞自己諗),但係竟然教人雞腸?(仲有人補佢先神奇)
咁多年呢你仲可以話教出好多好成績學生?
PS:任何人類教保特跑步,保特都可以跑得好快㗎.
PS:我覺得補佢浪費金錢同時間.
你堂堂一個所謂「補習名師」要咁上堂?仲要無牌授課?仲要戇鳩到租咗個「非常唔私人但亦都唔公眾」嘅地方做呢件事?戇鳩㗎?自己學校入面咁做都話未必有人知吖,但係租其他地方,仲要咁戇鳩?以前上其他老師堂呢,你就響隔離上堂嘅,唔只一個班房同時有你嘅課堂,但係video班嚟,你就博大霧慳埋少少錢唔請「老師」上堂,自己同時間走晒咁多個班房.而家都仍然係咁,唔理法例要求.仲要罔顧學生安全.
同埋呢,你攞到啲唔應該俾你攞到嘅嘢,仲要大大聲公開講,你本身都已經戇鳩啦.
本故事純粹我午睡嘅時侯發夢見到,非真實事件,全部純屬虛構.


text:
相信唔少人啱啱接觸靜觀冥想(僅指 Mindfulness Meditation,下文亦同)都會懷疑自己做冥想做得好唔好.「我清空唔到自己嘅腦袋!」,「我進入唔到果個狀態!」係好多初學者嘅心聲,但事實上,之所以會出理現依啲諗法,或多或少同社會對冥想嘅誤解有關.
要破除依啲誤解,首先要知道「冥想」嘅目的係咩.做冥想,係為左培育一種活在當下,覺察心靈而不加批判嘅狀態.其中一個重點,就係如實地留意自己心靈.如果係覺察到自己嘅心好多雜念,集中唔到-咁依份覺察已經係冥想最關鍵嘅一部份.
咁樣睇,又有何「清空腦袋」或者「進入狀態」嘅需要呢?事實上,每個人做冥想都會有好唔同嘅體驗:有人會覺得好寧靜;有人會留意到自己嘅思緒一刻都停唔到落嚟.但無論你係邊種,都係對心靈嘅體會,無所謂優劣之分.
當然,就算你知道左原理,你可能下次做冥想分咗心都會照常怪責自己,因為人嘅思維模式係日積月累而成嘅,未必一時三刻可以改變到.所以,下次不妨連怪責自己依樣野本身都覺察一下 - 因為意識到自己會怪責自己都係屬於洞察心靈嘅一種.咁樣做,久而久之正念嘅種子就會喺心中萌芽 - 自責,分心依啲情況依然會出現,但係佢地對我地嘅羈絆會愈嚟愈少.


text:
5分鐘睇曬開有限公司流程及費用 | 講你知成立公司注意事項 | 真正開公司懶人包
你嘅時間好寶貴,要一次過了解曬搵 CatcherBiz 成立有限公司流程,開有限公司費用,以及香港開公司注意事項? 簡單,下面30秒留一留 Email 同 聯絡電話,就有專人送上報價,隨即 Follow Up 一個 WhatsApp Message 比你,再送你一次全(免費)電話諮詢(請先預留時間),因為要令你確認 CatcherBiz 真係有料到,幫到你手先合作,助你成功創業!
想自己慢慢睇開有限公司嘅詳情?當然可以!
有得揀,先至係老闆!
成立有限公司流程,開有限公司費用,還是香港開公司注意事項
揀啱 Topic Click 落去,即時有答案!
TABLE OF CONTENT
你最關心嘅就係開有限公司費用
所以,即刻介紹返齋開有限公司個費用比你知 (= 代辦成立有限公司服務)
Package 01 - 齋開有限公司 = 代辦成立有限公司服務
出面街 $1 蚊雞開公司又有,幾百蚊都一大堆,想要開有限公司最平? CatcherBiz 就未必係最理想嘅選擇,揀得我哋,只可以應承你
-
點都送一次免費諮詢,先了解一下業務內容,唔會明明知道開銀行戶口有問題都照收你錢註冊公司
-
亦唔係果種網上填 Form,網上 E-Registration 成立有限公司,之後 email 返啲 pdf files 比你就當完成
有乜出錯就話係因為你自己填錯資料,唔關佢事,平價收費換嚟零(0)服務
-
反而 CatcherBiz 應承比返齊全套文件你之餘,仲 Scan 曬全套文件比返你留底,方便日後使用
-
更加更加唔會明明你一人公司,明明鋼印已經非必要,都同你講一定要訂綠盒同鋼印 (細細聲:最下面有解釋)
-
公司印唔會比啲 淘X 用兩嘢就無墨 或者 漏墨 嘅次貨品比你
-
總之,你比嘅錢 $$$,只會做足功夫,比足 15份 文件 + 公司印你
之但係,明知出面坊間開有限公司 用 "最平","最優惠" 呢啲字眼好吸客,點解 CatcherBiz 反其道而行,照樣出個明碼實價出嚟?咁就要比個機會我哋解釋一下比你聽啦~
點樣避開 "開有限公司最平" 陷阱
坊間嘅 Agent 點樣做到開有限公司最平,唔夠膽話完全了解,不過,大約都知要點個手法,加上聽返啲客戶分享 (都係因為頂唔順原來間秘書公司嘅手法,第二年轉過嚟 CatcherBiz) ,有以下 三(3) 種方法,可以分享比你留意返~
特惠價錢成立有限公司,實則 偷功減料 + Hidden Cost
最快即日成立有限公司,實則 秘書公司 慳水慳力
快都唔好?會有啲咩手尾?即刻講返比你知~
買雞送豉油,留前鬥後,咁先可以賺到盡~
開有限公司最平,甚或(免費)不是夢!
所以,CatcherBiz 唔夠膽話自己係開有限公司最平果間
只能夠應承你,你所比嘅錢,全部都貨真價實!
目標係盡力協助你 創業,賺錢,慳稅,慳時間!
須知道公司秘書呢行,做生意都有好多種唔同方法
Package 02 - 成立有限公司 + 公司秘書
話說 2014年之前,你要成立有限公司,唔要公司秘書,搵個親戚朋友頂公司秘書呢個位,我真心覺得無咩問題,之但係自從 2014年 《新公司條例》 出台,之後 《防洗黑錢條例》 (同銀行遵從同一條法例),加上TCSP 發牌制度,2018年法定要求 《重要控制人登記冊》 ,同年 《2018年公司(修訂)(第2號)條例》 出台,今年 2021又有 《新查冊安排》 ,公司秘書服務要做到令公司合法合規,唔會因為疏漏文件違法而不自知,同時能夠配合到你生意上各種業務需要 (例如銀行開戶,稅務規劃),咁你要嘅,就再唔係一個 "掛名" 嘅公司秘書
揀一間秘書公司幫你成立有限公司,就好似網上揀Samsung 旗艦機 vs 入門機,外觀睇落無乜分別,"用落" 你先會感覺到個差異,因為性能完成兩個級數
所以,好少人會買一部入門機嚟用,因為手機依家已經好少只作單一用途,勉強買部入門機嚟用,係就係平,不過開 Game 會跳 Apps,睇 YouTube 會窒窒下,拍片影相又唔夠人哋效果好,用得一年左右已經壞壞哋,又剛好已經過保養~ 最終好快就要再換新機.